ישיבת מליאה, כנסת 17, פרוטוקול מספר הישיבה הארבעים של הכנסת השבע-עשרה, 2006-07-31 00:00

דליה איציק: אדוני שר הביטחון, שרי הממשלה, גבירותי ורבותי חברי הכנסת, אני מתכבדת לפתוח את ישיבת הכנסת היום, יום שני, ו' באב, 31 ביולי 2006.

דליה איציק: בבקשה, מזכיר הכנסת.

אריה האן: ברשות יושבת-ראש הכנסת, הנני מתכבד להודיעכם, כי הונחה על שולחן הכנסת ביום ט"ו בתמוז התשס"ו, 11 ביולי 2006, החלטת ועדת האתיקה בעניין קובלנתה של חברת הכנסת רוחמה אברהם נגד חברת הכנסת סופה לנדבר.

אריה האן: תודה רבה.

דליה איציק: אדוני שר הביטחון, שרי הממשלה, יושב-ראש האופוזיציה, כנסת ישראל מאוחדת בהבעת צער על הטרגדיה האנושית הנוראה בכפר קאנא בדרום-לבנון.

דליה איציק: מותם של עשרות חפים מפשע, ובהם ילדים רבים, רק מוסיף לכאב על מצבנו שלנו.

דליה איציק: כאשה, כאם לילדים, אני יכולה להביע הזדהות, כמעט לחוש את כאבן של הנשים הלבנוניות מעבר לגבול, אשר איבדו את ילדיהן ועולמן חרב עליהן.

דליה איציק: לבי עם אותן נשים ועם אותן משפחות אשר חיות את האובדן הנורא.

דליה איציק: אין תחושה נוראה מזו.

דליה איציק: הכאב מתעצם לנוכח ההכרה שמי שעומד מאחורי כל הסבל הזה הוא ארגון טרור קיצוני, פונדמנטליסטי, שמונה בסך הכול כמה מאות אנשים, שלקח כבן-ערובה את העם הלבנוני, ולצערי מחרחר מלחמה בין שני עמים שרצונם לחיות בשלום.

דליה איציק: אני משוכנעת שה"חיזבאללה" שואב עידוד מנהרות הדם שנשפכים משני עברי הגבול.

דליה איציק: מה שאירע אתמול בכפר קאנא, האסון הנורא שאירע שם אתמול - צריך להגיד את האמת בנושא ה"חיזבאללה" כל יום, כל שעה לאזרחי ישראל.

דליה איציק: לנו זה קרה לא מתוך רצון ולא בכוונה.

דליה איציק: הם מנסים לעשות זאת מתוך רצון, מתוך כוונה, מתוך בחירה.

דליה איציק: זהו ההבדל, זהו ההבדל הגדול, וצריך לשים לב אליו גם ביום הזה.

דליה איציק: הם מרשים לעצמם להיטמע בתוך אוכלוסייה אזרחית ולנהל משם את פעולות הטרור, והם משגרים משם טילים רצחניים מתוך בתים מיושבים על מנת להרוג ללא הבחנה.

דליה איציק: הם אף פעם לא הביעו צער על רצח שביצעו, והם מרשים לעצמם לחטוף חיילים ולשחק בגורל משפחותיהם מבלי שימסרו מידע שמתחייב על מצבם.

דליה איציק: חברי הכנסת, הכנסת מתכנסת הבוקר לדיון מליאה נוסף בצל הלחימה הנמשכת.

דליה איציק: אני רוצה לברך פה את קהל הנוכחים, ובכלל זה אתכם, עשרות חיילות וחיילים, חלקם מפרויקט "נתיב" וחלקם שנפצעו במהלך הפעילות המבצעית הזאת בעזה ובלבנון.

דליה איציק: מכולנו שלוחה לכם, הפצועים, ברכת החלמה מהירה ומלאה.

דליה איציק: כמו כן, יושבת כאן היום נציגות מבית-החולים "רמב"ם" בחיפה, אשר כל מי שביקר בו במהלך ימי הלחימה לא יכול שלא להתרגש מן העבודה המופלאה שנעשית שם, בראשותו של מנכ"ל בית-החולים, פרופסור רפי ביאר, בטיפול בפצועים, באזרחים, בחיילים, כל זאת שעה שבית-החולים עצמו נתון תחת התקפת טילים.

דליה איציק: הכנסת וועדותיה ממשיכות כל העת בפעילותן.

דליה איציק: חברי הכנסת מסיירים בצפון ועומדים מקרוב על מצב התושבים ומצוקותיהם.

דליה איציק: ועדות הכנסת, שהן חוד החנית בפעילות הפיקוח הפרלמנטרי, מסיירות גם בשטח, ודי אם נציין את ביקור ועדת הכספים בצפון, את סיור יושבי-ראש הוועדות ביום חמישי האחרון, ביוזמתה של חברת הכנסת רוחמה אברהם, ואת ביקור ועדת החוץ והביטחון במוקדי ההתרחשויות במקלטים ביום שישי.

דליה איציק: אני וחברי שומעים את הקולות, לומדים את הצרכים ופועלים בהתאם עם הממשלה על מנת להבטיח את זכויות התושבים.

דליה איציק: אתמול סיירתי ביישובי הצפון.

דליה איציק: עמדתי מקרוב על פניה הנוראות של המלחמה הזאת.

דליה איציק: הייתי בחיפה, ראיתי איך ראש העיר ואנשיו מתעקשים להתאושש במהירות מפגיעת כל טיל, שעה שמטאטא הרחובות מגיע לזירה יחד עם כוחות ההצלה.

דליה איציק: נפגשתי עם ראשי ערים, עם מועצות מקומיות, המחפשים פתרונות למצוקות האזרחים וחוששים מיום המחר.

דליה איציק: הייתי בבית-החולים "רמב"ם".

דליה איציק: שם נולדים תינוקות במקלטים, מתחת לפני הקרקע, כדי להרחיקם מהטילים ומשאון האזעקות הבלתי-חדל.

דליה איציק: ראיתי במו-עיני איך ה"חיזבאללה" מנסה לטווח את בית-החולים הזה ופוגע בכל פעם כמה עשרות מטרים ממנו.

דליה איציק: ביקרתי בקומה השביעית, אצל גלינה, עולה חדשה שעברה ליד בית-הדואר בחיפה וטיל של "חיזבאללה" פגע בסמוך לה וקטע את רגלה.

דליה איציק: היא אמרה לי בעברית רצוצה: אני כאן בשביל להישאר.

דליה איציק: ביקרתי במחלקה לטיפול נמרץ, אצל הד"ר ברלב, שעושה נסים בשיקומם של חיילים צעירים שנפצעו קשה בקרבות בלבנון.

דליה איציק: הייתי בביקור ניחומים מרגש אצל משפחת שרייר, ההורים יפה ועמי, הטובים והנעימים, שאיבדו את סגן יפתח, את בנם, זכרו לברכה, קצין צנחנים וילד פלא.

דליה איציק: מצאתי משפחה מדהימה, חזקה, מלח הארץ, שבאחת חרב עליה עולמה.

דליה איציק: בסיום ביקרתי גם אצל משפחתו של החייל גלעד שליט.

דליה איציק: ההורים נועם ואביבה דואגים לגורל בנם החטוף, המוחזק בעזה, בשעה שהבית שלהם, בזמן שישבתי שם, מותקף ומאוים מטילי ה"קטיושה" הנוחתים מכל עבר.

דליה איציק: היש מצב מטורף וזועק מזה למשפחה שעד לפני שישה שבועות חיה חיי שגרה שלווים?

דליה איציק: פגשתי אתמול מאות אזרחים וחיילים.

דליה איציק: חלקם עברו ועדיין חווים את הטרגדיות העצובות ביותר, הכאב הנורא ביותר, המתח הקשה מנשוא.

דליה איציק: לכולם מכנה משותף אחד.

דליה איציק: הם אמרו לי: אנחנו לא נשברים.

דליה איציק: הם מאמינים בכל לבם שזו מלחמה צודקת, שזו מלחמה על הבית ועל זכותנו לחיות.

דליה איציק: חברי הכנסת, לכבוד אלה ולכל אלה, אסור שהמלחמה הזאת תיגמר בלי שתהיה בה הכרעה גמורה.

דליה איציק: אני מאמינה שזו מלחמה של בני האור בבני החושך.

דליה איציק: זו מלחמה של בוחרים בשלום, בנורמליות ובחיים מול שוחרי מוות, טרור ונהרות דם.

מוחמד ברכה: יש הרבה אנשים - - -

קריאות: - - -

דליה איציק: על שני העמים, הישראלי והלבנוני - -

טלב אלסאנע: בכפר קאנא - - -

קריאות: - - -

דליה איציק: - - לסלק את ה"חיזבאללה" ולעוקרו מן השורש.

דליה איציק: יש לעמוד על כך בכל הפסקת אש.

דליה איציק: בכל הפסקת אש, אדוני שר הביטחון, אם וכאשר תושג, ה"חיזבאללה" צריכים להיות מחוץ לעניין.

דליה איציק: כל סיום אחר פירושו סבב נורא יותר, סבב נוסף של דם וקורבנות.

דליה איציק: אדוני שר הביטחון, אני מודה לך על שמצאת את הזמן לבוא ולדבר עם הכנסת אף שאתה מנהל עכשיו את המלחמה.

דליה איציק: בבקשה, אדוני שר הביטחון.

יובל שטייניץ: יישר כוח.

צבי הנדל: - - -

דליה איציק: חבר הכנסת הנדל, אתה לא עוזר לי.

דליה איציק: אני מבקשת.

בנימין נתניהו: יישר כוח.

מוחמד ברכה: על מה יישר כוח?

מוחמד ברכה: על קאנא?

בנימין נתניהו: יישר כוח.

מוחמד ברכה: על מה?

מוחמד ברכה: על כל הילדים?

מוחמד ברכה: על מה?

מוחמד ברכה: על התינוקות?

דליה איציק: בבקשה, אדוני שר הביטחון.

אברהים צרצור: - - -

דליה איציק: חבר הכנסת צרצור.

אברהים צרצור: - - -

דליה איציק: חבר הכנסת צרצור, פעם ראשונה.

אסתרינה טרטמן: - - -

דליה איציק: חברת הכנסת טרטמן, פעם ראשונה.

דליה איציק: בבקשה, אדוני שר הביטחון.

עמיר פרץ: גברתי היושבת-ראש, גבירותי ורבותי, חברי הכנסת, שרים, בפתח דברי אני מבקש לשלוח מכאן, מעל בימת הכנסת, בשמי ובשם מערכת הביטחון כולה, תנחומים למשפחות ההרוגים מקרב האזרחים ומקרב לוחמי צה"ל.

עמיר פרץ: אני רוצה לאחל החלמה שלמה ומהירה לכל הפצועים, אזרחים וחיילים כאחד.

עמיר פרץ: לחבק חיבוק אמיץ את משפחות החיילים החטופים, רב"ט גלעד שליט, רב-סמל אהוד גולדווסר וסמל ראשון אלדד רגב.

עמיר פרץ: חברי הכנסת, נמצאים אתנו כאן במליאת הכנסת חיילים שהגיעו מהיחידות הלוחמות - גבעתי, צנחנים, מיחידות מיוחדות ומזרועות צה"ל הנוספות.

עמיר פרץ: הם באו לכאן כדי לשמוע את חברי הכנסת, ששלחו אותם יחד עם חבריהם להילחם ולהקריב עבור מדינת ישראל.

טלב אלסאנע: - - -

דליה איציק: חבר הכנסת טלב אלסאנע, את המתנה הזאת, להוציא אותך היום, אני לא אעניק לך.

טלב אלסאנע: - - -

דליה איציק: עכשיו אני מבקשת ממך לא לדבר.

אליהו גבאי: - - -

דליה איציק: חבר הכנסת גבאי, פעם ראשונה.

דליה איציק: בבקשה.

עמיר פרץ: חלקם איבדו את חבריהם.

עמיר פרץ: גילויי הגבורה, ההקרבה, החברות והרעות שהתגלו במערכה זו חשפו דור צעיר ואמין, דור צעיר ומאמין, שמוכן לעשות הכול למען עתידה של מדינת ישראל.

עמיר פרץ: נמצאים אתנו כאן נציגים של פצועי צה"ל: סמ"ר אייל נחשון, חייל "מגלן" שנפצע בחילופי אש ברכס מרון-א-ראס; סמ"ר מרק עודד מגדוד 50, שנפצע במהלך החילוץ מייד עם חטיפת החיילים; סמ"ר קונסטנטין ברנשטיין מגדוד נחשון שנפצע באיו"ש.

עמיר פרץ: בשם כל חברי הכנסת ובשמך, היושבת-ראש, אני רוצה לשלוח ברכת החלמה מיוחדת גם לבנה של חברת הכנסת אורית נוקד, ארז, שנפצע אתמול בפעילות באזור טייבה.

עמיר פרץ: שוחחתי אתו לפני דקות מספר, ואני שמח שמצבו טוב.

עמיר פרץ: בשם כל חברי הכנסת, גם אלה שברגעים האלה אינם מוכנים להיות בקונסנזוס אל מול הטרור, אני רוצה לומר לכם, חיילים, להביט אליכם ולומר לכם: אנחנו גאים בכם.

עמיר פרץ: אתם עושים את מלאכתכם בצורה יוצאת מן הכלל.

עמיר פרץ: אתם תעבירו את המסר הזה לכל החברים שלכם בכל מקום ומקום, בכל אתר ואתר.

עמיר פרץ: סופו של דבר, המערכה שאתם מנהלים, המערכה שאתם מבצעים בשם הדמוקרטיה הישראלית ששלחה אתכם, תשנה את המציאות באזור.

עמיר פרץ: אני רוצה גם להודות לנציגים של בית-החולים "רמב"ם".

עמיר פרץ: בתי-החולים עושים עבודה בלתי רגילה בימים אלה.

עמיר פרץ: חברי הכנסת, המערכה שאנו מנהלים נגד ארגוני הטרור הפועלים מלבנון ומרצועת-עזה אינה אלא מלחמה על הבית, מלחמה שהגיעה קרוב מדי ועמוק מדי לפתחי דלתות בתינו, ואנו נחושים לנצח בה.

אברהים צרצור: - - -

דליה איציק: חבר הכנסת צרצור.

אברהים צרצור: זה לא כבוד לשמוע רוצח - - -

דליה איציק: חבר הכנסת צרצור, פעם שנייה.

אברהים צרצור: - - -

דליה איציק: חבר הכנסת צרצור, פעם שלישית.

דליה איציק: צא החוצה, בבקשה.

דליה איציק: הנה נתתי לך מתנה נפלאה.

דליה איציק: הוא שר הביטחון.

אברהים צרצור: - - - (חבר הכנסת אברהים צרצור יוצא מאולם המליאה.

אברהים צרצור: )

דליה איציק: אתה גם לא תיכנס לישיבה הבאה.

אסתרינה טרטמן: - - -

דליה איציק: חברת הכנסת טרטמן, פעם שנייה.

נסים זאב: - - -

דליה איציק: חבר הכנסת נסים זאב, פעם ראשונה ופעם שנייה.

אליהו גבאי: זו בושה לכנסת ישראל - - -

דליה איציק: חבר הכנסת אלי גבאי, פעם שנייה.

דליה איציק: אני תיכף אוציא אותך.

דליה איציק: פעם שלישית.

דליה איציק: יש כאלה שחושבים שהשר הזה הוא שר הביטחון של "חיזבאללה".

דליה איציק: נא להתאפק.

טלב אלסאנע: - - -

דליה איציק: פעם ראשונה ופעם שנייה.

דליה איציק: תשגיח.

עמיר פרץ: זו מלחמה בשלוחיהן של מדינות ציר הרשע, מדינות תומכות טרור, מדינות המלבות את השנאה והזעם.

עמיר פרץ: אנו לוחמים ב"חיזבאללה", שאינו אלא שלוחה קדמית של המשטר הקיצוני בטהרן, המממן את פעולותיו הרצחניות, מכוון אותן ומדרבן אותן.

עמיר פרץ: אנו לוחמים בארגוני טרור המשרתים את האידיאולוגיה הרצחנית, תחת אותה השראה, המקבלים פקודות, הנחיות ומימון ממפקדות טרור בטהרן ודמשק.

עמיר פרץ: על העולם כולו לדעת, כי לא אנו בחרנו באופציה הצבאית.

עמיר פרץ: על העולם כולו לדעת ולזכור: אין לנו שום סכסוך טריטוריאלי, לא בגבול הצפוני מול לבנון ולא בגבול הדרומי מול הרשות הפלסטינית.

עמיר פרץ: ישראל יצאה מרצועת-עזה לא מכבר, ישראל לא נמצאת בלבנון כבר שש שנים, אבל הטרור לא נח לרגע.

עמיר פרץ: הטרור המתעצם, החוצה כל פעם מחדש את גבולותיה הטריטוריאליים של ישראל, הוא חוצה אותם לא רק כוחנית, אלא גם מוסרית, והוא חייב אותנו לפעול.

עמיר פרץ: זו מלחמה שנכפתה עלינו, לאחר שעשינו כל שביכולתנו למנוע אותה.

עמיר פרץ: לא נוכל להמשיך במדיניות עצימת העיניים, לא נוכל להמשיך במדיניות המוסר הכפול המפרידה בין ריבונות לאחריות.

עמיר פרץ: גברתי היושבת-ראש, חברי חברי הכנסת, אנו מצויים בעיצומה של לחימה, בשעה שצה"ל על זרועותיו ויחידותיו פועל בעוצמה, בנחישות, בהקרבה יוצאת דופן של לוחמים באוויר, בים וביבשה.

עמיר פרץ: צה"ל משיג הישגים, והוא ערוך להשגת יעדים נוספים על-פי המטרות שייקבעו על-ידי הממשלה.

טלב אלסאנע: הרצח בכפר קאנא – הילדים האלה מחבלים?

טלב אלסאנע: זה רצח נפשע.

טלב אלסאנע: רצח ילדים זה הגנה עצמית?

טלב אלסאנע: תתביישו.

טלב אלסאנע: מה זה הדבר הזה?

עמיר פרץ: עשרות אלפי חיילי המילואים שנקראו להתייצב ביחידותיהם בהתראה קצרה ביותר, התייצבו באופן מעורר השתאות למשימות העומדות בפניהם.

עמיר פרץ: אני משוחח עם החיילים והמפקדים בשטח, והם, זוטרים כבכירים, לכל אורך ורוחב שדרת הפיקוד, מפגינים ביטחון, מקצועיות ועוצמה מוסרית צודקת.

עמיר פרץ: אני יכול לומר לכם כי המורל בקרב הכוחות הוא גבוה.

עמיר פרץ: כל חייל וחיילת בצה"ל, הבנים והבנות שלנו, יודעים כי הם מחויבים למטרה צודקת; כל מפקד מבין היום כי הוא מוביל את אנשיו למשימות שתכליתן הגנה על הבית, פשוטו כמשמעו, הגנה על הבית.

עמיר פרץ: אני פוגש את הלוחמים בשטח, משוחח עם המפקדים, ואני שומע מהם את מה שאני שומע מהאזרחים במקלטים ובמרחבים המוגנים.

עמיר פרץ: הם מדברים בקול אחד, הם רוצים לשנות את המציאות, הם רוצים להפסיק את האיום על העורף הישראלי.

עמיר פרץ: במלחמה הזאת חזית ועורף חד הם, וזו אינה ססמה, זה מפגן עוצמה בלתי רגיל, המלמד את כל מי שעוד לא למד להכיר את אזרחינו ולוחמינו, כי אין מה שישבור אותנו, כי בשעה קשה כזו כולנו מלוכדים.

עמיר פרץ: גברתי היושבת-ראש, חברי הכנסת, רצף האירועים שפקדו אותנו חושף אזור טעון, נפיץ, שביר, שגורלו ועתידו יכולים להיות מוכרעים בגלל אירוע אחד.

עמיר פרץ: האירועים חושפים תופעות חמורות בצד החולשות הגדולות.

עמיר פרץ: האירועים האלה גם חושפים חוסן מאוד גדול.

עמיר פרץ: האירועים האלה מעמידים בפנינו שאלות יסוד מרכזיות של אומה ועם, צבא ומדינה, ביטחון ומוסר.

עמיר פרץ: לא רק צה"ל וכוחות הביטחון עומדים כאן למבחן, אלא החברה הישראלית כולה; לא רק שאלות של מימוש עוצמת הכוח הצבאי, אלא גם שאלות של מימוש עוצמת כוחנו המוסרי.

טלב אלסאנע: - - -

דליה איציק: חבר הכנסת טלב אלסאנע, אני לא אוציא אותך, אבל תאמין לי, יהיו לי הזדמנויות לעשות לך את זה במקום אחר.

טלב אלסאנע: הרג ילדים זה פשע.

צבי הנדל: - - -

דליה איציק: חבר הכנסת צבי הנדל, אתה לא עוזר לי.

עמיר פרץ: ואני רוצה להעיד כאן כאלף עדים, כי אותם לוחמים טעוני מוטיבציה שפגשתי טעונים בעוצמות מוסריות שכל אחד מאתנו יכול להיות גאה בהם.

עמיר פרץ: אני יודע עד כמה קשה לדבר על מוסר כאשר לנגד עינינו תמונות של ילדים שנהרגים בחזית המלחמה.

עמיר פרץ: אני יודע עד כמה קשה לדבר על מחוות הומניטריות כאשר תמונות של מאות אלפי פליטים הנעים מדרום לצפון מציפות את מסכי הטלוויזיה.

עמיר פרץ: אבל בואו נשאל באומץ: מי אחראי לכל אלה, איך קרה שהגענו למשבר הזה?

מוחמד ברכה: אתה.

אחמד טיבי: אתה.

גלעד ארדן: גברתי, זה לא הוגן שהוצאת רק את צרצור.

גלעד ארדן: תוציאי את כולם.

בנימין אלון: - - -

דליה איציק: חבר הכנסת בני אלון.

אפי איתם: - - -

דליה איציק: חבר הכנסת אפי איתם, פעם ראשונה, פעם שנייה.

דליה איציק: חבר הכנסת אחמד טיבי, אני לא אוותר לכם יותר.

דליה איציק: מרגע זה תקשיבו לשר הביטחון, אחרת אוציא אתכם.

עמיר פרץ: שש שנים, גברתי היושבת-ראש, ישראל לא נמצאת בלבנון, ובאותה עת שבה מדינת ישראל עסקה בהשקעות כלכליות בצפון הארץ, פיתחה מלונות, פתחה צימרים, טיפחה מסלולי הארחה, גם ראש ממשלת לבנון, סניורה, עסק בבניית בתי-מלון בביירות, וגם שם הכלכלה צמחה.

עמיר פרץ: אלא שהדבר המדהים שיכול היה להתרחש לנגד עינינו הוא, שבאותה מדינת לבנון הממשלה המשיכה להיות אחראית על התיירות בביירות, ול"חיזבאללה" היא אפשרה להמשיך ולבנות ביצורים ומוצבים ולהתחמש ברקטות מסוגים שונים, ואפשרה ל"משמרות המהפכה" של אירן לפעול שם באופן חופשי לחלוטין.

עמיר פרץ: הדבר הנורא מכול הוא, שממשלת לבנון הפקירה את האוכלוסייה בדרום-לבנון לידי ה"חיזבאללה".

עמיר פרץ: הוא פיתח שיטות נוראיות שהפכו את האוכלוסייה לחומת המגן של הכוח הצבאי שלהם.

עמיר פרץ: הלחימה ב"חיזבאללה" חשפה את פרצופו האמיתי.

עמיר פרץ: מצאנו רקטות וטילים שאוחסנו בבתי מגורים, שבחלקם נבנו חדרים מיוחדים להסתרתם.

עמיר פרץ: איתרנו משגרי "קטיושות" הנורות מתוך חצרות מסגדים, כנסיות, בתי-ספר, וכן משגרים שירו מתוך חצרות של בתים עם משפחות שחיו ורצו לגדל את ילדיהן.

עמיר פרץ: מצאנו מחבלים וציוד לחימה בכל כפר, בבתי מגורים בכפרים שונים, חדרי פיקוד ומרכזי קשר בבתים פרטיים.

עמיר פרץ: מצאנו את הטרור מפוזר בכל פינה, בתוך ההוויה היומיומית של דרום-לבנון.

עמיר פרץ: הטרור פרח ושגשג וממשלת לבנון החרישה.

עמיר פרץ: בעוד אנו עושים כל מאמץ לפעול באופן ממוקד נגד גורמי הטרור, הם לא בוחלים בשום דרך ופוגעים באזרחי ישראל בכל הזדמנות הנקרית בדרכם.

עמיר פרץ: הם אלה שיורים ללא אבחנה על ריכוזי אוכלוסייה, הם אלה שמשגרים מחבלים מתאבדים להתפוצץ באוטובוסים ובמסעדות.

עמיר פרץ: בניגוד לאנשי הטרור חדורי ההסתה האירנית, המזלזלים בערך חיי אדם, מנצלים אזרחים תמימים ופועלים ללא מגבלה או התחשבות מתוככי האוכלוסייה האזרחית, אנו עושים כל מאמץ אפשרי כדי להימנע מפגיעה באזרחים בלתי מעורבים בטרור.

עמיר פרץ: כאשר הם מצליחים לפגוע בעובדים תמימים של הרכבת בחיפה, זה נחשב עבורם הצלחה מבצעית.

עמיר פרץ: כאשר אצלנו פוגעים באזרחים בלתי מעורבים, זה נחשב לטרגדיה, לכישלון שאנו בודקים אותו, ואין לנו שום בושה לבדוק כל מקרה ומקרה, אבל זה לא יסיר את האחריות מארגון הטרור שבנה תשתית בתוך האוכלוסייה האזרחית.

עמיר פרץ: אני רוצה לומר כאן באופן מפורש: אין טייס ישראלי שקיבל פקודה לפגוע באזרחים.

עמיר פרץ: אין ולא יהיה מפקד ישראלי שייתן פקודה לפגוע בבלתי-מעורבים.

עמיר פרץ: רק לפני כמה שבועות פגשתי לוחם שחזר ממבצע ברצועה - - -

מוחמד ברכה: כשמפגיזים בתים, נפגעים אנשים.

מוחמד ברכה: לא צריך להיות חכם גדול כדי להבין את זה.

יובל שטייניץ: מה היה בחיפה?

דליה איציק: חבר הכנסת שטייניץ.

טלב אלסאנע: - - -

דליה איציק: חבר הכנסת טלב אלסאנע, נא לצאת החוצה, קריאה שלישית.

דליה איציק: שלא יקנא בחבר שהוצאתי קודם.

דליה איציק: הנה, נתתי לך פרס, הנה מתנה.

דליה איציק: צא החוצה, תוכל לספר לחברים שלך שנלחמת מאוד חזק פה.

דליה איציק: צא החוצה.

טלב אלסאנע: זה טרור של מדינה.

טלב אלסאנע: (חבר הכנסת טלב אלסאנע יוצא מאולם המליאה.

טלב אלסאנע: )

דליה איציק: אני גם אדאג שלא תיכנס לישיבה הבאה.

דליה איציק: בבקשה, אדוני.

עמיר פרץ: לפני שבועות מספר פגשתי לוחם שחזר ממבצע ברצועה.

עמיר פרץ: הוא סיפר לי איך הוא ראה מחבל אוחז באר-פי-ג'י ביד אחת ואוחז בילד ביד השנייה, והוא החליט לא לירות אל עבר המחבל.

עמיר פרץ: ואני שאלתי אותו: מדוע החלטת כך?

עמיר פרץ: הוא אמר:

עמיר פרץ: פחדתי שהילד ייפגע, אבל הוא אומר: את המחבל אולי אני אפגוש בסמטה הבאה.

עמיר פרץ: זה מוסר, זה קוד מוסרי שמושרש ומגיע אל כל חייל וחייל.

עמיר פרץ: יש כאלה שיאמרו, מדוע הוא לא ירה בו?

עמיר פרץ: יש כאלה שיאמרו שהיה צריך לקחת סיכון.

עמיר פרץ: אני גאה בחייל הזה, גאה בהחלטה שלו.

עמיר פרץ: אני רוצה לספר לכם גם - אני יודע שהסיפור הזה כבר סופר - שבכל פעם שהולכים לתקוף מחסן תחמושת, כשמעל מחסן התחמושת גרה משפחה, המודיעין הישראלי משקיע מאמצים רבים כדי לאתר את מספרי הטלפון של אותה משפחה, ומטלפן למשפחה ומבקש ממנה שעתיים לפני האירוע לעזוב את הבית, כדי שהם לא ייפגעו.

עמיר פרץ: וקורה לפעמים, לצערי הרב, שלמרות הכול יש נפגעים.

עמיר פרץ: זה אזור לחימה.

עמיר פרץ: לצערנו, ארגוני הטרור יודעים שהנוכחות שלהם באזורים המיושבים תביא גם לפגיעה באזרחים.

עמיר פרץ: רק משפט נוסף.

עמיר פרץ: לאחר אירוע שבו הזהרנו משפחה, והמשפחה הודיעה לארגון המסוים לבוא ולהוציא את התחמושת מאותו מחסן, התקיים דיון בקרב הקצונה הבכירה בצה"ל, והוויכוח היה אם לתת התרעה של שעתיים, שעה וחצי, שעה.

עמיר פרץ: אני אומר לכם, הדבר שהכי חימם את לבי - לא היה קצין אחד שהציע לא לתת התרעה בכלל.

עמיר פרץ: לא היה אחד כזה.

עמיר פרץ: לא היתה שאלה בכלל אם ימשיכו לתת התרעה, למרות העובדה שזה יוצר מצב שהתחמושת תסולק משם.

עמיר פרץ: אני מדגיש זאת, כי אני יודע שאנו נמצאים ברגעים שבהם יש ערעור על רמת מוסריותו של צה"ל.

עמיר פרץ: אני אומר לכם, כל מי שיושב כאן, אתם צריכים להיות שלמים עם כך שצבא-הגנה לישראל פועל לפי קודים מוסריים שאינם קיימים בשום צבא אחר בעולם.

עמיר פרץ: אני מצטער על תוצאות האירוע בכפר קאנא.

עמיר פרץ: אנו מצטערים על כל פגיעה בכל מבוגר ובכל ילד, ונמשיך לעשות הכול כדי להימנע מכך גם בעתיד.

עמיר פרץ: לא נהסס לחקור ולבדוק כל פעולה שנקטנו, שהרי גישתנו המוסרית מחייבת חשבון נפש והפקת לקחים גם בעת המערכה שגובה דמים רבים כל כך.

עמיר פרץ: אנו לא עושים זאת כדי למצוא חן בעיני אף אחד.

עמיר פרץ: אנו עושים זאת למען עצמנו.

עמיר פרץ: אנו עושים זאת למען ערכינו, אנו עושים זאת למען המסורת שאתה אנו הולכים, אותה תפיסה שמחזקת את חיילי צה"ל בכל מקום ומקום.

עמיר פרץ: גברתי היושבת-ראש, חברי הכנסת, אנו מאמינים בעתיד האזור, ולכן מטרתנו להחליש ולערער את יסוד הטרור, שמאיים על היציבות באזור כולו.

עמיר פרץ: אנו חייבים לפגוע ביכולותיו, אנו חייבים לצמצם את הישגיו.

עמיר פרץ: מטרתנו היא לאפשר לגורמים המתונים להתחזק, להתבסס ולקבל אחריות על עצמם, על עמיהם ומדינותיהם.

עמיר פרץ: אין לנו שום עניין במלחמה עם העם הלבנוני, כמו שאין לנו עניין במלחמה עם העם הפלסטיני.

עמיר פרץ: אנו ממוקדים במלחמה בטרור בלבנון ובטרור ברשות הפלסטינית.

עמיר פרץ: עם זאת, אנו תובעים את האחריות ממי שאוחזים בריבונות.

עמיר פרץ: אי-אפשר להמשיך ולהפריד בין ריבונות לאחריות - הן הולכות יד ביד.

עמיר פרץ: ברגע שמסכימים להפריד בין ריבונות לאחריות, מתפתחת הבריונות, והיא משתלטת על האזור כולו.

מוחמד ברכה: נכון, הבריונות משתלטת על האזור כולו, הבריונות של הממשלה שלכם.

עמיר פרץ: בימים אלה מתגברת הפעילות המדינית המלווה את הפעילות הצבאית, ותכליתן להשלים זו את זו.

עמיר פרץ: ארצות-הברית, ידידתנו הגדולה, מובילה ומרכזת מאמץ חשוב זה.

עמיר פרץ: בתיאום בין ראש הממשלה וביני, הוחלט להגביל את פעולות חיל האוויר ל-48 שעות ולהתמקד בפעילות נגד מתקפות על ישראל, וכן לאפשר סיוע הומניטרי מורחב לאוכלוסייה באזורי הלחימה.

עמיר פרץ: אין ספק כי מול האירוע הקשה בכפר קאנא, המנוצל על-ידי ארגוני הטרור להסית נגד ישראל, ראוי שניתן כלים שיסייעו לידידינו ברחבי העולם לעמוד מול גלי הסתה אלה.

עמיר פרץ: מזכירת המדינה עזבה את ישראל במטרה להמשיך וליצור את התשתית המדינית שתהיה חלק משינוי המציאות, אך ההכרעה האמיתית תושפע מן המתרחש בשטח, ולכן אין שינוי בעמידתנו הנחושה.

עמיר פרץ: מחווה הומניטרית אינה אמורה לפגוע ביעדי המבצע.

עמיר פרץ: צה"ל ירחיב ויעמיק פעולותיו נגד ה"חיזבאללה".

עמיר פרץ: כבר עתה חל שינוי מהותי במפת השיגורים, ואנו נשנה אותה לחלוטין - - -

אחמד טיבי: - - -

עמיר פרץ: כבר עתה אני יכול לדווח לכם, חברי הכנסת, כי צה"ל הצליח לפגוע פגיעה משמעותית במערך הרקטות ארוכות הטווח של ה"חיזבאללה".

עמיר פרץ: חשוב להדגיש כאן בפניכם, כי לרשות ה"חיזבאללה" עמד מערך רקטות עצום, שאין רבים הדומים לו, אפילו לא בצבאות סדירים אחרים בעולם.

עמיר פרץ: המערך הזה עדיין פעיל ומאיים, ואף מוסיף לפגוע בעורף הישראלי, אך בימים אלו אנו מעצימים את דפוס הפעולה, במאמץ לצמצם את יכולת השיגור של ה"חיזבאללה".

עמיר פרץ: חברי הכנסת, בראש מעיינינו החזרת הבנים הביתה.

עמיר פרץ: זו מטרת-העל שתלווה אותנו עד שנשלים אותה ונביא אותה לכדי מימוש.

עמיר פרץ: לא נרפה ולא נחסוך כל מאמץ כדי להשיג מטרה מרכזית זו.

עמיר פרץ: בנוסף, אנו עומדים על כך שהכוח הבין-לאומי שיגיע לאזור יהיה כוח מיומן ומאומן, שיינתנו לו סמכויות אכיפה משמעותיות ולא סמליות, כדי שיוכל לבצע את התחייבויותיו בדרום-לבנון.

עמיר פרץ: כוחות צה"ל הפועלים בדרום-לבנון ממשיכים לפגוע בתשתיות טרור ששירתו את ה"חיזבאללה".

עמיר פרץ: עשרות כלים הנדסיים משנים את פני השטח באופן שימנע אש שטוחת-מסלול שתאיים בעתיד על יישובינו ואזרחינו.

עמיר פרץ: אותה רצועה חדשה שתוקם תהיה רצועה שתצמצם את יכולת ארגוני הטרור לנקוט פעולות של ירי אל עבר יישובים וליזום פעולות של חטיפות בעתיד - - -

מוחמד ברכה: ותשקוט הארץ ארבעים שנה.

מוחמד ברכה: היינו בסרט הזה.

אלי אפללו: אתה מחזק אותם.

אלי אפללו: אתה מחזק אותם.

יואל חסון: אתם מחזקים את הטרור.

עמיר פרץ: אנחנו לא נסכים שדגל ה"חיזבאללה" ישוב ויתנופף על הגדר בהתרסה ואיום על מדינת ישראל.

עמיר פרץ: הכוח הרב-לאומי שיקבל אחריות, יוסמך בהתאם להחלטת האו"ם לפעול באופן תקיף, ויוכל לפעול נגד גורמי הטרור שינסו לחזור לשטח.

עמיר פרץ: הכוח הרב-לאומי צריך למקד מאמץ באימון ובהכשרת צבא לבנון.

עמיר פרץ: משימה חשובה נוספת שתוטל על הכוח הרב-לאומי תהיה הפיקוח על מעברי הגבול בין סוריה ללבנון, כדי למנוע התחמשות מחודשת של ה"חיזבאללה" ולעצור את משלוחי הנשק והתחמושת שמופנים כיום לעברנו על-ידי ה"חיזבאללה".

עמיר פרץ: לא פחות מכך חשובה משימת שיקומה של לבנון.

עמיר פרץ: אנחנו פנינו אל הקהילייה הבין-לאומית וביקשנו - - -

אחמד טיבי: - - - אתה הרסת אותה.

אחמד טיבי: שנים - - -

עמיר פרץ: פנינו אל הקהילייה הבין-לאומית וביקשנו כי יוקם כוח בין-לאומי אזרחי, שיהיה אחראי לשיקומה של לבנון, כדי שלא לאפשר לכוחות אירניים להיכנס ודרך כספם ומשאביהם לבוא ולהשתרש באוכלוסייה בדרום-לבנון.

עמיר פרץ: כאיש שלום אני אומר לכם: אסור להסכים להפסקת אש שתיכנס לתוקפה באופן מיידי.

מוחמד ברכה: איש שלום - איזה איש שלום?

אחמד טיבי: איש שלום - אתה איש מלחמה.

דב חנין: - - -

עמיר פרץ: רק מי שיצליח לנטרל את הטרור יוכל להביא שלום.

עמיר פרץ: לא אנחנו - - -

קריאות: - - -

עמיר פרץ: חבר הכנסת טיבי, אני חורג מהחלטתי שלא להגיב.

עמיר פרץ: אתה יודע יפה מאוד שמי שהחליש את הרשות הפלסטינית זה לא אנחנו.

עמיר פרץ: מי שהחליש אותה זה כוחות הטרור שהוכיחו פעם אחר פעם כי אבו-מאזן לא מסוגל לכפות אחריות באזורים שבהם נתנו לו את הריבונות.

קריאות: - - -

אחמד טיבי: - - -

דב חנין: אתם מובילים את העם הזה למבוי סתום.

דליה איציק: חבר הכנסת אחמד טיבי, רק לחשוב שאתה גם סגן שלי ועוד מעט אתה צריך לנהל פה את הישיבה.

דליה איציק: אתה רוצה שאני אוציא אותך?

דליה איציק: אתה מאוד רוצה שאני אוציא אותך?

דליה איציק: זה לא יהיה מכובד.

דליה איציק: אז אנא ממך, שמעו אותך - - -

אחמד טיבי: - - -

דליה איציק: שמעו אותך פעם-פעמיים, תודה.

דליה איציק: בבקשה.

מוחמד ברכה: - - -

יורם מרציאנו: - - -

דליה איציק: חבר הכנסת יורם מרציאנו, אתה לא עוזר לי.

מוחמד ברכה: השאלה היא, איש השלום, כמה ילדים צריך להרוג כדי להגיע לשלום הזה.

קריאות: - - -

דליה איציק: חבר הכנסת אחמד טיבי, פעם שנייה.

אחמד טיבי: הוא פנה אלי.

דליה איציק: אתה לא חייב לענות.

דליה איציק: גם כשהוא לא פנה אליך, דיברת.

עמיר פרץ: חבר הכנסת טיבי, הגיע הזמן שההכרה בסמכויותיו של אבו-מאזן לא תבוא בגלל פגישות עם ישראלים.

עמיר פרץ: הגיע הזמן שהעם הפלסטיני יוכיח, שכשאבו-מאזן נותן הנחיה הם מבצעים.

עמיר פרץ: שם יהיה כוחו.

עמיר פרץ: לא בזה שישראלים יפגשו אותו.

עמיר פרץ: אני מתנגד התנגדות מוחלטת לתפיסה שלך, זו תפיסה של פטרונאז' שאתה קונה אותה בעצמך.

עמיר פרץ: מה פתאום אבו-מאזן – מה פתאום אתה דורש שאבו-מאזן ישאב את כוחו מהפגישות עם הישראלים?

אלי אפללו: - - - רוצחים.

אחמד טיבי: - - -

אלי אפללו: - - -

עמיר פרץ: אבו-מאזן - - -

דליה איציק: חבר הכנסת אפללו.

דליה איציק: חבר הכנסת אפללו.

אחמד טיבי: - - -

אלי אפללו: - - - רוצחים.

אלי אפללו: אחמד טיבי - - -

עמיר פרץ: אבו-מאזן צריך לשאוב את כוחו מכך שכאשר הוא ייתן הוראה להפסיק לירות טילי "קסאם" אל שדרות, הם יפסיקו להיירות.

עמיר פרץ: סניורה צריך לשאוב את כוחו מזה שכאשר הוא נותן הוראה ל"חיזבאללה" להפסיק להפעיל שם את איומי הטרור, ה"חיזבאללה" אכן מקיים זאת.

עמיר פרץ: כל עוד יש הפרדה בין הריבונות לבין האחריות, אני לא מציע לך לבוא ולגלגל את זה לפתחה של מדינת ישראל, שהיא זו שצריכה לשקם את מעמדו של אבו-מאזן.

עמיר פרץ: אתה יודע - - -

אחמד טיבי: איזו ריבונות?

אחמד טיבי: לאבו-מאזן יש ריבונות?

עמיר פרץ: אתה יודע שאני מהתומכים הגדולים ביותר של פגישה בכל עת עם אבו-מאזן.

עמיר פרץ: לקיים אתו - - -

קריאות: - - -

אחמד טיבי: - - -

זהבה גלאון: - - -

קריאות: - - -

עמיר פרץ: חבר הכנסת טיבי, חבר הכנסת טיבי - - -

אלי אפללו: זו הצגה.

אלי אפללו: זו הצגה.

עמיר פרץ: משפט אחרון אומר לך: אי-אפשר להתחמק יותר מהעובדה שעל מנת ליצור תהליך אמיתי, קודם כול העם הפלסטיני צריך להכיר בסמכויותיו של אבו-מאזן, והעם הלבנוני, על כל השטח, צריך להכיר ביכולתו של סניורה.

קריאות: - - -

יואל חסון: אל תענה להם, זה גיס חמישי.

יואל חסון: אל תענה להם בכלל.

יואל חסון: אל תענה לחבורה הזאת.

עמיר פרץ: חברי הכנסת, כמי שיודע - -

זהבה גלאון: - - -

יואל חסון: את בראשם.

יואל חסון: את הכי גרועה.

עמיר פרץ: - - שהתשובה הטובה ביותר להבאת שקט ויציבות לאזור היא משא-ומתן, הידברות ובסופו של דבר הסכמים בין רשויות שלטוניות ריבוניות שמכירות האחת בשנייה – אם תוכרז הפסקת אש מיידית, הקיצונים ירימו ראשם מחדש, ובתוך חודשים מספר נמצא עצמנו במצב דומה.

עמיר פרץ: אך אם נשלים את המבצע – ואנחנו נשלים אותו – ייווצר מצב חדש, שבו ממשלת לבנון מסוגלת לקחת אחריות ולפתוח בעתיד במשא-ומתן ישיר עם מדינת ישראל.

דב חנין: כמה - - - כדי להשיג את זה?

יצחק לוי: - - -

קריאות: - - -

עמיר פרץ: אני מקווה כי גם ברשות הפלסטינית יבינו כי אבו-מאזן יכול להביא להם הרבה יותר הישגים מה"חמאס", כי אבו-מאזן יכול להביא להם במשא-ומתן הרבה יותר הישגים מאשר האלימות והטרור שה"חמאס" מייצר.

דליה איציק: חבר הכנסת לוי.

עמיר פרץ: גברתי היושבת-ראש, חברי הכנסת, מתוך אמונה, מתוך ידיעה שאנו צודקים, מתוך אמונה כי אזרחי ישראל ראויים להמשיך ולקיים את משפחותיהם - -

דליה איציק: חבר הכנסת דוד טל, באמת.

עמיר פרץ: - - אזרחי ישראל כולם ובוודאי תושבי הצפון, אני רוצה להודיע שוב כי ממשלת ישראל התחייבה כי תפעל לפצות את האזרחים היושבים היום במקלטים בשמה של כל מדינת ישראל.

עמיר פרץ: אנו מתכוונים לוודא שהפיצוי יינתן באופן מהיר ומותאם ככל האפשר למידת הנזק.

עמיר פרץ: זו חובתה של המדינה לאזרחיה העומדים תחת מטחי הרקטות ונושאים על גבם את חוסנה כחברה.

זהבה גלאון: - - -

עמיר פרץ: - - אני רוצה לסיים ולומר כשר הביטחון: אני גאה באזרחי ישראל על הכוח הבלתי-נדלה שהם מבטאים בכושר עמידתם ובתמיכתם בצה"ל ובפעולות הממשלה.

עמיר פרץ: אני גאה במשפחות החיילים החטופים, העומדות בעוז מהול בחרדה ביודען שאנו עושים ונעשה ככל שביכולתנו כדי להשיב את הבנים הביתה.

עמיר פרץ: אני גאה בחיילי צה"ל, על כל זרועותיו, מחבק אותם, מחזק אותם ומאחל להם הצלחה במשימות שהוטלו עליהם.

עמיר פרץ: איננו מתכוונים להיכנע לטרור, להיבהל ממנו או להירתע מפניו.

עמיר פרץ: זהו מאבק קשה, והוא מבחן אמת שיוסיף לדרוש מכולנו כוח, סבלנות, עוז רוח.

עמיר פרץ: זהו מאבק עתיר כאב וסבל, אך אנחנו נוכל לו.

עמיר פרץ: אני בטוח כי אם נמשיך ונפעל בתבונה ובנחישות, תוך שילוב בין הפעילות הצבאית והמדינית, נביא ליצירת מציאות חדשה, שבה מוסר האיום על ישראל ונפתח אופק חדש להסדר שלום גם עם לבנון וגם עם הרשות הפלסטינית.

דליה איציק: תודה לך, אדוני שר הביטחון.

דליה איציק: אדוני יושב-ראש האופוזיציה, חבר הכנסת בנימין נתניהו.

זהבה גלאון: - - - איזה עצוב, איזו טרגדיה.

קריאה: יישר כוח.

קריאה: על הפעולה שהוא הרג ילדים?

אלי אפללו: תסתכל על העיניים שלך קודם כול - - -

דליה איציק: חבר הכנסת אפללו, פעם ראשונה.

מוחמד ברכה: למה אתה מפריע?

מוחמד ברכה: עמיר פרץ, צריך לשקול אם לשבח אותו עכשיו.

מוחמד ברכה: בשביל זה הוא עלה עכשיו, איש השלום.

דליה איציק: חבר הכנסת אפללו, פעם שנייה.

דליה איציק: מה אתה עושה לי?

בנימין נתניהו: גברתי היושבת-ראש, יישר כוח על נאומך ועל גישתך הממלכתית בימי מלחמה אלה, אדוני שר הביטחון.

בנימין נתניהו: חזק ואמץ אתה ושאר חברי הממשלה - - -

זהבה גלאון: בא לי לחבק אותך.

יעקב מרגי: יותר טוב מנסראללה.

יעקב מרגי: מה, שנסראללה יחבק אותו?

בנימין נתניהו: בשם כל חברי הבית אני רוצה - - -

קריאה: כמעט כל חברי הבית.

דליה איציק: חבר הכנסת אפרים סנה, אני מבקשת.

בנימין נתניהו: בשם כמעט כל חברי הבית אני רוצה - - -

דליה איציק: סליחה, אדוני.

דליה איציק: חבר הכנסת מרציאנו, מרגע זה, זה בדיוק מה שרוצים שיקרה כאן עכשיו.

דליה איציק: אני מבקשת מכם לעזור לי ולא להעיר הערות.

בנימין נתניהו: אני קיוויתי לומר שאני מדבר בשם כל חברי הבית.

בנימין נתניהו: אתם יודעים מה?

בנימין נתניהו: אני אשאר באמירה הזאת.

קריאות: לא, לא.

בנימין נתניהו: אני רוצה לדבר בשם כל חברי הבית ולהצדיע לחיילי צה"ל שנמצאים כאן, מגולני ומגבעתי ומהצנחנים, אלה שלא נמצאים כאן, מהשריון והתותחנים, הטייסים הנפלאים שלנו - -

ג'מאל זחאלקה: אלה שהפציצו את קאנא.

ג'מאל זחאלקה: הוא מצדיע לאלה שהפציצו את קאנא.

בנימין נתניהו: - - השייטת, סיירת מטכ"ל, היחידות המיוחדות.

בנימין נתניהו: אני רוצה להצדיע להם ולמשטרה ולמד"א ולמכבי האש ולכל מי שעוסק במלאכה של שמירה של ביטחון מדינת ישראל ואזרחי ישראל.

בנימין נתניהו: אני מצדיע בשם כמעט כל חברי הבית.

בנימין נתניהו: זהו האיום האסטרטגי שאנחנו עומדים בפניו.

בנימין נתניהו: שליש מהמדינה משותק עכשיו כתוצאה מזה.

בנימין נתניהו: שני מיליוני אזרחים נמצאים במקלטים.

בנימין נתניהו: מאות אלפים עזבו את הצפון, ומי יודע אם זה לא יכלול גם אחרים.

בנימין נתניהו: זהו איום אסטרטגי.

בנימין נתניהו: מול איום אסטרטגי חייבת לבוא הכרעה אסטרטגית.

בנימין נתניהו: אני יודע שיש התלכדות עצומה להשגת יעדים אלה.

בנימין נתניהו: עצומה.

בנימין נתניהו: אני עומד פה כראש האופוזיציה, אני מייצג כאן את כל חברי בליכוד ובסיעות האופוזיציה, אבל אני מייצג - הייתי באחד הערוצים, במסדרון תפס אותי טכנאי, איש הערוץ, והוא אומר לי: אתה עושה דבר חשוב, כי אתה מייצג את מה שחבריך באופוזיציה נותנים עכשיו, וזה אחדות העם.

בנימין נתניהו: העם מאוחד.

בנימין נתניהו: הוא מאוחד לא רק פוליטית, כמעט, הוא מאוחד בשדרה הרחבה של הכנסת.

בנימין נתניהו: הוא מאוחד בתושבי הצפון, שנמצאים במקלטים ואומרים: אנחנו מוכנים לסבול עוד, אבל תשלימו את המלאכה, תשיגו את היעדים.

בנימין נתניהו: הגיבוי הזה בא לא רק מהצפון, הוא בא מהדרום ומהמרכז, הוא בא מכל חלקי העם ומכל חלקי המדינה, משום שאנשים מבינים שאנחנו תחת איום אחר וצריך להסיר אותו.

בנימין נתניהו: להסרת האיום הזה באה התמיכה של הגדולה בידידותינו, ארצות-הברית, שבצדק אמרה מלכתחילה שחייבים לעשות מעשה, כי אם לא נעשה מעשה, מה עשינו?

בנימין נתניהו: "חיזבאללה" יישאר על כנו?

בנימין נתניהו: מצבור הטילים יישאר על כנו?

בנימין נתניהו: הרי לא עשינו כלום ויבוא הסיבוב הבא.

בנימין נתניהו: הוא יבוא יותר מהר ממה שחושבים.

אחמד טיבי: מה יש לך להגיד על הטייס?

בנימין נתניהו: - - ואני חייב להגיד ששאלו אותי מה יש לי להגיד.

בנימין נתניהו: אז קודם כול אמרתי שהצער שלנו, כפי שאת אמרת כל כך נכון, גברתי היושבת-ראש, אמרת בצדק שהצער שלנו אמיתי.

בנימין נתניהו: כשנפלו פה טילים - -

צבי הנדל: שם רקדו.

בנימין נתניהו: - - כשרצחו את הסבתא והנכד שלה, לא שמעתי אתכם קופצים - -

אחמד טיבי: מעל הדוכן הזה גיניתי שלוש פעמים.

אלי אפללו: רק אתה גינית.

בנימין נתניהו: - - לא שמעתי את הסערה הגדולה.

בנימין נתניהו: אתמול נפלה רקטה בזיקים בין ילדים.

בנימין נתניהו: מספר לי חבר הכנסת ראובן ריבלין ידידי, שבמזל מישהו לא טען כדוריות בתוך הטיל והילדים ניצלו.

יובל שטייניץ: נפצעו.

בנימין נתניהו: נפצעו אבל לא מתו.

בנימין נתניהו: אין ספק שאם היו עם כדוריות, אתה יודע מה היתה התוצאה.

בנימין נתניהו: אצלנו יש צער אמיתי.

בנימין נתניהו: שם יש חגיגה, צהלה כשנהרגים ילדים.

ג'מאל זחאלקה: - - -

בנימין נתניהו: - - והטייסים הבריטים שחררו את הפצצות, והן החטיאו את המטרה, ובמקום לפגוע במטה הגסטאפו פגעו בבית-חולים של ילדים, בבניין צמוד, ו-83 ילדים דנים קטנים ומסכנים נשרפו למוות.

בנימין נתניהו: זוהי טרגדיה של מלחמה - -

אחמד טיבי: אנחנו ב-2006.

ג'מאל זחאלקה: אתה רוצה מלחמה.

ג'מאל זחאלקה: אתה מלאך המוות.

בנימין נתניהו: - - זוהי מכשלה שמלווה כל לוחמה.

בנימין נתניהו: טייסים יכולים להחטיא מטרה - -

זבולון אורלב: תוציאי אותו.

זבולון אורלב: כמה אפשר לשמע את ה"חיזבאללה"?

זבולון אורלב: תוציאי אותו.

אליהו גבאי: - - -

דליה איציק: חבר הכנסת גבאי, צא החוצה.

דליה איציק: פעם שלישית, צא החוצה.

דליה איציק: אתה תלמד להתאפק פה.

דליה איציק: (חבר הכנסת אליהו גבאי יוצא מאולם המליאה.)

סופה לנדבר: למה אותו במקום אותם?

דליה איציק: אל תעזרי לי.

בנימין נתניהו: - - אך ההבדל בינינו לבין הטרוריסטים הוא שאצלנו פוגעים בשגגה ואצלם פוגעים בזדון.

בנימין נתניהו: וזהו כל ההבדל.

בנימין נתניהו: זה ההבדל בין מלחמה לגיטימית לבין פשעי מלחמה.

בנימין נתניהו: יורים באזרחים, מסתתרים מאחורי אזרחים, ואחר כך בוכים על אזרחים.

בנימין נתניהו: זה ההבדל בינינו לבינם.

בנימין נתניהו: אנחנו באמת מנסים לצמצם את הפגיעה באזרחים - - -

ג'מאל זחאלקה: אתה מאמין לשקרים האלה?

דליה איציק: חבר הכנסת זחאלקה, פעם ראשונה, פעם שנייה, פעם שלישית.

דליה איציק: צא החוצה.

דליה איציק: תוכל לספר לחברים שלך שנורא נלחמת פה.

דליה איציק: צא החוצה בבקשה.

ג'מאל זחאלקה: - - -

דליה איציק: צא החוצה, הזהרתי אותך.

דליה איציק: תספר כמה נלחמת פה, בחירוף נפש.

ג'מאל זחאלקה: צריך להפסיק את המלחמה הזאת.

ג'מאל זחאלקה: תבינו, ילדים נהרגים.

ג'מאל זחאלקה: להפסיק את המלחמה.

ג'מאל זחאלקה: (חבר הכנסת ג'מאל זחאלקה יוצא מאולם המליאה.)

דליה איציק: בבקשה, אדוני.

דליה איציק: אני לא אוותר לכם.

דליה איציק: מרגע זה אני חוזרת ומזהירה.

דליה איציק: אתם לא עוזרים.

דליה איציק: זה בדיוק מה שחבר הכנסת זחאלקה רוצה.

עבאס זכור: הוא רוצה להפסיק את המלחמה.

עבאס זכור: הוא לא עשה טעות.

דליה איציק: חבר הכנסת יואל חסון, פעם ראשונה.

בנימין נתניהו: ובכן, יש קשיים, כפי שאנחנו רואים במלחמה.

בנימין נתניהו: יש קשיים בלוחמה גם בחזית הצבאית ויש קשיים בלוחמה בחזית המדינית ובדעת הקהל.

בנימין נתניהו: יש קשיים.

בנימין נתניהו: זה לא יכול להיות אחרת.

בנימין נתניהו: מסע המלחמה הוא כמו כל מסע, זה מתחיל בקלות אבל באמצע הדרך יש נקודה קשה, ובנקודה הזאת צריך להכריע אם ממשיכים, משלימים את הטיפוס להר או מפסיקים.

בנימין נתניהו: not demand the immediate disarming of Hizbollah as part of a deal to end the fighting in .

בנימין נתניהו: - פקיד ישראלי בכיר אומר שישראל לא תדרוש את פירוק ה"חיזבאללה".

בנימין נתניהו: אתמול ב"גלי צה"ל" - אלה הודעות לא רשמיות, אני מציין את זה, זה חשוב - "גורמים מדיניים אמרו היום שישראל תסתפק בהרחקת ה'חיזבאללה' מהגבול ולא בפירוקו בשל הבנה שאין כיום גורם המסוגל לפרק את הארגון".

בנימין נתניהו: אינני יודע אם האמירות הללו מוסמכות.

בנימין נתניהו: אני מאוד מקווה שזה לא נכון.

אבשלום וילן: ביבי, פה זה מול גרילה ולא מול צבא סדיר.

בנימין נתניהו: האמירה הזאת איננה עונה על הבעיה.

בנימין נתניהו: היעד שהוצב הוא יעד אמיתי.

בנימין נתניהו: הוא לא אמר שיש לנו גרילה או צבא.

בנימין נתניהו: יש איום טילים וצריך ואפשר לטפל בו.

בנימין נתניהו: יש עוצמה אדירה.

בנימין נתניהו: אני לא מדבר רק על עוצמת אש, אני לא מדבר רק על עוצבות שריון.

בנימין נתניהו: אני לא מדבר רק על כלי נשק.

בנימין נתניהו: אני מדבר על אנשים.

בנימין נתניהו: אתם צריכים לראות את הצנחנים האלה, את גולני וגבעתי.

בנימין נתניהו: תדברו אתם, תראו אותם.

בנימין נתניהו: איזו נחישות.

בנימין נתניהו: בבתי-החולים אתה רואה אותם.

בנימין נתניהו: אני נזכר בימים שלנו כצעירים.

בנימין נתניהו: אבו וילן, הם יותר טובים.

בנימין נתניהו: הם בוודאי לא פחות טובים.

בנימין נתניהו: זה מקור עוצמה אדיר שיש לנו.

בנימין נתניהו: על העוצמה הזאת אנחנו נשענים וצריך להפעיל אותה.

זהבה גלאון: כמה זמן הם עוד ישבו במקלטים?

עבאס זכור: מתי זה יסתיים?

בנימין נתניהו: הם מגלים כוחות עצומים, אף-על-פי שהם סובלים וצריך להקל על הסבל שלהם.

זהבה גלאון: אתה הראשון שהיית מפסיד.

דליה איציק: חבר הכנסת ישראל כץ, בבקשה.

דליה איציק: יש לך ארבע דקות.

ישראל כץ: גברתי היושבת-ראש, חברי הכנסת, ביום שני, ב-17 בחודש, כשבוע לאחר תחילת המלחמה, בהודעה לעיתונות, קראתי לממשלה להורות על הכנסת כוחות קרקעיים לדרום-לבנון, כדי להכריע במהירות את המערכה ולהפסיק את הירי הכבד על העורף הישראלי.

ישראל כץ: הוספתי שהמחשבה שניתן להשיג את מטרות המבצע באמצעות תקיפות אוויריות בלבד היא אשליה שעלולה לעלות לנו מחיר כבד, או בהפסקת אש בתנאים קשים בהמשך.

ישראל כץ: כמו כן נאמר, שבהעדר הכרעה תינתן רוח גבית למדינות כמו אירן וסוריה, דבר שעלול להוות סכנה קיומית למדינת ישראל בהמשך, ואסור לתת לטראומות העבר להשפיע על החלטות ההווה.

ישראל כץ: יום למחרת, בישיבת סיעת הליכוד בחיפה, בביקור שקיימנו שם, קראתי לכבוש את דרום-לבנון עם כוחות מסיביים.

ישראל כץ: לא היה כאן ניסיון להחליף את אנשי הצבא בביצוע המטלות.

ישראל כץ: היתה כאן פנייה לממשלה לתת את ההוראות הנכונות.

ישראל כץ: ומה שהיה נכון לגבי אותו יום נכון גם היום, ובמשנה תוקף.

ישראל כץ: בהמשך גם השיח הציבורי השתנה, והיום ברור שאלה שתי האלטרנטיבות: או הכרעה קרקעית מסיבית שתוביל לניצחון ולהכרעה ברורה - וכאשר יש ניצחון אז רואים אותו, לא צריך לנקוט כל מיני אמצעים טכניים או אחרים שאפיינו בעבר את היריבים שלנו, את האויבים שלנו.

ישראל כץ: אנחנו זוכרים את "קול הרעם" מקהיר ואת כל ההודעות.

ישראל כץ: אנחנו לא נזקקים לדברים מהסוג הזה.

ישראל כץ: כאשר יהיה ניצחון, הציבור בישראל וכולם יראו שאכן יש ניצחון.

ישראל כץ: המלחמה היא נגד ה"חיזבאללה".

ישראל כץ: אני שומע דוברים שאומרים שהמלחמה היא נגד אירן.

ישראל כץ: המלחמה היא נגד ה"חיזבאללה", שמגובה על-ידי אירן, אבל אל לנו לעשות את מה שעשו אויבינו בעבר, שכאשר הבסנו אותם הם אמרו שהם נלחמים נגד ארצות-הברית.

ישראל כץ: זה היה התירוץ האולטימטיבי.

ישראל כץ: לא, הם נלחמו אז נגד ישראל, ואנחנו נלחמים נגד ה"חיזבאללה", ואנחנו צריכים לנצח את ה"חיזבאללה".

ישראל כץ: ניצחון על ה"חיזבאללה" מורכב מכמה דברים.

ישראל כץ: קודם כול, דרום-לבנון, פירוק התשתית.

ישראל כץ: לא כדאי למזער ולגמד את כל עניין הטילים, שהזכיר כאן יושב-ראש האופוזיציה, דבר שישראל חייבת לעמוד עליו, גם מוסרית וגם מעשית, כלפי כל מה שיקרה באזור הזה בהמשך.

ישראל כץ: אנחנו חייבים לנצל את אורך הרוח ואת החוסן הבלתי-רגיל שמגלה העורף הישראלי במלחמה הזאת, שהייתי קורא לה "מלחמת שלום הצפון", ואת הנחישות והמוטיבציה של החיילים והנכונות והיכולת שלהם כדי להכריע את המערכה.

ישראל כץ: אנחנו גם חייבים, ככנסת וכממשלה, לתת מענה אמיתי, לפצות ביד נדיבה את מי שנשאר ואת מי שעזב והתארגן.

ישראל כץ: היום, לצערי, זה לא המצב, בייחוד בכל הקשור לעסקים הקטנים ולאלה שנפגעו פגיעה קשה ביותר.

ישראל כץ: אסור שכאשר הכול ייגמר, אלה שנשאו בנטל יישאו גם במחיר.

ישראל כץ: אני חייב להגיד עוד הערה אחת, אדוני היושב-ראש, לגבי תופעות קשות שאנחנו רואים.

ישראל כץ: אנחנו רואים תופעות קשות כאן בבית הזה.

ישראל כץ: בכהונתי כחבר הכנסת לפני שתי קדנציות – כאן הקדנציות קצרות – העברתי חוק שקיבל תמיכה של 77 חברי הכנסת, וזה החוק שנוהג כיום, שבא לקבוע למי מותר להתמודד לכנסת ומי מנוע מהתמודדות.

ישראל כץ: מלבד הסעיפים שקיימים בלאו הכי בחוק, בעניין מי שכופר בזה שישראל היא מדינה יהודית, מי שקורא לגזענות, גם הוספתי את סעיף 7א, שאומר שכל יחיד או סיעה – והתייחסת לנושאים האלה לאחרונה – שתומכים במאבק מזוין של ארגון טרור או מדינת אויב נגד מדינת ישראל, לא יכולים להיבחר לכנסת.

מגלי והבה: חבר הכנסת כץ, לא כולם רואים את ערוצי התקשורת בערבית.

מגלי והבה: אני רואה את חברי הכנסת שלנו, כאן, בתוך הכנסת, והם יותר קיצוניים בהתבטאויות שלהם מאנשי "חמאס" ואנשי "ג'יהאד" ואנשי "חיזבאללה".

ישראל כץ: בהחלט.

ישראל כץ: אתה גם שולט בשפה הערבית, זה נותן לך "יתרון" בעניין הזה.

ישראל כץ: לנו מספיק התרגום ומה שאנחנו שומעים בעברית כדי להגיע לאותה מסקנה.

ישראל כץ: אני מניח ששם זה חריף יותר.

ישראל כץ: זאת היתה מטרת החוק, ואכן פניתי בזמנו לוועדת הבחירות המרכזית, וקיבלתי אפילו תמיכה מהיועץ המשפטי דאז, אליקים רובינשטיין, לפסול את סיעת בל"ד בראשות עזמי בשארה.

ישראל כץ: זו סיעה שאנחנו רואים גם היום שהיא שלוחה של סוריה כאן בפרלמנט.

ישראל כץ: היא תומכת ב"חיזבאללה" אף שבשארה הוא קומוניסט לשעבר, הוא נוצרי חילוני.

ישראל כץ: אבל אם ה"חיזבאללה" משמש מכשיר להשמדת מדינת ישראל ולהגשמת החלום הפאן-ערביסטי, אז הוא יתמוך גם ב"חיזבאללה".

ישראל כץ: לכן פניתי.

ישראל כץ: ועדת הבחירות פסלה את בל"ד.

ישראל כץ: בג"ץ, כחוט השערה - על חודם של קולות, נתן להם אפשרות להתמודד, כי לא הוכח בדיוק הקשר.

ישראל כץ: ה"חיזבאללה" הוא ארגון טרור, ומה שאנחנו רואים עכשיו זו תמיכה ברורה במאבק מזוין של ארגון טרור נגד מדינת ישראל.

ישראל כץ: לצערי, ואני אומר את זה באמת בכאב, יש כאן חברי כנסת שמזדהים עם טילי ה"חייבר" ועם המטרות שלהם, שיורה ה"חיזבאללה", יותר משהם מוכנים שמדינת ישראל תגן על עצמה.

ישראל כץ: הם מתנגדים לכל טיל שיורה ישראל להגן על תושביה, והם תומכים בטילי ה"חייבר", שכל אחד יודע מהו אותו אירוע שבו נטבחו היהודים על-ידי מוסלמים באירוע שמשמש את אויבי ישראל.

גאלב מג'אדלה: אנחנו רוצים לעצור את המלחמות האלה.

מנחם בן-ששון: זה לא "חייבר", זה - - -

ישראל כץ: פרופסור בן-ששון, אני אשמח אם תבוא ותרחיב.

ישראל כץ: חייבר הוא בהחלט מקום שבו נהרגו יהודים בקרבות מול מוסלמים, וצר מאוד שבבית הזה תומכים בפעולות הקיצוניות ביותר, הסימבוליות ביותר שעושה האויב שלנו על מנת לנסות להחזיר את הגלגל אחורה.

ישראל כץ: אויב שנתמך אכן על-ידי אירן, שאידיאולוגית רוצה להשמיד ולסלק את הישות הציונית היהודית מהמרחב הזה, ואנחנו מקבלים כאן תמיכה.

ישראל כץ: לכן אני מודיע שאני מתכוון לפנות לוועדת הבחירות המרכזית מייד כאשר יתאפשר הדבר ולהגיש בקשה לפסול מהתמודדות לכנסת, בהתאם לחוק שקיים, את כל מי שתמך בפעילות מזוינת של ארגון טרור או מדינת אויב נגד מדינת ישראל, ואני מקווה ומשוכנע שהפעם, אחרי מה שראינו, כל הרשויות ייתנו גיבוי לעניין הזה, לרבות אופיר פינס, שראיתי שהתנגדת לחוק של אורלב, אבל תמכת בחוק שאני הגשתי.

ישראל כץ: החוק שלי במפורש מדבר על מניעת התמודדות.

ישראל כץ: חבר הכנסת אורלב הרחיב אותו נוכח המצב הקיים, אבל זה מצב משפטי אחר.

ישראל כץ: למנוע התמודדות זה לא פוגע בעיקרון הדמוקרטי.

ישראל כץ: עושים את זה לפני הבחירות, למנוע מאנשים כאלה להיות כאן.

ישראל כץ: מי שלא מנע מחבר הכנסת מוחמד ברכה, בחגיגות יום העצמאות שהוביל השר דאז נתן שרנסקי, שהיה שר הפנים, בעיר שפרעם, כאשר העירייה חגגה את יום העצמאות - חבר הכנסת ברכה וחבריו התנפלו עם מקלות ועם אבנים על השר ועל הפמליה ועל כל האירוע – מי שנתן לדבר הזה לקרות אז, קוטף היום את הפירות הבאושים של מה שעשינו.

ישראל כץ: העם חייב להיות מאוחד.

ישראל כץ: ראיתי גם את החיילים.

ישראל כץ: אני חושב שהם התביישו בזה, שבכנסת ישראל הם רואים תופעות מהסוג הזה.

ישראל כץ: זה הדבר היחיד שלא מובן להם ולרבים מהציבור במערכה.

ישראל כץ: כל השאר ברור - צדקתנו, היכולת שלנו, הלכידות שלנו, הנכונות שלנו לפעול ביחד, הביטחון שאנחנו גם ננצח כי אין לנו ברירה.

ישראל כץ: אבל כדי שהעם יהיה מאוחד, חייבים לסלק את אותם פירות באושים, שמנסים לקלקל את האחידות.

ישראל כץ: תודה.

בנימין נתניהו: יישר כוח, ישראל.

מגלי והבה: תודה רבה.

מגלי והבה: אחריו - חבר הכנסת דוד טל, ואחריו - חברת הכנסת קולט אביטל.

מגלי והבה: חבר הכנסת טל, חמש דקות, בבקשה.

דוד טל: אדוני היושב-ראש, עמיתי חברי הכנסת, חיילי צה"ל עטורי האומץ והתהילה, מכאן נשלח תנחומים למשפחות החללים, רפואה שלמה לפצועים וגאולה קרובה לשבויים.

דוד טל: אדוני היושב-ראש, הימים ימי בין המצרים, ואנחנו עדיין בעיצומה של מלחמה, ואולי יותר מכך, בעיצומה של תהייה.

דוד טל: תהייה - באשר השאלות כה בנאליות, עד שקשה אפילו לשמור על קור רוח.

דוד טל: רבים בתוכנו, ואני עצמי נמנה עמם, תולים את אבי אבות הסיבות למצבנו העכשווי בנסיגתנו האחרונה מלבנון.

דוד טל: זו היתה מלחמה ארוכה, מלווה בקורבנות, שתוצאתה יציאה חפוזה, מלווה בדעת קהל גועשת ותובעת, עד שקשה היה לשמור על קור רוח ומחשבה תחילה.

דוד טל: ובכן, נניח שהמעשה היה ראוי, נבון ושקול.

דוד טל: ניחא.

דוד טל: אז אמרה ישראל, בקול תרועה שנסמך על דעת הקהילה הבין-לאומית: אומנם אנחנו נסוגים, אבל אוי ואבוי לכם, אנשי ה"חיזבאללה", אם תפירו את החלטות האו"ם.

דוד טל: כזכור לכם, כללה אותה החלטה את פירוק הארגון הטרוריסטי הזה מנשקו.

דוד טל: לא רק שעברנו לסדר-היום על א', עברנו בשתיקה גם על ב'.

דוד טל: הארגון הלך והתעצם, הלך והקים את ארסנל הטילים לסוגיהם, בעזרתן האדיבה של סוריה ואירן, ואנחנו, ספק משיתוק מבעית, ספק מכך ששמנו את מבטחנו במטרייה הבין-לאומית, חשבנו לתומנו שהנשק הזה עוד יחליד.

דוד טל: או-אז אמרה ישראל: ירייה אחת, ואנחנו מוכיחים להם שלאמירה הישראלית "הרתעה" יש כיסוי.

דוד טל: הם ירו פעם אחר פעם כמתגרים, קרבו אל הגבול, ירקו, הניפו דגלים, הקימו מוצבים, המשיכו באיומיהם ואף חטפו, ואנחנו החשינו.

דוד טל: הם אפילו הודיעו בראש חוצות, שפניהם להשמדתה של ישראל.

דוד טל: הם גם נוטלים אחריות לאסירים הפלסטינים, הם יבקשו החלפת שבויים, ואתם - הודיעו לנו - תשלמו גם תשלמו.

דוד טל: שוב נבעתנו, אך בעיקר איימנו איומי סרק.

דוד טל: חיילינו הסתתרו מצלפיהם, ואזרחינו חיו בצלו של איום הולך וגדל בצורת ירי פה ושם, ובעיקר איום של אלפי טילים שהוצבו בריש גלי מתחת לעמודיו של כל בית מיושב.

דוד טל: אל נא ניסחף למחשבות מלומדות על כוחם האכזר של השיעים אל מול הסונים.

דוד טל: קיים חוט שני ברור העובר מתחילתה של תנועת "האחים המוסלמים" במצרים בראשית המאה ה-20 ועד ל"ג'יהאד", ל"אל-קאעידה", ל"חמאס" ולאירנים נוסח חומייני.

דוד טל: בל נשכח את אמירתם של "האחים המוסלמים" ב-1928, שכוחה יפה להיום, לאמור: "אללה הוא מטרתנו, הנביא הוא מנהיגנו, הקוראן הוא חוקנו, ג'יהאד הוא דרכנו.

דוד טל: מוות בדרכו של אללה הוא הנעלה בתקוותינו".

דוד טל: מאחר שישראל, אדוני היושב-ראש, מי לא מבחין בכך, איבדה את כושר ההרתעה המפורסם שלה, אי-אפשר, כיהודים למודי שואה, שפעם אחר פעם לא יעלו בפנינו תמונות נשכחות של מדינות אירופה מבועתות ערב מלחמת העולם השנייה.

דוד טל: גם אז אחז שיתוק את קברניטיהן של צרפת ובריטניה, עד כי בחדרי חדרים בברלין צהלו על רפיסותו של האנגלי, כמו על פחדנותו של הצרפתי.

דוד טל: אדוני היושב-ראש, יש בי חשק עז לבוא חשבון עם אותם אנשים שהשלו אותנו בעצימת עיניים מתמשכת מאז נסוגונו מלבנון.

דוד טל: אבל כעת לא עת לחשבון רטרואקטיבי.

דוד טל: הוא לא יועיל, ובעיקר הוא עלול להוליכנו למצעד של מנהיגים לוועדות חקירה, ובכך לסטות מהעיקר.

דוד טל: ניתן כאן להיסטוריה לעשות את מלאכתה.

דוד טל: כעת צריך לשנס מותניים ולצאת לעיקר המלאכה, ועיקר המלאכה, רבותי חברי הכנסת, היא מלאכת שיקום ההרתעה, שיש בה המרכיב הפשוט והברור: אל תתעסקו אתנו; אל תתעסקו אתנו, חד וחלק.

דוד טל: יבואו כעת אמני הניסוח, ינסחו את הקווים של המתווה המדיני, ובל ניתן לשום אדם, בוודאי לשום ארגון, להפר, ולו במילימטר, ולו באות, את אשר הוחלט עליו.

דוד טל: אחר כך, כפועל יוצא - שיקום יכולת ההכרעה.

דוד טל: מתברר כי מלחמות בישראל זקוקות למשאב הנקרא זמן, וצריך יהיה להשקיע את אשר נזנח עד כה.

דוד טל: כל ויכוח סרק "כמה זה עולה?

דוד טל: " חייב להיפסק.

מגלי והבה: אדוני, אבקש שתאמר משפט סיכום.

דוד טל: אדוני, אני קיוויתי שתאפשר לי לדבר לפחות כפי שאפשרת לחבר הכנסת כץ, שמונה דקות, אבל לי יש חמש דקות - אני אשתדל.

דוד טל: אני מודה לך.

דוד טל: כל קורבן יירצה בהקצאת המשאבים הנחוצים, בטכנולוגיה המתקדמת, על מנת לרתום את קרני הלייזר או כל אמצעי אחר - על מנת להפוך את הנשק הפרימיטיבי "קסאם" או "קטיושה" - מה לי "חמאס" או "חיזבאללה", לערמת גרוטאות בעודן במעופן.

דוד טל: ולבסוף, לא אצא ידי חובתי אם לא אעלה על ראש דאגותי את נושא אירן.

דוד טל: נכון אנו עושים בהטילנו את האחריות, לעת עתה, על הקהילה הבין-לאומית.

דוד טל: לא נכון אם נשליך את יהבנו עליה.

דוד טל: מעטות המדינות, אם בכלל, שדעת הקהל שלהן תרשה שיצאו ויילחמו באותה חבורה דתית מטורפת, המכריזה בריש גלי את אשר יש בדעתה לעשות למדינה הציונית.

דוד טל: גם כאן, רבותי, הכנת המחר היא דאגתנו המיידית.

דוד טל: אדוני היושב-ראש, ברשותך, אומר משפט אחרון.

דוד טל: צר לי שחבר הכנסת בשארה לא נמצא כאן, אבל אני לא מבין איך בעזות מצח, בלי להתבייש, הוא אומר שישראל כיוונה, בכוונה, את הירי בילדים בכפר קאנא.

דוד טל: אני אומר לך, חבר הכנסת בשארה, "חיזבאללה", הוא הוא פוצץ את הבניין, אחרי שצה"ל לצערי לא הצליח להרוס אותו.

דוד טל: תודה רבה.

מגלי והבה: תודה לחבר הכנסת טל.

מגלי והבה: חברת הכנסת קולט אביטל, ואחריה - חבר הכנסת נסים זאב.

מגלי והבה: בבקשה, חברת הכנסת קולט אביטל, חמש דקות.

קולט אביטל: תודה רבה.

קולט אביטל: אדוני היושב-ראש, חברי הכנסת, גם אני מבקשת, בתחילת דברי, לחזק את ידי שר הביטחון, את ידי צה"ל, בלוחמה הקשה והמסובכת שנכפתה עלינו.

קולט אביטל: אדוני היושב-ראש, אני שייכת למחנה השלום וגם מי שיודעת היטב שמלחמה לא פותרת שום סכסוך, היא רק מעמיקה אותו.

קולט אביטל: אני באה כאן לומר, שאין צל של ספק בלבי שהמלחמה שאנחנו חווים היום, המלחמה שאנחנו מנהלים היום, היא לגיטימית, היא מוצדקת מאין כמוה.

קולט אביטל: ועם זאת, ועם כל תמיכתי והזדהותי עם חיילי צה"ל, עם הוריהם, עם העורף ועם כל אלה שמשלמים את המחיר הגרוע והנורא מכול, אני מבקשת להביע מעל במה זו גם את צערי העמוק על הסבל העובר עכשיו על שכנינו הלבנונים, על העם כולו.

קולט אביטל: אנשים חפים מפשע, אנשים הפכו לקורבנות כפולים, פעם אחת של ה"חיזבאללה" ופעם נוספת של הפצצות צה"ל, שהפכו כורח המציאות.

קולט אביטל: מבחינתנו, אפשר לדבר על מצב שמזכיר טרגדיה יוונית.

קולט אביטל: נכנסנו על-כורחנו למצב מלחמה שנכפה עלינו, וכל מה שחששנו ממנו, הגרוע מכול, התקיים במין תסריט ידוע ומוכר מראש.

קולט אביטל: על כן, חברי חברי הכנסת, אני מבקשת להקדיש כמה מלים לדרך שאנחנו צריכים להתוות עכשיו, בחסות 48 השעות של הפסקת ההפצצות, הדרך שתוביל אותנו לפתרון המדיני, דרך שלא צריכה להיות מוכתבת על-ידי מדינה זו או אחרת, על-ידי מעצמה זו או אחרת, על-ידי ארגונים בין-לאומיים חשובים ככל שיהיו, אלא דרך שצריכה בסך הכול וקודם כול לנבוע מיוזמה שלנו ולבטא את האינטרסים החיוניים שלנו.

קולט אביטל: אני יוצאת מתוך הנחה – ואולי לא קל להגיד את זה היום מעל במת הכנסת - שבמלחמת הגרילה לא נוכל להכריע.

קולט אביטל: ניסיון מאות השנים האחרונות, למן ימי נפוליאון, דרך מלחמות אלג'יריה ווייטנאם, וכלה בניסיון שלנו - צבא סדיר אינו ערוך למלחמה בטרור.

קולט אביטל: ולכן, ככל שנסכם לעצמנו בצורה מפוכחת, אחראית, אמיתית, מהם ההישגים שאנו מבקשים להשיג בסוף המלחמה, כך ניטיב לעשות.

קולט אביטל: כל הדיבורים על כתישת כפרים שלמים עד עפר, כל הדמגוגיה שאנחנו לא נעצור עד אשר לא נהרוס באופן מוחלט את ה"חיזבאללה", כל אלה מיותרים.

קולט אביטל: לצערי, מי שלא הצליח להרוס את תשתית הטרור בעזה, לא יצליח, בזמן המוגבל שנותר לנו, גם לסיים את המלחמה הזאת.

קולט אביטל: כל הדיבורים האלה מטעים ומזיקים גם לנו, גם לכוח ההרתעה שלנו, גם לדימוי שלנו בעולם.

קולט אביטל: את הרחקתו של ה"חיזבאללה" מגבול הלבנון אפשר לדעתי להשיג.

קולט אביטל: את פירוקו מנשק, גם אם זו מטרה קשה יותר, ניתן יהיה להערכתי להשיג באופן הדרגתי ובסיוע בין-לאומי.

קולט אביטל: את הריסתו המוחלטת, את מחיקתו של ה"חיזבאללה" מהמפה הלבנונית, להערכתי לא ניתן להשיג, ולכן עדיף שמטרתנו תהיה להופכו למפלגה ותו לא, וזאת, בסיוע הקהילה הבין-לאומית, אפשר להשיג.

קולט אביטל: אם את מקומו של ה"חיזבאללה" בגבולנו עם לבנון יתפסו צבא לבנון וכוח רב-לאומי לוחם, בעל מנדט אמיתי ורחב, אם נצליח להשיג את זה, נוכל להגיד ששינינו את המציאות גם בלבנון, ואני מאמינה שלהסדר כזה תהיינה השלכות גם על זירות אחרות.

קולט אביטל: אדוני היושב-ראש, בשניות הספורות שנותרו לי אני מבקשת לומר עוד כמה מלים.

קולט אביטל: על אף העובדה שעינינו ומחשבתנו נשואות עתה לגבול הצפון, אני מוצאת חובה להזכיר כאן זירה אחרת של לוחמה, רצועת-עזה.

קולט אביטל: מי שעוקב אחר הנעשה שם, חייב להתברך בהתפתחויות האחרונות, שתבאנה, כך אני מאמינה, להפסקת אש, ואולי די בקרוב.

קולט אביטל: אם כך יקרה, בעקבות המאמצים של אבו-מאזן ושל מדינות ערביות מתונות, אם נשיג את שחרורו והחזרתו של גלעד שליט, אני מאמינה שזאת תהיה שעת כושר מבחינתנו ליזום הידברות עם הפלסטינים.

קולט אביטל: זה יהיה מהלך מדיני נכון, שיוכל להביא להרגעה ובסופו של דבר ינתק גם את הקשר בין שתי הזירות.

קולט אביטל: תודה רבה.

מגלי והבה: תודה לחברת הכנסת קולט אביטל.

מגלי והבה: אני מזמין את חבר הכנסת נסים זאב.

מגלי והבה: חבר הכנסת אברהים צרצור, אתה בעונש.

אברהים צרצור: עד מתי?

מגלי והבה: אני לא מתכוון להתווכח אתך, כי הוויכוח שלי אתך הוא שונה.

מגלי והבה: אני עכשיו בתפקיד אחר.

אברהים צרצור: אבל אני שואל, עד מתי, עד סוף היום?

גלעד ארדן: עד סוף המלחמה.

מגלי והבה: בבקשה, חבר הכנסת נסים זאב.

נסים זאב: אדוני היושב-ראש, כנסת נכבדה, אפתח בפרק תהילים: שיר המעלות לדוד.

נסים זאב: לולי ה' שהיה לנו יאמר נא ישראל.

נסים זאב: לולי ה' שהיה לנו בקום עלינו אדם.

נסים זאב: אזי חיים בלעונו בחרות אפם בנו.

נסים זאב: אזי המים שטפונו, נחלה עבר על נפשנו.

נסים זאב: אזי עבר על נפשנו המים הזידונים.

נסים זאב: ברוך ה' שלא נתננו טרף לשיניהם.

נסים זאב: נפשנו כציפור נמלטה מפח יוקשים, הפח נשבר, ואנחנו נמלטנו.

נסים זאב: עזרנו בשם ה' עושה שמים וארץ.

נסים זאב: אדוני היושב-ראש, למעלה מ-3,000 רקטות וטילים שוגרו לעבר מדינת ישראל, וכל אחד מהטילים האלה היה בו כדי לפגוע, היתה בו יכולת להרוג עשרות רבות של אזרחים, של ילדים, של נשים.

נסים זאב: ה"חיזבאללה", כשהוא משגר טילים, הוא מפעיל אותם על מנת מלכתחילה להשמיד, להרוג ולאבד, וכמה שיותר; כמה שיותר הרג וטבח בעם ישראל.

אביגדור ליברמן: דבר אל זהבה.

נסים זאב: היא שומעת אותי והיא מקבלת את הדברים.

זהבה גלאון: איפה שר הביטחון?

זהבה גלאון: הוא לא היה צריך להיות כאן ולשמוע את הדיון?

מגלי והבה: חברת הכנסת זהבה גלאון, שמענו את ההערה שלך.

רוחמה אברהם-בלילא: יש כאן שר אחד.

מגלי והבה: זה לא דיון ביניכן עכשיו.

מגלי והבה: חברת הכנסת זהבה גלאון, הערת הערה, שמענו, תודה.

זהבה גלאון: ואיפה הוא?

מגלי והבה: יש בינתיים שר ששומע.

מגלי והבה: אנחנו נעביר לו את הבקשה שלך, ואם הוא ימצא לנכון, הוא יבוא לשמוע אותך.

נסים זאב: מדובר במלחמה על-אזורית, מלחמה עולמית, זאת מלחמת האסלאם הרדיקלי נגד העולם החופשי.

נסים זאב: זאת לא מלחמה של האסלאם נגד המערב.

נסים זאב: הטרוריסטים, אלה שנותנים יד לכוחות הרשע, הם שמביאים את החורבן על המוסלמים.

נסים זאב: כך ה"טליבאן" הוא שהביא את החורבן על אפגניסטן ועירק.

נסים זאב: ועכשיו ה"חיזבאללה" שהשתלט על לבנון, הוא מכתיב את השטח בלבנון והוא מביא את האסון על המוסלמים בלבנון.

נסים זאב: מה יש לטרוריסטים בבריטניה, למה היו צריכים לטבוח בשנה שעברה 52 אנגלים?

נסים זאב: מה היה להם בניו-יורק להפיל את בנייני התאומים, לגרום להרג של 5,000 אזרחים?

נסים זאב: הם רוצים להשתלט על העולם.

נסים זאב: צריך להגיד את האמת.

נסים זאב: צריך לדעת שאותם אנשים, אותם גורמים, אירן והזרוע הארוכה שלה, ה"חיזבאללה", ממשיכים הלאה.

נסים זאב: ל"חיזבאללה" יש זרוע ארוכה גם כאן בכנסת ישראל, הוא מנסה להשתלט על הכנסת הזאת.

נסים זאב: המזל שלנו, שיש לנו עדיין רוב, שיכול למנוע ולעצור אותם ולא לתת להם להשתלט על הכנסת הזאת.

עבאס זכור: חברי כנסת הם "חיזבאללה"?

נסים זאב: הם מביאים את הדברים, את דברי ההסתה.

נסים זאב: חברת הכנסת זהבה גלאון, את יודעת מה עושה חבר הכנסת דב חנין בהפגנותיו, את יודעת כמה מראים אותו בעולם?

זהבה גלאון: דב חנין הוא ה"חיזבאללה".

מגלי והבה: חבר הכנסת זכור וחברת הכנסת זהבה גלאון, תעלו על הבמה, כל אחד יביע את עמדותיו.

זהבה גלאון: אנחנו מעירים עכשיו.

מגלי והבה: לא אחריו, בתור שלך.

זהבה גלאון: תעיר לו כשהוא אומר שדב חנין הוא נציג ה"חיזבאללה" בכנסת.

עבאס זכור: זאת הסתה מסיבית נגד חברי הכנסת.

זהבה גלאון: אתה צריך להעיר לו כשהוא אומר שדב חנין הוא נציג ה"חיזבאללה" כאן בכנסת.

מגלי והבה: את צריכה להטיף לו איך לדבר?

מגלי והבה: כך הוא מאמין, הוא ידבר.

מגלי והבה: זאת הבמה, שכל אחד יביע את עמדותיו.

מגלי והבה: כשנוח לך את מעירה?

זהבה גלאון: אבל האוזן לא סובלת את הדברים.

מגלי והבה: אז אל תהיי פה.

נסים זאב: ה"חיזבאללה" השתלט לא רק בעזה, לא רק בלבנון, לא רק ביהודה ושומרון.

נסים זאב: הוא משתלט בכל מקום.

נסים זאב: הנשק של ה"חיזבאללה" היום הוא לא רק טילים, הנשק שלו הוא טילים וההגנה שלו היא ילדים ואזרחים.

נסים זאב: הוא משתמש באותם ילדים, באותן נשים, כמגן.

נסים זאב: הוא לא מאפשר לאותן משפחות לצאת מהבניינים.

נסים זאב: משם הוא ממשיך לשגר טילים.

נסים זאב: אז למי מטיפים מוסר?

נסים זאב: לנו אין זכות להגן על עצמנו, על אזרחינו?

נסים זאב: בכל רגע, יום-יום מאות טילים.

נסים זאב: אדוני היושב-ראש, צריך להבין שיש כאן נסי נסים.

נסים זאב: כל טיל כזה - ראינו בשבוע שעבר בנהרייה - כל טיל כזה גורם להרס ולחורבן ויכול לחסל משפחות שלמות.

נסים זאב: אם זה לא קרה, זאת ישועה מבורא עולם, השגחה של בורא עולם.

נסים זאב: אבל, לא נוכל לשבת בחיבוק ידיים ולתת לנסראללה לנהל את המאבק שלו גם דרך הכנסת.

מגלי והבה: תודה לחבר הכנסת זאב.

מגלי והבה: חבר הכנסת ישראל חסון, ואחריו – חבר הכנסת יצחק לוי.

ישראל חסון: אדוני היושב-ראש, המלחמה שמנוהלת כרגע, אליבא דכל העולם המערבי, אליבא דכל שוחר תרבות, כל שוחר צדק ומוסר - ולא מוסר מפוקפק וכפול, כפי שאנחנו שומעים בבית הזה, לצערי - היא המלחמה הצודקת והמוסרית ביותר.

ישראל חסון: לפני כעשרה ימים עמד כאן ראש הממשלה ושאל את השאלות הבאות:

ישראל חסון: האם נסכים לחיות תחת איום של ציר הרשע הזה, או שנחצוב את עוצמותינו הפנימיות ונגלה נחישות וקור רוח?

ישראל חסון: אמר והתחייב: נמשיך במאבק עד שה"חיזבאללה" וה"חמאס" יבצעו את הדברים הבסיסיים וההגונים שדורש מהם כל בן-תרבות.

ישראל חסון: ישראל לא תסכים לחיות בצל הטילים או הרקטות נגד תושביה.

ישראל חסון: הוא הוסיף ואמר: ישראל לא תהיה בת-ערובה לא של כנופיית טרור, לא של רשות טרור וגם לא של שום מדינה ריבונית.

ישראל חסון: והתחייב ואמר: איננו נכנעים, איננו נבהלים, אנחנו מאמינים בצדקתנו, כי אין מאבק צודק ומוסרי ממאבקנו – מאבק על הזכות לחיות חיים שלווים, נורמליים, ככל האדם, ככל עם, ככל מדינה.

ישראל חסון: אמר: לא נתנצל על רצוננו זה, ואיננו זקוקים לאישור מאיש כדי להגן על עצמנו.

ישראל חסון: אני מבקש גם מראש הממשלה וגם מממשלת ישראל, ואני בטוח שבגיבוי של כולנו – אני שם דגש ב"כולנו", כי מי שמוציא את עצמו מהכלל, זה עניינו – שראש הממשלה והממשלה יהיו נאמנים להתחייבויות שלהם.

ישראל חסון: אני מבין שזה רגע קשה.

ישראל חסון: חייבים להיות נאמנים.

ישראל חסון: אין לממשלה הזאת הזכות המוסרית לא לנצח.

ישראל חסון: אין לנו זכות מוסרית לא לנצח.

ישראל חסון: אנחנו חייבים לעמוד על שלוש הדרישות: פירוק ה"חיזבאללה" מנשקו, משום שהדיון פה אינו על הנשק של ה"חיזבאללה".

ישראל חסון: הדיון פה הוא על היותנו בני-ערובה בידי ה"חמאס".

ישראל חסון: הדיון פה הוא על הטילים עם ראשי חץ בלתי קונבנציונליים בסוריה.

ישראל חסון: הדיון פה הוא על אירן והמטרה שהיא הציבה לעצמה.

ישראל חסון: הדבר השני שהיתה לגביו התחייבות של ראש הממשלה: פריסת צבא לבנון.

ישראל חסון: בעיני הדבר המדאיג מכול היום קשור לדבריה של קונדוליסה רייס, שלא הזכירה אפילו במלה אחת את נושא השבויים ואת נושא פירוק ה"חיזבאללה" מנשקו.

ישראל חסון: היא לא ציינה במלה אחת את החזרת השבויים.

ישראל חסון: אני חושב שהממשלה חייבת, אבל חייבת, לצאת עוד היום או מחר בקריאה בהירה, ברורה, לרוב אזרחי ישראל שמצויים כרגע בחזית, קרוב לשני מיליוני איש, כדי שידעו בצורה בהירה וברורה מה עתידם.

ישראל חסון: יש חרדה רבה מאוד בתחום הזה.

ישראל חסון: אני חושב שהמצב הזה שאין בהירות, לא כיצד מנהלים את החיים היום ולא כיצד יהיה יום המחר, זה מצב שהוא לא מוסרי, הוא לא הגון, והוא חייב לבוא על פתרונו בצורה בהירה, גם אם זה עולה בכמה מעות.

ישראל חסון: החוסן של כולנו, כפי שאמר ראש הממשלה, נובע מאזרחינו, ובזה אנחנו פוגעים היום.

ישראל חסון: מבחינתי, על צדקתה של המלחמה הזאת אין דיון.

ישראל חסון: על התבונה ואופן ניהולה יהיה לנו מספיק זמן לדבר, ויש גם פורומים רלוונטיים שאפשר לדבר בהם על כיצד צריך לעשות את הדברים, מה נכון לעשות.

ישראל חסון: דבר אחד בטוח: חייבים להשיג את המטרות ולנצח.

ישראל חסון: אם לא נייצר מחדש את כושר ההרתעה, אם חסן נסראללה יצא בתודעה הציבורית כמנצח, אנחנו בבעיה הרבה יותר קשה, וכפי שאמר יושב-ראש האופוזיציה על איום אסטרטגי - צריך הכרעה אסטרטגית.

ישראל חסון: אני מציע לכולנו לא לשכוח את הדרום.

ישראל חסון: הדרום סובל כרגע, וסובל בשקט, אבל בדרום מתנהלת מלחמה, ואם המלחמה בצפון לא תוכרע, הרי שהמסר לדרום ברור.

ישראל חסון: אם ה"חמאס" לא יראה את הכרעת ה"חיזבאללה", מבחינתו זה ניצחון.

ישראל חסון: את הדבר הזה חשוב לזכור; חשוב לזכור גם כשקשה וגם כשתובעים מאתנו היום הפסקות אש כאלה ואחרות.

ישראל חסון: הדבר האחרון שאני מבקש לציין הוא לחברי הכנסת הערבים, לא לכולם, לחלקם: אם יש דבר אחד שאני מוכן לאחל מעל הבימה הזאת, הוא שאני מאחל לכל בן-תרבות, איש מוסר אמיתי, שבסוף המאבק הזה איש מיושבי הבית הזה, שחלק מידידיו הם אנשי ה"חיזבאללה", אני מקווה שהוא לא יוכל לפגוש אותם בעולם הזה, אלא רק בעולם הבא, בסוף המערכה הזאת.

ישראל חסון: תודה.

מגלי והבה: תודה לחבר הכנסת ישראל חסון.

מגלי והבה: אני מזמין את חבר הכנסת יצחק לוי.

מגלי והבה: אחריו – חבר הכנסת יצחק זיו.

גאלב מג'אדלה: - - -

מגלי והבה: הוא דווקא ציין את אלה שהוא אתם ואת אלה שהוא לא אתם.

מגלי והבה: אתה בין אלה שהוא מאמין שאתה אתם.

יצחק לוי: אדוני היושב-ראש, רבותי חברי הכנסת, אני מבקש לחלק את נאומי בן חמש הדקות – אם תיתן לי עוד דקה, אודה לך - לשני חלקים: אחד למלחמה של היום ואחד לאירוע שעומד להתרחש מחר.

יצחק לוי: לגבי המלחמה של היום - אנחנו כמובן מאוד מצטערים על מה שקרה בכפר קאנא, אבל אנחנו חייבים לומר בצורה גלויה ואמיתית: האחריות היא על ה"חיזבאללה".

יצחק לוי: מספיק להתנצל.

יצחק לוי: גם כשה"חיזבאללה" הורג ילדים קטנים, הדבר הזה כואב לנו, על כל אדם חף מפשע.

יצחק לוי: אבל צריך לדעת על מי להטיל את האחריות בצורה ברורה.

יצחק לוי: מאתמול יצאנו למערכה חדשה – מערכת ההסברה הבין-לאומית.

יצחק לוי: אם עד אתמול היה לנו קל יותר, היום קשה לנו יותר.

יצחק לוי: עברנו שלב.

יצחק לוי: עכשיו אנחנו צריכים להתגונן – להתגונן מול הפגנות בצרפת, להתגונן מול הפגנות בגרמניה, מול הפגנות בארצות-הברית, מול דיבורים של ראש ממשלת צרפת, מול דיבורים של העולם הערבי, מול תמונות קשות ש"אל-ג'זירה" מריצה כל הזמן.

יצחק לוי: צריך להתגונן מול זה, אבל קודם כול, נדע אנחנו את האמת.

מגלי והבה: חבר הכנסת לוי, אני חושב שחלק מהרשתות האלה עוסקות בהסתה נגדנו.

מגלי והבה: לא צריך להשאיר את זה כך.

יצחק לוי: כל הזמן.

יצחק לוי: ברור שהאירוע שקרה בכפר קאנא אתמול הוא לחמם.

יצחק לוי: קודם כול צריך שאנחנו נאמר את האמת בצורה גלויה, שלא נגמגם, לא שר הביטחון ולא משרד החוץ ולא שום גורם הסברתי ולא הכנסת - האנשים החפים מפשע שמתו בכפר קאנא מתו באשמת ה"חיזבאללה".

יצחק לוי: מי שאשם בהריגתם זה ה"חיזבאללה" בלבד.

יצחק לוי: אחד מהשניים: או שלא נתנו להם לצאת או שהם הפילו את הבניין.

יצחק לוי: אני רוצה לתת כאן קרדיט לאיש חיל האוויר שמסביר לנו את העובדות.

יצחק לוי: ברגע שבאותו בניין הוסתרו משגרים, הוסתרו חומרי נפץ, ממקום סמוך לבניין שוגרו רקטות לעבר ערים במדינת ישראל, הבניין הזה והכפר הזה ידע שהוא יותקף, וצה"ל הודיע - - -

עבאס זכור: כמה הרגו?

יצחק לוי: אני לא עושה חשבון של כמה.

יצחק לוי: חבר הכנסת זכור, אני ממש לא עושה חשבון כמה, אני לא יודע למדוד אם שמונת פועלי הרכבת בחיפה זה יותר כואב או פחות כואב מאשר הילדים בכפר קאנא, אני לא יודע להגיד לך אם הסבתא והנכד זה יותר כואב או פחות כואב.

יצחק לוי: אני לא עושה חשבונות של מספרים, אני עושה פה חשבונות של מוסר ואני עושה כאן חשבונות מי הרוצח.

יצחק לוי: אני מודיע לך שמי שרצח פה זה ה"חיזבאללה", כי צה"ל היה מוסרי מאוד, צה"ל הודיע וצה"ל אמר: תצאו החוצה, והילדים נשארו אף-על-פי-כן.

עבאס זכור: הילדים ישלמו את המחיר?

יצחק לוי: הילדים נשארו כי לא הודיעו לילדים.

יצחק לוי: זה לא משנה בכלל מי לא הודיע לילדים.

יצחק לוי: היו כרוזים והיו התרעות והיו טלפונים ולילדים לא הודיעו.

יצחק לוי: מי לא הודיע?

יצחק לוי: מי לא נתן להם ללכת?

יצחק לוי: מי לא אמר להם שהיה טלפון?

יצחק לוי: מי לא אמר להם את זה?

יצחק לוי: צריך להגיד את זה בבירור.

עבאס זכור: - - -

מגלי והבה: חבר הכנסת זכור, אנחנו לא מנהלים עכשיו דיאלוג אתך.

יצחק לוי: אם אנחנו רוצים להגן על עצמנו, אנחנו צריכים היום לומר את הדברים בצורה ברורה.

יצחק לוי: זו נקודה אחת.

יצחק לוי: נקודה שנייה שאני רוצה לומר בנוגע למלחמה - עדיין אנחנו נותנים תמיכה בלתי מסויגת לממשלה, כל זמן שהיא עומדת ביעדים, ואני אומר את זה ברחימו ודחילו.

יצחק לוי: יש אולי הרגשה שביום האחרון, בדיבורים עם קונדוליסה רייס, היעדים מתחילים להשתנות.

יצחק לוי: אני מאוד מצטער ששר הביטחון לא נמצא, אבל אני בטוח שהשר נהרי יעביר לו את העניין.

יצחק לוי: האופוזיציה נותנת גיבוי מלא לממשלה כל זמן שהממשלה מדברת על היעדים שהיא הכריזה עליהם.

יצחק לוי: אם הממשלה תשנה את היעדים, נצטרך לדון מה הם היעדים החדשים.

יצחק לוי: אנחנו מבקשים ומתחננים לממשלה שלא לשנות את היעדים, לשמור עליהם.

יצחק לוי: היא אמרה טוב, היא דיברה טוב, היא צריכה ללכת עד הסוף ביעדים האלה.

יצחק לוי: תרשה לי עוד דקה אחת - על אירוע שיקרה מחר.

יצחק לוי: מחר מזכירים את יום השנה להריסת יישובי גוש-קטיף ולגירושם של התושבים.

יצחק לוי: אני רוצה לומר לכם, מורי ורבותי, לולא המלחמה היינו עושים כנס מיוחד לעניין הזה, ובגלל המלחמה לפחות נזכיר זאת.

יצחק לוי: נזכיר את אותם אנשים שכל החברה ישראלית הרימה מולם אצבע ואמרה להם: אתם אשמים בכל מה שקורה מבחינת הביטחון; את האנשים שיצאו מבוזים ומושפלים מבתיהם, שהסתובבו בבתי-מלון - היום כבר כל כך הרבה אנשים יודעים כמה לא נוח לגור בבתי-מלון רק שבוע או שבועיים, והם היו שם חודשים ארוכים.

יצחק לוי: כל אותם אנשים היום ללא יוצא מן הכלל שולחים את ילדיהם לקרב, והילדים שלהם נמצאים בחזית והילדים שלהם נלחמים עם הילדים של כולם.

יצחק לוי: אני רוצה להצדיע פה למגורשי גוש-קטיף, הצדעה מיוחדת, שאיננה גורעת מההצדעה שלנו לצה"ל, לכוחות הביטחון ולממשלת ישראל ולכולם.

יצחק לוי: לקראת המפגן שיהיה מחר, ואני מקווה שהוא יהיה גדול, אני רוצה להצדיע כאן לכל תושבי גוש-קטיף על הנאמנות שלהם, על הדבקות שלהם, ואולי גם בשם הכנסת - הלוואי שמישהו היה קם, לא אני, מישהו מהיושבים כאן היה קם ומבקש סליחה, סליחה על הפגיעה בהם, סליחה על איך שדיברנו עליהם, סליחה על מה שעשינו להם.

מגלי והבה: חבר הכנסת לוי, תודה.

מגלי והבה: חבר הכנסת יצחק זיו – איננו.

מגלי והבה: חבר הכנסת מאיר פרוש, אחריו – חבר הכנסת אבשלום וילן, ואחריו – חבר הכנסת אחמד טיבי.

מגלי והבה: בבקשה, חבר הכנסת פרוש, עשר דקות.

מאיר פרוש: אדוני היושב-ראש, עמיתי חברי הכנסת, ביומיים האחרונים מצויה מדינת ישראל תחת מתקפה מדינית בין-לאומית בשל הטרגדיה והאסון האנושי שאירעו בקאנא.

מאיר פרוש: כולנו כואבים את מותם של חפים מפשע, כולנו דואבים על מותם של אזרחים, ביניהם גם ילדים רבים, וכולנו מבקשים סליחה.

מאיר פרוש: עם זאת, חייבים הדברים להיאמר בקול ברור וצלול: אף אחד בישראל לא התכוון להרוג את הפליטים בקאנא, לא בכוונת אגב ולא בכוונה תחילה.

מאיר פרוש: זה איננו המוסר שלנו, זה נוגד את המוסר היהודי, זה מנוגד להלכה היהודית.

מאיר פרוש: מכאן, מעל במת הכנסת, אני מבקש להביא לידיעת כל המגנים אותנו בעולם, כי יש הלכה עתיקה בהלכות מצור ומלחמה, שממנה אפשר ללמוד על הרמה המוסרית הגבוהה של היהדות והתייחסותה לערכם של חיי אדם, גם של האויב הנלחם בנו.

מאיר פרוש: כיהודי שומר מצוות, כמאמין בן מאמין, חשוב לי שידע העולם, כי כבר הרמב"ם בהלכות מלכים פסק: כאשר צרים על עיר במלחמה, אין מקיפין אותה מארבע רוחותיה, אלא רק משלוש רוחותיה, כדי לאפשר לכל מי שרוצה להימלט על נפשו שיעשה כן.

מאיר פרוש: הדגש הוא באוכלוסייה האזרחית, שבמפורש פתוחה בפניה הדרך לצאת מאזור המערכה הצבאית, וכמובן, כמובן, אם הם אינם עושים זאת, הרי האחריות לכך עליהם בלבד.

מאיר פרוש: זהו מוסר היהדות, זו ההלכה שלנו, וכך לשמחתנו נוהג הצבא, ועל כך אנחנו מתגאים.

מאיר פרוש: אין אדם בישראל שלבו לא נחמץ כאשר ילדים נהרגים, אבל לא ישראל שפכה את דם הילדים הלבנונים האלה.

מאיר פרוש: ארגון ה"חיזבאללה", ובראשו נסראללה, אחראי למות החפים מפשע, הם מונעים בכוח יציאת אזרחים מהכפרים, לאחר שהוזהרו על-ידי הצבא לצאת.

מאיר פרוש: הם מבקשים להביא להרג אזרחים שלהם כדי להשתמש בתמונות במלחמת תעמולת השקרים שלהם בתקשורת הבין-לאומית.

מאיר פרוש: מוסר המלחמה קורא שלא לפגוע במכוון באוכלוסייה בלתי לוחמת ולהשתדל לצמצם ככל הניתן פגיעה בלתי מכוונת בה, אך כולנו יודעים שלא תמיד ניתן למנוע כל פגיעה בלתי מכוונת.

מאיר פרוש: זה קשה שבעתיים כאשר לוחמי האויב נוהגים כשיטה להשתמש בחסותה של סביבה אזרחית על מנת להעמיד אותנו בדילמה אכזרית בין השלמת המשימות לבין הניסיון להימנע מפגיעה במוסר המלחמה, ורבים-רבים מאותם אזרחים נותרים בשטח גם מרצונם, והופכים בכך מחפים מפשע למחפים על פשע.

מאיר פרוש: אדוני היושב-ראש, כאשר אנו שומעים את דברי הגינוי במועצת הביטחון, את דברי התוכחה בוותיקן, את דברי ההוקעה במשרדי החוץ של פריס וברלין, עז רצוננו לשאול את הצבועים והמתחסדים, מדוע לא שמענו אתכם כאשר אויבינו נהגו בברבריות כלפינו?

מאיר פרוש: מדוע לא שמענו אותם עת נהרגו אזרחים בפיגועים ואויבינו קיימו תהלוכות שמחה וצהלה?

מאיר פרוש: אפילו לאחרונה, במלחמה הנוכחית, בקושי רב שמענו קולות בודדים המגנים את הניסיונות של ה"חיזבאללה" להרוג כמה שיותר אזרחים ישראלים חפים מפשע.

מאיר פרוש: והרי הטילים וה"קסאמים" לא מכוונים נגד מטרות צבאיות, אלא תכליתם היא לפגוע בגני-ילדים, במקומות ציבור, בבתי-חולים, בבתים אזרחיים.

מאיר פרוש: עמיתי חברי הכנסת, אני סבור שטעה ראש הממשלה כאשר נכנע לדרישת מזכירת המדינה האמריקנית להכריז על הקפאת ההתקפות האוויריות על מטרות נייחות למשך 48 שעות.

מאיר פרוש: גם בנושא זה יש להבהיר בצורה חזקה שאינה משתמעת לשתי פנים: הפגיעה שלנו בתשתיות אזרחיות בלבנון מוצדקת מכל היבט שהוא.

מאיר פרוש: כאשר מדינה ריבונית אינה מנסה להשליט את מרותה ומניחה לכוח טרוריסטי חמוש לפעול מתוכה נגד מדינה אחרת, כל האחריות נופלת על שכמה.

מאיר פרוש: ולכן ממשלת לבנון נושאת באחריות למתרחש, כי במשך שש שנים היא לא עשתה דבר כדי לבצע את החלטה 1559 של האו"ם, החלטה כל כך ברורה, שמחייבת את לבנון לפרק את "חיזבאללה" מהנשק שלו, החלטה שמחייבת אותה לממש את ריבונותה של לבנון גם כלפי ה"חיזבאללה".

מאיר פרוש: חולשתה היא תירוץ בלבד, משום שגם החולשה היא תוצאה של החלטה מודעת שלא לקיים כוח המסוגל לאכוף מרות.

מאיר פרוש: ולכן פגיעה מדודה בתשתיות היא אמצעי נכון, אמצעי נבון, קל וחומר כאשר ידוע שה"חיזבאללה" משתמש בתשתיות לצורך פעולותיו העוינות.

מאיר פרוש: אדוני היושב-ראש, אנו עומדים עכשיו בצומת, על פרשת דרכים - רובו הגדול של העם מבין כי לא רק שלא צריך להפסיק את המערכה, אלא אסור חלילה שהאירוע הטרגי בקאנא ישפיע עליה כהוא-זה.

מאיר פרוש: אם ישראל תפסיק את המערכה הזאת טרם זמן, טרם ההבשלה, פירושו שנכשלנו, והמחירים שהמדינה תשלם לאורך השנים הבאות יהיו בלתי נסבלים.

מאיר פרוש: הבה נתאר לעצמנו מצב דמיוני שבו אנו מצויים כשנה לאחר ביצוע "תוכנית ההתכנסות" של אולמרט, מצויים קרוב ל"קו הירוק", אויבינו פוצחים במלחמתם, ואז הטילים היו מגיעים לא רק מלבנון ומעזה, חלילה, אלא גם מיהודה ושומרון אל ריכוזי האוכלוסייה הגדולים במרכז הארץ, ואז אין משבצת קרקע בטוחה בכל מדינת ישראל.

מאיר פרוש: לאן היו נמלטים אז מיליוני היהודים הישראלים - כאשר הטילים מיהודה ושומרון מכסים את כל ערי ישראל והפרברים?

מאיר פרוש: אני פונה לידידי מהשמאל: עליכם להכיר בכך שהתאמתו כל האזהרות של מתנגדי הבריחה מהלבנון ושל אלה שהתנגדו להתנתקות מעזה.

מאיר פרוש: הנסיגות לא הפחיתו את עוצמת העימות, ועל-כורחנו אנו נאלצים לשלוח את הצבא למקומות שנסוגונו מהם.

מאיר פרוש: היטיב לבטא זאת האלוף במילואים גיורא איילנד, ראש המועצה לביטחון לאומי לשעבר, שאמר: "אם תבוצע תוכנית ההתכנסות ואם צה"ל יצא מהשטחים לחלוטין, ייווצרו בעיות ביטחון קשות מאוד, חמורות מאוד.

מאיר פרוש: יהיה ירי טילים ו'קסאמים' על ירושלים ועל נתניה מדי יום, ותהיה רכבת אווירית מאירן לגדה, שמדינת ישראל לא תוכל לעצור".

מאיר פרוש: לכן, רבים מאנשי השמאל מתפכחים עתה ומתנגדים לתוכנית ההתכנסות, שאני מתעקש דווקא לכנות אותה תוכנית ההסתבכות.

מאיר פרוש: אבל אותם אנשי שמאל צריכים לסגת לא רק מתוכנית ההתכנסות, ורבים מהם, כאמור, עושים זאת, אלא צריכים להצטרף לתביעה הגוברת בציבור מהממשלה להשלים את המבצע בלבנון, להשלים את המבצע הזה.

מאיר פרוש: במוקדם או במאוחר צה"ל ייאלץ אומנם להפסיק את המתקפה בלבנון.

מאיר פרוש: בסופו של דבר נהיה חייבים למצות את האמצעים הצבאיים ולהגיע לשולחן המדיני, אך ברור כי לפני שהמבצע הצבאי מסתיים צריך להגשים את המטרות.

מאיר פרוש: ולעניות דעתי, אדוני היושב-ראש, צריך לא רק להרחיק את ה"חיזבאללה" מהגבול, אלא גם לרסק את מערך הרקטות האדיר המאיים על ישראל כבר שש שנים.

מאיר פרוש: וראוי גם שנזכור, כי הפסקת אש מוקדמת מדי תותיר את ישראל עם בעיה גדולה וחמורה, שני חיילים חטופים, ועם בעיה גדולה יותר בעזה, שם עדיין יש חייל חטוף וגם ירי של "קסאמים".

מאיר פרוש: לכן, עמיתי חברי הכנסת, אני מאוד מקווה שהממשלה לא תמהר להתקפל, אלא תדע לעמוד איתן מול הלחצים הבין-לאומיים.

מאיר פרוש: יש לי תקווה מסוימת שאכן זה מה שיקרה.

מאיר פרוש: הבוקר קראתי את דבריו של השר חיים רמון, שהיו דברי טעם.

מאיר פרוש: על שאלת עיתונאי, מה ייחשב בעיניך כהישג במלחמה זו, השר רמון השיב, שהחלטת האו"ם 1559 תבוצע במלואה, לרבות החזרת החטופים.

מאיר פרוש: כי אם ה"חיזבאללה" יישאר בדרום- לבנון זו תהיה מכה לא רק לנו, אלא גם לכל העולם החופשי, מכה לארצות-הברית שאומרת לנו שה"חיזבאללה" הוא הזרוע הטרוריסטית החזקה של ציר הרשע; ואני חותם על כל מלה.

מאיר פרוש: בסוף אומר כמה מלים במישור הרוחני.

מאיר פרוש: יהודים אמורים למלא את המוטל עליהם בתחום המדיני והצבאי, אך עלינו לזכור, בשני התחומים גם יחד שום דבר לא יועיל לנו בלי סייעתא דשמיא.

מאיר פרוש: לכן תפילתנו ליושב במרומים: צור ישראל, קומה לעזרת ישראל.

מאיר פרוש: ותפילתנו, תפילת כולנו היא: יהי ה' אלוקינו עמנו כאשר היה עם אבותינו – אל יעזבנו ואל ייטשנו.

מגלי והבה: תודה לחבר הכנסת פרוש.

מגלי והבה: אני מזמין את חבר הכנסת אבשלום וילן.

מגלי והבה: אחריו – חבר הכנסת אחמד טיבי, ואחריו – חבר הכנסת ברכה.

אבשלום וילן: אדוני היושב-ראש, רבותי חברי הכנסת, יצאנו למלחמה לפני כמעט שלושה שבועות, ובעצם הממשלה אישרה בהגדרת המלחמה כמה יעדים, מה יהיו מטרות המלחמה.

אבשלום וילן: קודם כול דובר בהרחקת ה"חיזבאללה" מהגבול; דובר בהחזרת השבויים ודובר בהפסקת ירי ה"קטיושות", להגיע לפתרון עתידי שבו האיום של אלפי טילים על ישראל לא קיים יותר.

אבשלום וילן: שאלתי לפני 20 יום, ואני שואל גם עכשיו: האם, אדוני השר - שנכנס כרגע לאולם - כאשר דנתם בישיבת הממשלה באישור פתיחת פעולות המבצע, האם שאלתם את מפקדי צה"ל מהי תוכנית היציאה?

אבשלום וילן: אני מבין ומברך על כך שהחלטתם לעבוד מהאוויר ולא מהקרקע, כדי להקטין את מספר הנפגעים.

אבשלום וילן: אבל האם באמת קיבלתם תשובה?

אבשלום וילן: אני יודע שנאמר לכם ברורות שיעופו טילים ויעופו "קטיושות", הממשלה ידעה את זה, ובכל אופן אני שואל: האם כאשר הממשלה החליטה היתה לה גם איזו תוכנית יציאה?

אבשלום וילן: עושה רושם שלאחר כמעט שלושה שבועות של לחימה לא נשקלו – ואני לא מדבר כרגע על בעיות צבאיות – אדוני השר ישי, כמה שאלות מאוד מאוד בסיסיות.

אבשלום וילן: לדוגמה, מה פירושו של לרסק את ה"חיזבאללה"?

אבשלום וילן: האם כאשר יש חוליות טרור של שלושה וחמישה, שמחזיקים את הטילים ליד הבית ואחרי הירי נכנסים אליו, האם אתה באמת מסוגל לסיים את זה מהאוויר או בפעולות קרקעיות מוגבלות?

אבשלום וילן: האם באמת כאשר אתה הולך למרחב לבנוני כל כך רחב אתה יכול לחסל ארגון גרילה?

אבשלום וילן: אומרים היום - אני שומע את השר רמון, את השר בן-אליעזר - שאם תהיה היום הפסקת אש, מבחינת ישראל זה תסריט גרוע ביותר.

אבשלום וילן: ואני שואל אתכם, רבותי השרים: האם לא ברור לכם שאת המלחמה הזאת ניתן לסיים רק במשא-ומתן מדיני, רק בהסכם מדיני?

אבשלום וילן: הבעיה איננה כמות המכות.

אבשלום וילן: אנחנו ביצענו למעלה מ-3,000 גיחות.

אבשלום וילן: פגענו בתשתיות ובחומרים ובמה לא, ובכל אופן, סיומה של הלחימה לא נראה באופק, משום שצריך להבין דבר בסיסי שאתם לא אומרים שלושה שבועות לציבור: אין במלחמה הזאת הכרעה.

אבשלום וילן: אין בה הכרעה בנוק-אאוט וגם אין בה הכרעה בנקודות.

אבשלום וילן: יש במלחמה הזאת אפשרות אחת: לצאת ממנה עם איזה הסדר מדיני.

אבשלום וילן: במקום להתחיל לדבר עם סוריה - ואני אומר פה, כן, אדוני היושב-ראש, עם סוריה - אתם אומרים "פוס, לא רוצים" כבר כמה שנים.

אבשלום וילן: האמריקנים עושים את הטעות האסטרטגית הגדולה ביותר, ובמקום לבודד את סוריה מאירן, ובאמצעות זאת לנסות להשתלט על ה"חיזבאללה" לא רק דרך ממשלת לבנון אלא גם דרך ממשלת סוריה, עוצמים את העיניים ומשחקים לידיים של הארגונים הפונדמנטליסטיים הקיצוניים.

אבשלום וילן: לכן, אדוני היושב-ראש, אני באמת חושב שהסדר של הפסקת אש, שילווה בכניסה של צבא לבנון וכוח רב-לאומי לדרום, והרחקת "חיזבאללה" מגבול הצפון, והחזרת השבויים בהסדר שבו הטילים מוזזים לאחור ולא מאיימים מחדש בשנים הקרובות על מדינת ישראל - הוא הסדר נכון מאוד מבחינתנו.

אבשלום וילן: בכמה ימי הלחימה ששר הביטחון דיבר פה עליהם, אני לא רואה איך הוא משיג את המטרות האלה.

אבשלום וילן: אז הוא יכה בעוד חוליה ויוריד עוד כמה משגרים; ואין לי התנגדות, אני רק שואל וטוען, אדוני השר, לא שמעתי מכם מהיום הראשון איך אתם מסיימים את הלחימה הזאת.

אבשלום וילן: יצאתם בהצהרות, פמפמתם את כולם.

אבשלום וילן: מאה אחוז.

אבשלום וילן: כולנו חשבנו שלישראל זכות להגיב.

אבשלום וילן: אבל לא מציירים דברים שאין להם בסיס.

אבשלום וילן: נו, יביאו את ראשו של נסראללה, ובזה תיפתר הבעיה?

אבשלום וילן: אני רוצה להזכיר לכולם, דיברנו על ערפאת - - -

משולם נהרי: עוד לא נאמרה המלה האחרונה.

אבשלום וילן: אדוני השר, תרדו כבר מהגחמות ומהגישה הזאת של הבטן.

אבשלום וילן: תתחילו לחשוב כמדינאים, תפסיקו - - -

מגלי והבה: אדוני השר, אם אתה רוצה, תוכל אחר כך לעלות ולהגיב.

אבשלום וילן: אדוני השר, תפסיקו להיות מנהיגי שכונה.

אבשלום וילן: תתחילו להתנהג כמנהיגים.

אבשלום וילן: תסתכל, אנחנו כבר חיסלנו את מוסאווי והבאנו את השיח' עובייד לכאן, ועלה נסראללה, ואינני יודע מי יהיה אחריו ב"חיזבאללה".

אבשלום וילן: לכן תבין, בזה שאתה מוריד את מספר אחת עדיין לא התמודדת עם בעיה של ארגון גרילה שיושב חזק בתוך ציבור שיעי; ואני האחרון שחושב שצריך לרחם על נסראללה.

אבשלום וילן: רק החשיבה שלכם היא כל כך פשטנית - - -

משולם נהרי: אבו וילן, נתתם שש שנים ל"חיזבאללה" להתבצר.

אבשלום וילן: מי זה נתן?

אבשלום וילן: אתה לא היית?

אבשלום וילן: אתם לא הייתם חברים בממשלה שלא הגיבה על החטיפה בספטמבר 2000?

אבשלום וילן: אז היה משא-ומתן מדיני.

מגלי והבה: אני מבקש לסיים.

אבשלום וילן: אדוני השר, לא תוכל לברוח מזה, מי שחושב - וכל האמירות הפשטניות שמרוצצים את ראשו של הנחש ואחרי זה מגיע נחש אחר, ואמרתם, ערפאת הוא מקור כל הרוע ולאחר מכן קיבלנו את "חמאס", ונקבל הלאה.

אבשלום וילן: תבינו שהבעיה הבסיסית היא איך יוצרים מציאות חדשה, ומציאות חדשה יוצרים במהלכים מדיניים.

אבשלום וילן: לכן, אדוני היושב-ראש, הגיע הזמן להתחיל לרדת מהלחימה, להגיע להסכמים מדיניים, ורק באמצעות משא-ומתן ובניית פרטנרים בשטחים, לא עם ה"חיזבאללה".

אבשלום וילן: הפרטנר בצפון הוא סוריה וממשלת לבנון, ובשטחים - אש"ף.

אבשלום וילן: ברגע שנפנים את זה, יהיה אפשר להתקדם.

אבשלום וילן: תודה.

מגלי והבה: אני מזמין את חבר הכנסת אחמד טיבי.

מגלי והבה: אחריו - חבר הכנסת מוחמד ברכה.

מגלי והבה: בבקשה, חבר הכנסת טיבי, חמש דקות.

אחמד טיבי: תודה, אדוני היושב-ראש.

אחמד טיבי: אדוני היושב-ראש, רבותי חברי הכנסת, אין מלחמה שהיא מלחמה מוסרית.

אחמד טיבי: ההתהדרות בערכים מוסריים בזמן ניהול מלחמה, או במניעים מוסריים, היא דבר נלעג.

אחמד טיבי: בעיקר כאשר מטיפים לנו מוסר לאחר הרג המוני כזה, שרק מי שראה את התמונות או מי שהריח את הגופות במקום, של ילדים עם צרכים מיוחדים, ילדים מוגבלים, ששהו במקלט וחשבו שהם מקבלים מחסה מפני התקפות חיל האוויר - זה היה דבר נורא.

אחמד טיבי: ההסברים לאחריו היו נוראיים עוד יותר.

אחמד טיבי: ההצטדקות של שר הביטחון וההזדקקות להטפת מוסר, חמורה ביותר.

אחמד טיבי: מייד עם פרסום התמונות, אחד הקצינים העלומים אמר:

אחמד טיבי: בטח בבניין היו משגרי "קטיושות".

אחמד טיבי: אחר אמר: בטח בבית לידו היו.

אחמד טיבי: דובר אחר אמר: אולי בקאנא היו שיגורים.

אחמד טיבי: ללמדך שעושים הכול כדי להצדיק את ההפצצה על בית שיש בו אזרחים.

אחמד טיבי: אני אומר בצער רב: לא הרגשתי לאחר אתמול שבציבור הישראלי יש הלם מהתמונות הנוראיות ביותר.

אחמד טיבי: אחדים אף אמרו: מגיע להם.

אחמד טיבי: היש דבר יותר נורא מזה?

אחמד טיבי: עוד לפני שפרצה המלחמה הזאת התרענו מפני הרפתקה מטורפת, מתלהמת, בלתי מחושבת, עיוורת, שנקראת מלחמה עם לבנון.

אחמד טיבי: אמרתי אז שזה יכניס את האזרחים למעגל הלחימה גם פה וגם שם.

אחמד טיבי: אכן, ישראל יזמה, לאחר הפגיעה בחיילים בגבול הצפון, את הפגיעה בתשתיות אזרחיות ובאזרחים.

אחמד טיבי: "חיזבאללה" הגיב וגם הכניס אזרחים ופגע באזרחים.

אחמד טיבי: התקוממנו על הכנסת האזרחים למעגל הלחימה, ואמרנו שצריך להפסיק את הלחימה.

אחמד טיבי: די.

אחמד טיבי: הפסקת אש, הפסקת הלחימה.

אחמד טיבי: ובכל פעם שאמרנו: די למלחמה, הותקפנו.

אחמד טיבי: ואמרנו, שבעוד שבוע, שבועיים, שלושה שבועות, המלחמה הזאת תיפסק.

אחמד טיבי: יהיו שיחות מדיניות, יהיו חילופי שבויים, ואז מה נאמר?

אחמד טיבי: למה שפיכות הדמים עד אז?

אחמד טיבי: ואז תראו מה קרה.

אחמד טיבי: אין ספק שהבית הזה הוא בית שהמודיעין נתן את תצלומיו באותו יעד לטייס, לחיל האוויר.

אחמד טיבי: כך אומר חיל האוויר: תפנו למודיעין.

אחמד טיבי: זה בית, חבר הכנסת רן כהן, שצילמו אותו 500 פעם, מימין, משמאל, מלמעלה, מלמטה.

אחמד טיבי: ידעו מי יוצא, ידעו מי נכנס.

אחמד טיבי: ככה זה.

אחמד טיבי: ואמרו שהיו הפצצות ושיגורים.

אחמד טיבי: האנשים אמרו: היו הפצצות בכפר במשך כל היום.

אחמד טיבי: כמעט 50 הפצצות.

אחמד טיבי: תגידו, הרי ראיתם מי נכנס ומי יוצא.

אחמד טיבי: ראיתם שאין רקטות שם.

אחמד טיבי: אם יש רקטות, שיוציא חיל האוויר בכבודו ובעצמו – לאחרונה הוא מדברר הרבה מסיבות עיתונאים – שיביא במסיבת עיתונאים, שיציג את התמונה: יש רקטות בתוך הבית, ולכן הרגנו 27 ילדים - 57 אזרחים.

אחמד טיבי: אין דבר כזה.

אחמד טיבי: ומייד לאחר מכן קמו שר הביטחון וראש הממשלה ואומרים: המלחמה תימשך.

אחמד טיבי: לא, המלחמה הזאת חייבת להיפסק, והקולות האמיצים שהיו במשך 20 הימים האחרונים, הבודדים - - -

מגלי והבה: רגע, חבר הכנסת טיבי.

מגלי והבה: חבר הכנסת זחאלקה, אתה תישאר בחוץ.

ג'מאל זחאלקה: אני לא יכול לדבר?

מגלי והבה: אדוני, אתה הוצאת מהמליאה, ועדיין העונש בתוקף.

רן כהן: אפשר, אדוני היושב-ראש, לדאוג שיגיע שר?

מגלי והבה: כן, בהחלט.

מגלי והבה: פניתי והוא בדרך מחדר האוכל לכאן.

מגלי והבה: חבר הכנסת זחאלקה, תן לחבר הכנסת טיבי להשלים ואני אתן לך את הזמן שלך.

מגלי והבה: בבקשה.

אחמד טיבי: הקולות האמיצים - - -

ג'מאל זחאלקה: אני לא יכול לדבר?

מגלי והבה: אתה כל הזמן מדבר, אבל אתה בעונש.

ג'מאל זחאלקה: - - -

מגלי והבה: לא, אתה לא בסדר הדוברים של הכנסת היום.

מגלי והבה: ואם יש לך טענות, תפנה ליושבת-ראש הכנסת.

מגלי והבה: בבקשה, חבר הכנסת טיבי.

אחמד טיבי: תודה.

אחמד טיבי: הקולות הבודדים והאמיצים שהתנגדו למלחמה, חבר הכנסת אלדד - -

מגלי והבה: בבקשה, אני אתן לך חצי דקה נוספת.

אחמד טיבי: תודה רבה.

אחמד טיבי: - - עוד יתרבו, ככל שנוקף הזמן, האסונות גדלים ומתארכת המלחמה, כי הגברת רייס עוד לא הכריעה – היא, והפטרון האינטליגנטי ביותר שיש לה – על הפסקת הלחימה ועל הצורך בהפסקת אש מיידית, למרות השינוי בעמדתו של טוני בלייר, העבד הנרצע של ג'ורג' בוש, כי לא הילדים שלה נהרגים, אלא הילדים של פה ושם, ישראלים ולבנונים, ויש לה שכירי חרב.

אחמד טיבי: הם נלחמים בשביל השיקולים הגיאו-פוליטיים שלה, של הסדר החדש.

אחמד טיבי: איך היא אמרה בטמטום רב?

אחמד טיבי: צירי לידה של מזרח תיכון חדש.

אחמד טיבי: איזה מזרח תיכון?

מגלי והבה: תודה.

אחמד טיבי: אני גינקולוג, אני יודע שלידה זה דבר חיובי.

אחמד טיבי: יש דבר יותר עגום ועצוב ממה שנולד בימים אלה?

אחמד טיבי: לכן, אדוני היושב-ראש, יש להמשיך לזעוק ולומר לא למלחמה.

אחמד טיבי: וחברת הכנסת זהבה גלאון, שהיא בודדה אולי בין חברי הכנסת היהודים שמתנגדת, כבר מתחילת המלחמה, בגלל זה אולי אחדים מותחים עליה ביקורת, אדוני היושב-ראש – מותר לפרגן; אני לא יודע אם זה עוזר לה, אבל - - -

מגלי והבה: בסדר.

מגלי והבה: תודה.

אחמד טיבי: בעוד כמה ימים וכמה שבועות יהיו הרבה זהבה גלאון במפלגות הציוניות.

אחמד טיבי: כולם יתחילו להגיד: אה, גם אני מתחתי ביקורת על המלחמה.

אחמד טיבי: היה ציוץ בעיתון נידח בעמוד 17 - -

מגלי והבה: חבר הכנסת טיבי, צריך לסיים.

אחמד טיבי: - - או ברדיו צפון.

אחמד טיבי: אבל האנשים האמיצים צריכים לומר כבר מההתחלה לא למלחמה הנוראה הזאת.

אחמד טיבי: די.

מגלי והבה: תודה לחבר הכנסת טיבי.

מגלי והבה: אני מזמין את חבר הכנסת מוחמד ברכה.

מגלי והבה: אחריו יהיה חבר הכנסת יובל שטייניץ, ואחריו יהיה חבר הכנסת עבאס זכור.

יובל שטייניץ: איפה השר?

מגלי והבה: אני מבקש להביא את השר, שיגיע.

רן כהן: יש כמה שרים שאוכלים, תביאו אותם.

יובל שטייניץ: אני הייתי עוצר את הדיון, כי השר לא מגיע.

זהבה גלאון: איפה שר הביטחון?

קריאה: איפה הביטחון?

מגלי והבה: אני מבקש לקרוא לשר, פיזית.

מגלי והבה: לא לסמוך על טלפונים.

מגלי והבה: בבקשה, חבר הכנסת ברכה, יש לך חמש דקות.

מוחמד ברכה: אדוני היושב-ראש, רבותי חברי הכנסת, נשאלת השאלה, האם בעוד אנחנו מדברים על הטבח אתמול בקאנא, מצפה לנו בדקות הקרובות או בדקות האלה ידיעה על טבח נוסף.

מוחמד ברכה: בכפר שריפה, שהופגז לפני עשרה ימים - אנשים שם לא הצליחו להגיע אליו.

מוחמד ברכה: מדברים עד עכשיו על 26 גופות, שיכולות להגיע ל-40, שקבורות מתחת להריסות, וכוחות הצלה או אנשי הצלה או אזרחים לא יכולים להגיע אליהן.

מוחמד ברכה: אני מקבל ידיעות ראשוניות בעניין הזה, ואם זה אכן נכון, אז זה נותן את האופי של המלחמה הזאת, שזה לא חפים מפשע שנהרגים כתוצאה מטעות, אלא חפים מפשע הם המטרה של המלחמה הזאת.

מוחמד ברכה: עד כה נהרגו בלבנון מאז תחילת המלחמה הזאת כ-700 אנשים, 95% מהם אזרחים.

מוחמד ברכה: לא ייתכן שממשלה, שצבא מתוחכם יטעה ב-95% מהמקרים ויפגע ב-5%.

מוחמד ברכה: אם זה כך, ממשלה כזאת אין לה זכות קיום אפילו לשנייה אחת.

מוחמד ברכה: זה לא יכול להיות.

מוחמד ברכה: לבוא לכאן ולומר שכאשר נהרגים אזרחים בלבנון, כולם יודעים שזאת לא המטרה?

מוחמד ברכה: מסתבר שזו המטרה.

מוחמד ברכה: כשמפגיזים בניינים עם תושבים, נהרגים אנשים חפים מפשע, נהרגות משפחות שיש בהן נשים וילדים.

מוחמד ברכה: כשממוטטים בניינים של שלוש קומות ושל חמש קומות, כשהרמטכ"ל מדבר שעל כל "קטיושה" צריך להוריד בניין רב-קומות, זה אומר שזאת מדיניות ולא טעות.

מוחמד ברכה: מי שמנסה להשיג הישגים פוליטיים באמצעות פגיעה באזרחים, כדבר שיכול ללחוץ או להחליש את מקומו של "חיזבאללה" בלבנון; מי שמתכוון להשיג הישגים פוליטיים דרך פגיעה בתשתית אזרחית ובחפים מפשע - הוא טרוריסט.

מוחמד ברכה: אין שום הגדרה אחרת לטרור אם לא השגת יעדים מדיניים-פוליטיים באמצעות פגיעה בחפים מפשע.

מוחמד ברכה: והמלחמה הזאת, כפי שחזרנו ואמרנו, היא לא רק מלחמה ישראלית.

מוחמד ברכה: אני שומע בבית הזה שיש מערכות הצדקה אוטומטיות לכל פשע.

מוחמד ברכה: אנשים לא עומדים ואומרים: רגע אחד, ראינו גופות של ילדים, בואו נחשוב קצת, בואו נתאפק קצת, בואו נדבר קצת אחרת.

מוחמד ברכה: זה לא עולה על דעתם.

מוחמד ברכה: יש כאלה שאומרים לנו: אבל הם הרגו שמונה פועלים בחיפה.

מוחמד ברכה: אני לא רוצה לא את הרצח הזה ולא את הרצח הזה, לא אלה שימותו ולא אחרים שימותו.

מוחמד ברכה: רוצים לכפות בבית הזה – או שאתה מסכים להריגת חפים מפשע האלה, או הריגת חפים מפשע האלה.

מוחמד ברכה: אני לא מקבל הריגת חפים מפשע, לא מהעבר הזה של הגבול ולא מהעבר האחר של הגבול, אבל מי שמנהל את המלחמה זה הממשלה, שעומדים בראשה אולמרט ופרץ.

מוחמד ברכה: המלחמה הזאת היא גם מלחמה אמריקנית.

מוחמד ברכה: קונדוליסה רייס והממשל האמריקני התנגדו להפסקת-אש במועצת הביטחון, בפגישת ה-8G, בוועידת רומא, בכל מקום.

מוחמד ברכה: היא אמרה שהיא לא רוצה בהפסקת-אש זמנית.

מוחמד ברכה: מה זאת אומרת?

מוחמד ברכה: שימותו עוד קצת.

מוחמד ברכה: הפסקת-אש זמנית היתה יכולה לחסוך אחד או שניים או עשרה או 20 או 30 או 100 או 200 אנשים, אבל לא, זה קטן עליה.

מוחמד ברכה: אחרי הטבח אתמול בכפר קאנא היא אמרה: הגיע הזמן להפסקת-אש.

מוחמד ברכה: איזו ציניות.

מוחמד ברכה: מה היה צריך, שאנשים וילדים ימותו בעשרות כדי שהיא תואיל להגיע למסקנה הזאת?

מגלי והבה: נא לסיים.

מוחמד ברכה: אני מסיים.

מוחמד ברכה: אחר כך הגיעו למסקנה של הפסקת הפגזות ל-48 שעות, אבל המלחמה נמשכת.

מוחמד ברכה: הבוקר היא בישרה לנו שאפשר להגיע להסדר בתוך שבוע.

מוחמד ברכה: מה זאת אומרת בתוך שבוע?

מוחמד ברכה: זו הארכה שביקש ממנה אולמרט כדי להמשיך את המשימה ואת הפשעים שעושים שם.

מוחמד ברכה: זה דבר שאין הדעת האנושית יכולה לסבול.

מגלי והבה: תודה.

מוחמד ברכה: מי שמתפרנס מדם, יכול לשמוח ולעלוז.

מוחמד ברכה: אבל אנחנו פה שוחרי שלום, ואנחנו רוצים לחיות ולחסוך בחייהם של לבנונים, של פלסטינים ושל ישראלים.

מוחמד ברכה: 98 פלסטינים נהרגו בעזה מאז תחילת המלחמה בלבנון, אף אחד לא זוכר.

מוחמד ברכה: יש הרג יומיומי – פה חמישה, פה עשרה, פה 15 – ואלה מקפחים את חייהם תחת האבק של המלחמה בלבנון.

מגלי והבה: אתה צריך לסיים, אדוני.

מוחמד ברכה: אתה רואה שהטון שלי הוא טון של סיום.

מוחמד ברכה: אדוני היושב-ראש, לכן מאוד תמוה בעיני אותו נאום של עמיר פרץ.

מוחמד ברכה: או שכל החיים שלו הוא לבש מסכה וזה עמיר פרץ האמיתי, או שעמיר פרץ נגרר היום כמו כלי במלחמה הזאת.

מוחמד ברכה: בשני המקרים זה לא מחמיא לו.

מוחמד ברכה: או שהוא רימה את העולם כל הזמן ועכשיו זאת האמת שלו, ורמאי לא יכול לשבת במקום שהוא יושב, או שהוא גרורה, וגם אז הוא לא יכול לשבת באותו משרד.

מוחמד ברכה: לממשלה הזאת אין מקום.

מוחמד ברכה: היא ממשלת דם ומלחמה.

מגלי והבה: תודה לחבר הכנסת מוחמד ברכה.

מגלי והבה: אני מזמין את חבר הכנסת יובל שטייניץ, ואחריו – חבר הכנסת עבאס זכור וחבר הכנסת יצחק זיו.

מגלי והבה: בבקשה, חבר הכנסת שטייניץ, שלוש דקות.

יובל שטייניץ: אדוני היושב-ראש, דיבר קודמי על כך שאנחנו לא רוצים הרוגים לא בחיפה, לא בנצרת ולא בכפר קאנא.

יובל שטייניץ: איזה איש שלום מוחמד ברכה, וה"חיזבאללה" אולי ארגון שלום.

יובל שטייניץ: אני גם מאוד הצטערתי, בדיעבד בהיסטוריה, לראות הרוגים בלונדון ובברלין במלחמת העולם השנייה, אבל מי שלא נלחם בהיטלר היה רואה מיליוני ועשרות מיליוני הרוגים בצד השני, ואכן זה שהתחילו להילחם בו מאוחר מדי גרם לשואה היהודית ולשואה בהיקפים קטנים יותר להרבה עמים אחרים.

יובל שטייניץ: אנחנו ניצבים כאן בפני היטלר מודרני, אחמדינג'אד, שכבר קרא להשמדת ישראל, ונסראללה שקרא להשמדת ישראל.

יובל שטייניץ: והנה בא מוחמד ברכה ורוצה לאסור עלינו להילחם באותו ארגון נאצי, שקורא להשמדת שישה מיליון יהודים במדינת היהודים, במדינת ישראל.

יובל שטייניץ: והנה בא מוחמד ברכה ובאים חבריו הבוגדניים, ואומרים לנו שכיוון שה"חיזבאללה" מנסה להשמיד אותנו ואת ילדינו מתוך כפר קאנא, אז אנחנו צריכים לקבל את זה ולא להשיב מלחמה שערה.

יובל שטייניץ: וכאילו שכחנו שה"חיזבאללה" לא אשם רק בחטיפת חיילים, אלא באותו יום, כמו הרבה פעמים קודם, גם נורו "קטיושות", תוך כדי פעילות החטיפה, על עשרות יישובים אזרחיים.

יובל שטייניץ: וכאילו שכחנו שה"חיזבאללה" מימן עשרות מחבלים מתאבדים, שרצחו מאות אזרחים ישראלים – אנשים, נשים וטף – באוטובוסים, בכוונה תחילה.

יובל שטייניץ: ומוחמד ברכה גינה את זה, אבל לא כמו שהוא מגנה היום את הפעולה ההגנתית שננקטה בכפר קאנא.

יובל שטייניץ: אבל יותר חשוב גם להעיר לממשלה, עם כל הרצון לאחדות השורות.

יובל שטייניץ: אני רוצה להבין את המדיניות המבולבלת של הממשלה.

יובל שטייניץ: אני רוצה להבין מדוע – ובעניין זה אני מסכים עם דוברי השמאל – המלחמה הזאת לא נגמרה אחרי שלושה ימים, אחרי שישה ימים, כמו מלחמת ששת הימים.

יובל שטייניץ: מדוע לא קרה מה שקרה ב-1982?

יובל שטייניץ: ב-1982 אש"ף פתח באש מאות תותחים ו"קטיושות" על קריית-שמונה ועל נהרייה ועל כל הקיבוצים והמושבים בצפון, ותוך 24 שעות זה נגמר, כי היינו בליטאני.

יובל שטייניץ: האם זה לא תפקידו של צבא?

יובל שטייניץ: אני רוצה להבין את המדיניות של הממשלה ולשאול את שר הביטחון:

יובל שטייניץ: מדוע שלחת מטוסים לטוס מעל ארמונו של אסד לפני חודש, לערוך בומים על-קוליים?

יובל שטייניץ: מה היתה הפעולה השחצנית המטומטמת הזאת, לטוס מעל ארמונו של אסד, אם חודש אחר כך אתה שולח לו מסרי הרגעה, שגם אם הוא ימשיך לספק נשק ל"חיזבאללה", לא רק ל"חמאס", לעולם לא נפתח במלחמה עם סוריה?

יובל שטייניץ: אז בשביל מה אותה טיסה מטורפת?

יובל שטייניץ: מה המסרים הסותרים האלה?

מגלי והבה: אדוני צריך לסכם.

יובל שטייניץ: אדוני, גם לקודמי הוספת דקה ויותר על השעון, לכל אחד מהם – גם למוחמד ברכה וגם לטיבי.

יובל שטייניץ: תנהג בי באותה דרך שנהגת בחברי הכנסת הללו.

מוחמד ברכה: אתה לא מאשים אותו שהוא לצדנו?

יובל שטייניץ: אבל, חבר הכנסת ברכה, הוא נהג בך לפנים משורת הדין ונתן לך לסיים את נאומך, וגם אני לא הפרעתי לך.

מגלי והבה: חבר הכנסת יובל שטייניץ, תסכם.

מוחמד ברכה: אל תשים אותנו במחנה אחד.

מגלי והבה: חבר הכנסת ברכה, אנחנו לא באותו מחנה.

יובל שטייניץ: אני נורא מודה לך.

יובל שטייניץ: אדוני היושב-ראש, נשבר עקרון יסוד במדיניות ההגנה של מדינת ישראל.

יובל שטייניץ: היה איש חכם מאוד, קראו לו דוד בן-גוריון.

יובל שטייניץ: הוא התווה את תפיסת הביטחון שלנו לפני 50 שנה.

יובל שטייניץ: הוא אמר שישראל היא מדינה כל כך קטנה, העורף כל כך קרוב לקווי החזית, שאם תיכפה עלינו מלחמה, להבדיל מתקריות גבול - וכשיורים על חיפה, חבר הכנסת רן כהן, זאת מלחמה, אלה לא תקריות גבול יותר - קבע דוד בן-גוריון, שכאשר יש מלחמה, ישראל תפעל להעביר במהירות את המלחמה לעומק השטח של האויב כדי להרחיק את האש מהעורף, כדי להגן על העורף.

יובל שטייניץ: העיקרון הזה, אדוני היושב-ראש, נשבר בימים אלה.

יובל שטייניץ: 18 יום שליש ממדינת ישראל תחת הפגזות, והממשלה מהססת לכבוש את דרום-לבנון ולהפסיק את הדבר הזה.

יובל שטייניץ: דרך אגב, זה היה סולל את הדרך להתפרסות של צבא לבנון בדרום-לבנון, כי צבא לבנון לא יכול לחסל את מעוזי ה"חיזבאללה".

יובל שטייניץ: מלה אחרונה, אדוני היושב-ראש, על ההחלטה האומללה של הבוקר להשעות את הפעילות האווירית ל-48 שעות בגלל הטרגדיה, וזו באמת טרגדיה - - -

מוחמד ברכה: אתה עדיין רעב.

יובל שטייניץ: - - - בגלל הטרגדיה, וזו באמת טרגדיה, בכפר קאנא.

יובל שטייניץ: זאת לא החלטה הגיונית או אמיצה, זו חרפה.

יובל שטייניץ: ישראל נוטלת על עצמה חוקים שונים מכל מדינה אחרת במצבים דומים.

יובל שטייניץ: אדוני היושב-ראש, האם אתה שמעת פעם שארצות-הברית השעתה את פעילותה האווירית באפגניסטן או בעירק, כי גם שם היו הרוגים אזרחים, לצערנו, ואפילו מאות?

יובל שטייניץ: או שרוסיה השעתה את פעילותה האווירית או הארטילרית בצ'צ'ניה אחרי שהיו שם עשרות אלפי הרוגים?

יובל שטייניץ: מדינת ישראל חייבת להגן על אזרחיה מהאוויר, מהים ומהקרקע, גם אם מפציצים אותם מכפר קאנא או מכל כפר או עיר אחרים.

יובל שטייניץ: לצערנו, כך נוהגים אותם נאצים מודרניים, ה"חיזבאללה", שלוחיו של אחמדינג'אד, שמעוניינים להשמיד את היהודים במזרח התיכון, כפי שהושמדנו לפני 60 שנה באירופה.

יובל שטייניץ: אלה נאצים מודרניים, רק שאלה היו נאצים נוצרים, ואלה נאצים מוסלמים.

יובל שטייניץ: כאן יש כמה חברים, כמו עזמי בשארה, שעוד הולכים לכנס שלהם בסוריה ומשבחים את הארגון הנאצי הזה.

יובל שטייניץ: תודה רבה.

מגלי והבה: תודה לחבר הכנסת יובל שטייניץ.

מגלי והבה: אני מזמין את חבר הכנסת עבאס זכור, ואני פונה לחברי הכנסת ומבקש מהם להקפיד על מסגרת הזמן.

מגלי והבה: יש אפשרות לסכם או לומר משפט נוסף, אבל זה בניגוד לתקנון אם כל אחד מזדחל לו ולוקח עוד קצת זמן.

רן כהן: מי ידבר אחריו?

מגלי והבה: חבר הכנסת יצחק זיו, ואחריו - חבר הכנסת דב חנין וחברת הכנסת זהבה גלאון.

מגלי והבה: חבר הכנסת זכור, חמש דקות; בבקשה.

עבאס זכור: כבוד יושב-הראש, חברי הכנסת, אני אתחיל לומר בערבית כמה מלים לעם הלבנוני.

עבאס זכור: (נושא דברים בשפה הערבית; להלן תרגומם לעברית: לאנשינו בקאנא, בלבנון, ובעזה, לבנו עמכם, ואנו שולחים את תנחומינו על הנופלים שלכם: שהידים, הרוגים, פצועים, ילדים ונשים.

עבאס זכור: לבנו עמכם.

עבאס זכור: האל ישתבח ויתעלה ידאג לכם ויתנקם בעושקים.

עבאס זכור: )

רונית תירוש: זאת כנסת ישראל או כנסת ה"חיזבאללה"?

עבאס זכור: מותר לדבר בערבית.

מגלי והבה: חברת הכנסת תירוש, השפה הערבית היא שפה רשמית, והוא יכול לדבר בשפה הערבית.

מוחמד ברכה: ועוד צריך לזכור, שהיא היתה עד לפני כמה חודשים מנכ"לית משרד החינוך, לא פחות ולא יותר.

רונית תירוש: וגם מורה לערבית.

מגלי והבה: חבר הכנסת ברכה, ההערה שלך ברורה.

עבאס זכור: אני אדבר בערבית מתי שאני רוצה.

מוחמד ברכה: אפשר לומר שזה חוסר חינוך.

רונית תירוש: הוא לא מדבר לאזרחים של ישראל.

רונית תירוש: הוא מדבר אל תושבי עזה, הוא לא מדבר אל תושבי ישראל ולא לאזרחי ישראל.

רונית תירוש: תתבייש.

נסים זאב: הוא מדבר ל"חיזבאללה" - אני בעד שהוא ידבר רק בערבית.

מגלי והבה: מעל במה זו הוא מביע את דעתו.

עבאס זכור: מותר לי לדבר לתושבי עזה.

רונית תירוש: תייצג אותם, בושה.

נסים זאב: - - -

מגלי והבה: חברי הכנסת, השפה הערבית היא שפה רשמית, והוא יכול לנאום בשפה הזאת.

עבאס זכור: מותר לי לדבר לנסראללה, לעזה וללבנון.

עבאס זכור: כל מה שאני רוצה להגיד, אני יכול להגיד.

רונית תירוש: בושה, אתה נבחרת על-ידי אזרחי ישראל לייצג אותם, לא את - - -

עבאס זכור: אתמול היה היום ה-19 למלחמה בלבנון.

עבאס זכור: בשעות הבוקר המוקדמות ביצעה ישראל טבח בכפר קאנא שבדרום-לבנון ורצחה יותר מ-60 אזרחים תמימים, מתוכם כ-35 ילדים ותינוקות, והשאר נשים וזקנים.

עבאס זכור: מספר הקורבנות הלבנונים שנפלו על-ידי צבא-הגנה לישראל ב-20 הימים מאז תחילת המלחמה הגיע ליותר מ-700 אזרחים חפים מפשע.

עבאס זכור: בו בזמן מספר האזרחים הפלסטינים שנרצחו על-ידי ישראל ברצועת-עזה בחודש האחרון הגיע לכ-150.

עבאס זכור: מה שמאפיין את הממשלה הזאת זה התסכול והרצון להציג לאזרחים הישג אחד לפחות, לאחר שנכשלה באופן מוחלט להביא להכרעה בשתי החזיתות.

עבאס זכור: אתמול הציגו אולמרט, פרץ והרמטכ"ל לעם ישראל את ההישג שלהם - טבח של אזרחים, טבח של זקנים, נשים וילדים.

עבאס זכור: אני אומר שמה שהביא לטבח בכפר קאנא זה ההתבטאות והנאומים הגזעניים של מנהיגי העם היהודי, כמו חיים רמון, שאמר שהוא לא מבין איך עוד יש חשמל בבעלבק; כמו הרב הראשי של צפת, שמואל אליהו, שאומר: יש למחוק כל יישוב שיורים ממנו על ישראל; כמו אלי ישי, הגאון הדתי - אני לא מבין איפה הדת - המציע להפוך את דרום-לבנון לארגז חול; וכמו הרמטכ"ל שאומר: מול כל "קטיושה" שיורה "חיזבאללה", יש להוריד עשרה מבנים רבי-קומות ברובע א-דאחיה בביירות.

עבאס זכור: זה רק חלק קטן מתופעות מתועבות שהביאו לטבח קאנא אתמול.

נסים זאב: צטט מה אומר נסראללה.

עבאס זכור: לכן לא התפלאתי כשלא הבחנתי מאז אתמול ועד עכשיו ברעידת האדמה המוסרית שהיתה אמורה לזעזע את החברה הישראלית למראה התמונות של הילדים ושל הנשים שנרצחו על-ידי ישראל.

עבאס זכור: אני שואל כמה שאלות: איך תתמודד מדינת ישראל עם כעס העולם הערבי והמוסלמי?

עבאס זכור: איך תתמודד עם הסתייגות העולם, המתנגד לפשע כלפי האזרחים החפים מפשע?

עבאס זכור: מתי תסתיים המלחמה?

עבאס זכור: שר הביטחון, מה אתה רוצה להשיג מהמלחמה המיותרת הזאת?

עבאס זכור: מה היא המטרה של המלחמה הטיפשית הזאת?

עבאס זכור: מה היא המטרה של מלחמת ההרס, הגזענות והרג הילדים והחפים מפשע?

עבאס זכור: אולמרט ופרץ, אתם נכשלתם.

עבאס זכור: מטרת המלחמה בעזה היתה להרוס את ה"חמאס" והמטרה בלבנון להרוס את ה"חיזבאללה".

עבאס זכור: אני אומר: ה"חמאס" רק התחזק וגם ה"חיזבאללה" רק התחזק.

עבאס זכור: אני מאמין שמלחמה ושלום הם מעשה ידיו של אדם.

עבאס זכור: אנחנו נוכל לבחור במלחמה, ונוכל לבחור בשלום, אז נבחר בשלום, שרק הוא יביא את הפתרון למצב הקשה בכל האזור שלנו.

נסים זאב: - - -

מגלי והבה: תודה.

מגלי והבה: חבר הכנסת יצחק זיו, ואחריו - חבר הכנסת דב חנין.

זהבה גלאון: אני התחלפתי אתו.

מגלי והבה: אם התחלפת אתו, את צריכה להודיע למזכיר.

נסים זאב: איפה שר מהממשלה?

נסים זאב: למה אין פה שר?

נסים זאב: כבוד השר - כדאי שישמע.

מגלי והבה: חבר הכנסת זיו, אתה נואם.

מגלי והבה: חבר הכנסת זאב, מה אתה אומר?

נסים זאב: אין שר מהממשלה.

מגלי והבה: לא, יש שר מהממשלה, ראיתי אותו בקצה המסדרון.

מגלי והבה: חבר הכנסת יצחק זיו, בבקשה; חמש דקות.

יצחק זיו: כבוד היושב-ראש וחברי הכנסת, יותר משלושה שבועות ישראל נלחמת בצפון, ויותר מחודש - בדרום.

יצחק זיו: אני מבקש לחזק את ידי ממשלת ישראל, כוחות הביטחון ותושבי המדינה, לנחם את משפחות ההרוגים ולשלוח מכאן ברכת החלמה לפצועים ותפילה לשחרורם של החיילים החטופים.

יצחק זיו: במלחמה זו התהפכו היוצרות, והעורף הפך לחזית, הוא סופג פגיעות בנפש, ברכוש וגם בסדר הציבורי.

יצחק זיו: פגיעה בכל אתר במדינה מחייבת אותנו לפעולה מתאימה כדי שהאיום יוסר לחלוטין, וזאת עושים כוחות הביטחון בצורה הטובה ביותר.

יצחק זיו: מנהיג ה"חיזבאללה" אינו מתעניין בגורלם של המדינות והתושבים הערבים.

יצחק זיו: הוא פועל על-פי סדר אחר לחלוטין.

מגלי והבה: חבר הכנסת ברכה.

מגלי והבה: חבר הכנסת ברכה.

יצחק זיו: זו מלחמה שהגדיר אותה בצורה מדויקת עוזרו של בן-לאדן כמלחמה בין אמונות דתיות - בין האסלאם לנצרות, בין הלוחמים המוסלמים לנוצרים הצלבנים, ואנו נמצאים בתווך.

יצחק זיו: מלחמה זו צריכה להדאיג את כל מדינות העולם החופשי, ועל מערכת ההסברה של מדינת ישראל לפרסם זאת בקול גדול.

יצחק זיו: המטרות של ה"חיזבאללה" ברורות: לחסל את מדינת ישראל - כעם וכמדינה.

יצחק זיו: גם המטרות שלנו חייבות להיות ברורות: לפרק את ארגון ה"חיזבאללה" כך שלא יישאר טיל אחד או נשק התקפי אחר ברשותו, וזאת בלי להגביל את עצמנו בזמן, להביא לפריסת צבא לבנון מולנו, על גבול הצפון של מדינת ישראל, ולהחזיר לבתיהם את החיילים ואת החיילים החטופים.

יצחק זיו: אך לאן מועדות פנינו כאשר הלחימה תסתיים, ועוד לפני כן?

יצחק זיו: חוסנה ועוצמתה של מדינה נשענים על שלושה גורמים חשובים באותה מידה: חוסן כלכלי, חוסן חברתי וחוסן ביטחוני.

יצחק זיו: אף שהמדינה שלנו קטנה באוכלוסין, הפער בין הרבדים החברתיים גדול ביותר.

יצחק זיו: עוצמתה של המדינה היא בטיב ובאיכות של תושביה וביתרון היחסי שיש לנו אל מול שכנותינו, ויש לשמור ולהשביח איכות זאת במקום שאינה.

יצחק זיו: מתברר שהעורף בישראל אינו עשוי מקשה אחת.

יצחק זיו: יש פערים גדולים בהשכלה, בחינוך וביכולת ההשתכרות, עד שנדמה שאנו לא נמצאים באותה מדינה.

יצחק זיו: הנושא הזה צץ במלוא חריפותו דווקא בזמן חירום, כאשר התקשורת מגלה ומבליטה זאת אל מול פנינו.

יצחק זיו: אנו רואים באזורי העימות את האוכלוסיות החלשות, או אולי המוחלשות, שאין ביכולתן להגן על עצמן, למצוא אמצעים כדי לרכוש השכלה, לאכול, לקנות תרופות, או אפילו להתפנות מהאזור המותקף.

יצחק זיו: אלה אנשים זקנים, נכים, חסרי אמצעים, ולצדם אנשים צעירים מחוסרי אמצעים, חסרי השכלה וחסרי כל יכולת לטפל בעצמם.

יצחק זיו: לכל מלחמה, גם לזו המתקיימת כרגע, יש מחיר, ויהיה עלינו לשלם אותו.

יצחק זיו: יש לבצע זאת בצורה חכמה ולא בצורה של טיפול משברי ונקודתי.

מגלי והבה: חבר הכנסת גבאי, אתה לא תשתתף היום בדיון.

מגלי והבה: תיקח את הדברים שלך, וזהו.

מגלי והבה: תודה.

יצחק זיו: יש לאתר כספים במקורות שהלקיחה מהם לא תגרום נזק נוסף לאותן שכבות אוכלוסייה שלא יוכלו להתאושש ולהשתקם.

יצחק זיו: עלינו לדאוג לדור הצעיר, לאותם חיילים צעירים שישתחררו ויהפכו לאזרחים.

מגלי והבה: חבר הכנסת גבאי, נדמה לי שהערתי לך.

מגלי והבה: הוציאו אותו.

אליהו גבאי: אבל אני צריך לדבר.

מגלי והבה: אתה לא יכול להשתתף היום בדיון.

מגלי והבה: תודה.

אליהו גבאי: לא.

מגלי והבה: למה אתה צריך להתווכח עם היושב-ראש?

מגלי והבה: נאמר לך.

מגלי והבה: אתה רוצה לקחת את הדברים שלך - בבקשה.

מוחמד ברכה: אתה רק יכול להשתתף בהצבעה.

מגלי והבה: להצבעה אתה תגיע, אבל בינתיים אתה לא משתתף בדיון.

יצחק זיו: יש לדאוג לדור הצעיר, לאותם חיילים צעירים שישתחררו ויהפכו לאזרחים.

יצחק זיו: יש לדאוג לאיכותו, להשכלה, לחינוך, לתעסוקה ולפתרונות דיור.

יצחק זיו: פגיעה בהם גורמת נזק בטווח המיידי לאותם מפרנסים.

יצחק זיו: זה נזק כבד שלא קל לצאת ממנו, ומההיבט הלאומי ההשפעה שלו היא לדורות.

יצחק זיו: הנפגעים הנוספים שייפגעו, וזאת בוודאות, הם הזקנים, הגמלאים והמשפחות החד-הוריות, מפני שקל לפגוע בהם, ואת זאת עלינו למנוע על-ידי מציאת פתרונות יצירתיים.

יצחק זיו: אנו, חברי הכנסת, כולנו יחד נשמור כדי שלא תהיה פגיעה באוכלוסייה החלשה אשר ספגה מכות קשות, ובמקביל נחזק את ידי מערכת הביטחון על כל השלכותיה.

מגלי והבה: תודה.

מגלי והבה: אני מזמין את חברת הכנסת זהבה גלאון.

מגלי והבה: אחריה יהיה חבר הכנסת דב חנין.

רן כהן: אדוני היושב-ראש, אפשר שתעודכן רשימת הדוברים.

מגלי והבה: אכן.

מגלי והבה: חבר הכנסת רן כהן, תודה.

מגלי והבה: הרשימה תתוקן, ואתה צודק.

מגלי והבה: חברת הכנסת גלאון, בבקשה; חמש דקות.

גאלב מג'אדלה: הגעת בזמן הנכון.

זהבה גלאון: אדוני היושב-ראש, חברי חברי הכנסת, אני מצטערת שאין שר נוכח באולם.

זהבה גלאון: אני חושבת שבדיון כזה ראוי היה ששר הביטחון ישב לכל אורך הדיון וישמע מה יש לחברי הכנסת מסיעות הבית השונות לומר - - -

דב חנין: - - - להמשיך לדבר עד - - - יהיה כאן.

מגלי והבה: חבר הכנסת דב חנין, אם היית ממתין והיתה לך סבלנות, לא היית צריך להעיר את ההערה, כי אני ראיתי את השר ואיפה הוא עמד.

מגלי והבה: עכשיו הוא יושב על כיסאו.

מגלי והבה: חברת הכנסת גלאון, בבקשה.

זהבה גלאון: יש לי הערכה רבה לשר אדרי, לשר המקשר, אבל הייתי רוצה לפנות בדברי לשר שלא נוכח כאן, לשר הביטחון, ולשאול אותו אם בתחילת המלחמה הוא היה נותן את ידו לכך שבמשך שלושה שבועות ישבו אנשים במקלטים, שלא היו ערוכים לכך - - -

מגלי והבה: חברת הכנסת גלאון, סליחה.

מגלי והבה: חברי הכנסת; גם חבר הכנסת גלנטי.

מגלי והבה: חברת הכנסת חילו, רק נכנסת.

מגלי והבה: את מפריעה דווקא לחברת הכנסת גלאון.

נאדיה חילו: אני מצטערת.

נאדיה חילו: דווקא לחברת הכנסת גלאון - לא התכוונתי.

גאלב מג'אדלה: היא התכוונה - - -

זהבה גלאון: אדוני היושב-ראש, רציתי לשאול את שר הביטחון, מה הוא היה עושה אם היו אומרים לו שהמערכה הזאת, המלחמה הזאת, תימשך שלושה שבועות?

זהבה גלאון: האם גם אז הוא היה תומך במלחמה הזאת?

זהבה גלאון: האם הוא היה נותן את ידו לכך ששלושה שבועות אנשים יושבים במקומות מופגזים, כשצה"ל משתמש בכל הכלים שבידיו ומפציץ ומשגר?

זהבה גלאון: מסבירים לנו על ההישגים של צה"ל, ואני רואה איך תושבי הצפון נאלצים לצאת ממקומם, ואלה שנשארים, הקבוצות המוחלשות ביותר, עולים חדשים וקשישים, נאלצים לספוג את המטחים ואת הטילים, ואני שואלת: איפה הניצחון של צה"ל?

זהבה גלאון: ואיפה שר הביטחון החברתי שמרשה לעצמו שאנשים יחיו בתנאים כאלה בימים כאלה?

זהבה גלאון: עומד כאן על דוכן הכנסת ולא תובע, כשמפלגתו בממשלה, שהממשלה הזאת תכריז על מצב חירום, כדי לתת מענה לכל אותם אנשים שנשארו בצפון ולאלה שעזבו, כדי שיוכלו לחזור לשגרת החיים, כדי שלאנשים יהיה, כמו שאמרה לי בשיחת טלפון אתמול אשה מעכו, כסף ללכת למכולת.

זהבה גלאון: אדוני היושב-ראש, שר ביטחון חברתי, איש שלום, עומד כאן על הדוכן ואומר: אני איש השלום.

זהבה גלאון: האם כך מתנהג איש שלום?

זהבה גלאון: כשכבר מזכירת המדינה כופה על המדינה הפסקת אש, כפויה אומנם, שהיא פתח להפסקת אש הדדית וכוללת, אז יושבים כאן ליד הדוכן ודורשים הכרעה, ואיש השלום, שר הביטחון החברתי, אומר שאנחנו לא נענים לקריאה הזאת.

זהבה גלאון: למה אנחנו צריכים לטפס על עצים גבוהים שאחר כך צריך סולמות כדי לרדת מהם?

זהבה גלאון: אדוני היושב-ראש, הטרגדיה בכפר קאנא אתמול היא כרוניקה של טרגדיה ידועה מראש.

זהבה גלאון: אנחנו התרענו, ואנחנו אמרנו, שהמלחמה הזאת, גם אם אין חולק על הלגיטימיות שלה ועל צדקתה, האם יש תבונה בהמשך המלחמה שמובילה להרג של אנשים חפים מפשע, כששר הביטחון, איש השלום, אומר שהוא נותן היתר גורף לפגוע באוכלוסייה אזרחית אם היא נמצאת בסביבה עוינת, היתר גורף לפגיעה באוכלוסייה אזרחית - איש שלום?

זהבה גלאון: זה איש שלום?

זהבה גלאון: אנחנו, חברי ואני, רוצים להציע לאיש השלום הזה הצעה לפתיחה מיידית במשא-ומתן להפסקת אש הדדית כוללת שתביא לרגיעה, שתושבי הצפון יוכלו לחזור לבתיהם; הפסקת אש שתביא לכאן כוח רב-לאומי, שיתפרס לאורך גבול הצפון, שיסיג את ה"חיזבאללה" אל מעבר לליטאני; שיתחילו במשא-ומתן לשחרור החטופים.

זהבה גלאון: כבר שכחו את החטופים.

זהבה גלאון: כבר שכחו מה קרה - שיש כאן משפחות שלא יודעות מה קורה עם הילדים שלהן.

זהבה גלאון: לכן, אדוני היושב-ראש, אני מסכמת ואני קוראת לאיש השלום, שוב, שלא יעלה על עצים גבוהים, שיחפש את הסולמות לרדת מהם.

זהבה גלאון: אדוני היושב-ראש, הפסקת אש, הגבלת האש, השימוש בכוח באש - הגבלת האש, זה גם סוג של כוח.

זהבה גלאון: אדוני, תודה.

מגלי והבה: תודה לחברת הכנסת זהבה גלאון.

מגלי והבה: אני מזמין את חבר הכנסת דב חנין, ואחריו יהיו חברי הכנסת יצחק גלנטי ואברהם מיכאלי.

דב חנין: אדוני היושב-ראש, רבותי חברי הכנסת, הקשה ביותר עבורי אתמול היה לראות את הילדים.

דב חנין: זה התחיל מוקדם בבוקר, כשהיינו, הוועדה לזכויות הילד, בסיור בצפון, ופגשנו את הילדים במקלטים.

דב חנין: שמענו את הפחדים, וראינו את הצלקות.

דב חנין: זה נמשך בתמונות הזועה של אחרי הצהריים בטלוויזיה, של הילדים שגופותיהם הקטנות מוצאות מתוך ההריסות, התמונות של אב ושל אם שמחפשים את הילדים בתוך החורבן.

דב חנין: לא מגיע לילדים לקבל את המלחמה הזאת.

דב חנין: כל כך הרבה חפים מפשע משלמים את המחיר בלבנון, בעזה ובישראל.

דב חנין: האם יש היגיון בשיגעון הזה?

דב חנין: בשביל מה?

דב חנין: מישהו עוד באמת זוכר?

דב חנין: מישהו עוד באמת מאמין?

דב חנין: כך אפשר להחזיר את השבויים בשלום למשפחותיהם?

דב חנין: האם יש כאן עוד איזו מטרה?

דב חנין: לחסל "קטיושות"?

דב חנין: - הצבא כבר אומר שזה לא אפשרי.

דב חנין: לחסל את ה"חיזבאללה"?

דב חנין: - כך רק מחזקים אותו.

דב חנין: במלחמה הזאת אין שום היגיון ישראלי.

דב חנין: האמריקנים רוצים סדר חדש באזור?

דב חנין: - אנחנו לא צריכים לשלם עליו בדם.

דב חנין: חפים מפשע שנהרגים ונפצעים הם הקורבנות הראשונים.

דב חנין: הם לא היחידים.

דב חנין: אתמול פגשתי בצפון קורבנות נוספים.

דב חנין: למלחמה הזאת יש דמות מעמדית.

דב חנין: בצפון נשארו עניים, זקנים, ערבים, עולים מאתיופיה ומחבר המדינות, וגם בני המעמד הבינוני ההולך ונשחק - אלה שאין להם כסף ואין להם יכולת לנסוע לחוץ-לארץ או לעבור למלון במרכז או בדרום.

דב חנין: רבים שנשארו בצפון, הזהירו אותם ואמרו להם שיגיעו טילים, אבל הם נשארו בצפון.

דב חנין: זה נכון על האזרחים בישראל, אבל זה נכון גם על האזרחים בלבנון.

דב חנין: כותב היום יוסי שריד ב"הארץ": "כאשר מזהירים מראש מאות אלפי אנשים, נשים וטף מפני הפצצות, הטילים והפגזים, שעוד מעט ינחתו להם על הראש, חייבים להביא בחשבון שלא כולם ינוסו.

דב חנין: זה לא כל כך פשוט לעזוב בית; ומי יציל את העוזבים מהסכנות האורבות להם בדרך מנוסתם?

דב חנין: כבר קרו מקרים מעולם ובזמן האחרון, שפליטי דרום-לבנון הותקפו ונקטלו בדרכם צפונה".

דב חנין: מה שקרה בכפר קאנא היה כל כך נורא וכל כך בלתי ניתן להצדקה, ובעצם כל כך צפוי.

דב חנין: גם אצלנו השכבות המוחלשות משלמות את המחיר פעמיים: פעם ראשונה - בפגיעות הישירות, ופעם שנייה - בפגיעה הרוחבית, כי כך בדיוק נעלם, בדם ואש ותמרות עשן, כל סדר-היום החברתי שדיברו עליו כל כך הרבה.

דב חנין: כך הפך הלוחם החברתי של אתמול לשר המלחמה של היום.

דב חנין: וכך אנחנו רואים פעם נוספת שאי-אפשר להפריד בין החברתי לבין המדיני.

דב חנין: אי-אפשר לדבר על שינוי חברתי בלי לעשות שינוי מדיני - -

יורם מרציאנו: - - -

דב חנין: - - בדיוק כפי שאי-אפשר לעשות שינוי מדיני בלי לבנות את השינוי החברתי.

מגלי והבה: חבר הכנסת מרציאנו, הוא שמע אותך.

דב חנין: רבותי חברי הכנסת, קורבן נוסף של המלחמה עלול להיות הדמוקרטיה.

דב חנין: בבית הזה יש ויכוח אמיתי ואין קונסנזוס.

דב חנין: קללות והסתה לא יעזרו כאן, כי קול ההתנגדות למלחמה הולך וגובר מיום ליום.

דב חנין: הפגנת האלפים בתל-אביב לפני עשרה ימים, הפגנת הנשים המרשימה בתל-אביב במוצאי השבת האחרונה - -

יורם מרציאנו: - - -

דב חנין: - - עשרות משמרות מחאה.

דב חנין: מחנה השלום מתעורר ומתפכח מהאשליות.

דב חנין: הוא משתחרר מססמאות.

יורם מרציאנו: למה - - -

דב חנין: הוא הולך ומתרחב.

דב חנין: אנחנו מציעים לעם הזה דרך אחרת, הדרך היחידה שמבטיחה עתיד: דרך של משא-ומתן אמיתי לשלום אמיתי.

דב חנין: לא רק לדבר על משא-ומתן - באמת לעשות אותו.

דב חנין: משא-ומתן על שלום כולל, כי לא יהיה שלום אחר.

דב חנין: עד שנטפל בפצעים העמוקים, בבעיות העמוקות, עד שבאמת נסיים את הכיבוש, עד שנוותר לא רק על חזיון השווא של חוות-שבעא, שבאמת אף אחד לא צריך אותן, אלא גם על חזיון השווא של גושי התנחלויות, עד שנבין שרק "הקו הירוק" יכול להפוך לגבול של שלום אמת - על זה צריך לדבר, ואת זה לא שמענו היום משר המלחמה.

דב חנין: על זה צריך לדבר לא ממחר - מהיום.

דב חנין: את זה צריך לעשות למעננו, למענם ולמען הילדים.

יורם מרציאנו: - - -

מגלי והבה: תודה לחבר הכנסת דב חנין.

מגלי והבה: אני מודה לך על העמידה בזמנים.

מגלי והבה: אני מזמין את חבר הכנסת יצחק גלנטי, ואחריו - חבר הכנסת זבולון אורלב.

נסים זאב: - - - "חיזבאללה".

קריאה: זה מה שהבנת.

מגלי והבה: חבר הכנסת.

נסים זאב: - - - "חיזבאללה".

נסים זאב: כל העולם התקשרו אליו מכל מיני מדינות - - - שמייצג את נסראללה.

נסים זאב: זה האיש הזה.

מוחמד ברכה: יש בעיה - - -

מגלי והבה: חברי הכנסת, שמענו אתכם.

מגלי והבה: חבר הכנסת זאב, היה לך זמן לדבר כאן.

מגלי והבה: חבר הכנסת ברכה.

מוחמד ברכה: הרי הוא לא שמע כלום.

מוחמד ברכה: מסית - - -

נסים זאב: שמעתי.

מגלי והבה: חברי הכנסת, אני לא רוצה לקרוא לסדר אף אחד.

מוחמד ברכה: לא, לא צריך.

מגלי והבה: חבר הכנסת גלנטי, בבקשה; חמש דקות.

יצחק גלנטי: אדוני היושב-ראש, רבותי חברי הכנסת, מכאן, קודם כול, אני פונה לכל חיילי צה"ל באשר הם ואומר להם: תחזקנה ידיכם, אנחנו אתכם.

יצחק גלנטי: החדשות על הפסקת ההפצצות ל-48 שעות, שעליה הודיעה מזכירת המדינה האמריקנית, אינן חדשות טובות.

יצחק גלנטי: כבר במסיבת העיתונאים שלה הבוקר אמרה הגברת רייס, רמזה מזכירת המדינה, כי היא תרצה להאריך את הפסקת ההפצצות לאחר תום היומיים שהוקצבו וכי היא פועלת להפסקת אש דחופה ומיידית, כדבריה.

יצחק גלנטי: רבותי, אם ייפסק מבצע "שכר הולם", כפי שנפסק מבצע "ענבי זעם" לפני עשר שנים, תצא ישראל מהמערכה כשידה על התחתונה.

יצחק גלנטי: במלים אחרות, נפסיד את המלחמה בלי הישג מדיני של ממש.

יצחק גלנטי: מטריד עוד יותר העדר ההתייחסות של מזכירת המדינה לנושא החיילים החטופים.

יצחק גלנטי: האם ההפצצה בכפר קאנא השכיחה מכולם את האמת היסודית של המצב הנוכחי, שלפיה כל העניין החל מחטיפת חיילים ומירי של טילים על מיליון אזרחי ישראל?

מגלי והבה: חברי הכנסת נסים זאב ודב חנין.

יצחק גלנטי: לצערי, הפסקת ההפצצות היא סוג של התנצלות שאינה במקומה, והיא עלולה, חלילה, והלוואי שאתבדה, לעלות בחיי חיילינו הפועלים קרקעית בשטח לבנון.

יצחק גלנטי: את האמת על כפר קאנא צריך לומר.

יצחק גלנטי: לפני עשור השתמשו מחבלי ה"חיזבאללה" בפליטים ובילדים המסכנים האלה כמגן אנושי לפעילותם הנפשעת בירי טילים על אוכלוסייה אזרחית.

יצחק גלנטי: אולם, אדוני היושב-ראש, צר לי מאוד לומר כי ה"חיזבאללה" גם משתמש במגן הפרלמנטרי הישראלי.

יצחק גלנטי: חברים בתוך הבית הזה מגינים עליו ועל מטרותיו.

יצחק גלנטי: מקהלת הצפרדעים של ביצת ה"חיזבאללה", באמצעות נציגיו כאן בכנסת, מייללת את שיר "פשעי המלחמה והגזענות" תחת כל עץ רענן, ופועלת כגיס חמישי של ממש בתוכנו.

יצחק גלנטי: עד היכן מגיעה החוצפה, כאשר חבר הכנסת צרצור מכנה כאן, בבית הזה, את שר הביטחון שלנו "רוצח".

יצחק גלנטי: לדידו החבר נסראללה הוא מלאך המגן על ילדי לבנון, בשעה שפיו נוטף ארס ולשונו רמייה ורעות רוח.

יצחק גלנטי: האם לשיטתו של חבר הכנסת צרצור, נסראללה אינו רוצח?

יצחק גלנטי: האם חבר הכנסת הלא-נכבד התיישר עם קו ההסברה של נסראללה האומר שהילדים המוסלמים שנרצחו על-ידיו בנצרת ובכפר מע'אר – שבו ביקרתי בשבוע שעבר – הם "שהידים", והקורבנות היהודים הם לגיטימיים?

יצחק גלנטי: לצערי לא מדובר רק בחברי כנסת מן המגזר הערבי.

יצחק גלנטי: אמירתו של חבר הכנסת, ד"ר יוסי ביילין, יושב-ראש סיעת מרצ, שלפיה "אי-אפשר להסביר את הפשע הזה", הוא קורא לזה, בהתייחסו למה שקרה בכפר קאנא – היא בבחינת תשדיר שירות ל"חיזבאללה" מתוך כנסת ישראל, חינם אין כסף וללא שום הצדקה.

יצחק גלנטי: אני מציע לראש הממשלה אהוד אולמרט, מעל הבמה הזאת, אל תיכנע.

יצחק גלנטי: עמוד על המשפט שאמרת רק לפני חודשיים בפני הקונגרס האמריקני: "ישראל לא תיכנע לטרור".

יצחק גלנטי: האם גינה האו"ם את כוחות נאט"ו כאשר בעלות-הברית הפציצו במדינת סרביה שביוגוסלביה לשעבר ערים שלמות, כדי לפתור את משבר קוסובו, ובמהלך ההפצצות נהרגו למעלה מ-2,000 אזרחים תמימים?

יצחק גלנטי: הגיע הזמן להסיר את מסכת הצביעות מעל הפוליטיקה הבין-לאומית.

יצחק גלנטי: אנו נלחמים כשאנו בצדו הנכון של המאבק בציר הרשע, המתחיל באירן, עובר בסוריה ומסתיים ב"חיזבאללה" וב"חמאס".

יצחק גלנטי: אסור להתקפל עכשיו.

יצחק גלנטי: אסור לוותר על הרחקת ה"חיזבאללה" מדרום-לבנון.

יצחק גלנטי: אסור לוותר על פירוקו של ה"חיזבאללה" מנשקו.

יצחק גלנטי: אסור לוותר על הצבת כוח רב-לאומי חמוש ובעל סמכות, דוגמת זה המצוי בשטחי יוגוסלביה לשעבר, שיאכוף את החוק והסדר בדרום-לבנון.

יצחק גלנטי: אסור לוותר על פיקוח בין-לאומי הדוק על גבול סוריה-לבנון וחופי הים, שימנע הברחת אמצעי לחימה סוריים ואירניים לחימושם מחדש של נסראללה וכנופייתו.

יצחק גלנטי: רבותי, את הדברים הללו אני אומר כאשר ילדי שלי גויסו אתמול בצו-8 למילואים, ואם יאפשרו לי, גם אני אתנדב לשרת יחד אתם.

יצחק גלנטי: תודה רבה.

מגלי והבה: תודה לחבר הכנסת גלנטי.

מגלי והבה: אני מזמין את חבר הכנסת זבולון אורלב.

מגלי והבה: אחריו – חבר הכנסת אברהם מיכאלי.

גאלב מג'אדלה: אדוני היושב-ראש, האם זה מקובל עליך שחבר כנסת גלנטי - - -

מגלי והבה: לא הבנתי את הבקשה שלך.

מגלי והבה: אני לא שומע אותך.

גאלב מג'אדלה: האם זה מקובל עליך שחבר הכנסת גלנטי יאמר - - -

מגלי והבה: כל אחד זכותו להביע את עמדתו.

מגלי והבה: בשביל זה אנחנו בבמה שנותנת לכל אחד את הזכות להביע את עמדתו.

מגלי והבה: בבקשה, חבר הכנסת אורלב, בטח יש לך הרבה מה להגיד בנושא.

מגלי והבה: בבקשה.

זבולון אורלב: אדוני היושב-ראש, חברי חברי הכנסת, גם אני בראשית דברי רוצה לחזק את ידי חיילינו בים, ביבשה ובאוויר, לאחל החלמה לפצועים, לשלוח תנחומים למשפחות השכולות שאני מבקר בבתיהן, וגם להעניק הרבה תקווה ואמונה למשפחות החטופים, שנזכה כולנו לראותם שבים בהקדם לבתיהם בשלום.

זבולון אורלב: אני חושב שהיו בשנים האחרונות מחלוקות קשות בבית הזה על מלחמות - צודקות יותר, צודקות פחות – אך הפעם יש הסכמה לאומית רחבה, שאין מלחמה צודקת יותר ממלחמה של הגנה על גבולות מוכרים; בעיקר אחרי צעד בלתי שגרתי, שמדינה חוזרת לגבולותיה בהכרה ובהחלטה של מועצת הביטחון, עם הכרה בין-לאומית רחבה.

זבולון אורלב: לכן אני חושב שאסור לנו להיות תמימים, אם עדיין יש כאלה שחושבים שיש כאן איזו לחימה מכיוון שיש כמה מחבלים, 1,000 או 2,000, עם כמה טילים, שמאיימים על מדינת ישראל.

זבולון אורלב: גם זאת מלחמה צודקת, ואסור ששום ארגון טרור כזה או אחר יאיים על מדינת ישראל.

זבולון אורלב: אבל אני מאמין שרובם לפחות מבינים, שהלחימה היום, לחימה ב"חיזבאללה" ובאנשיו, זו בעצם מלחמת קיום, כי מאחורי ה"חיזבאללה" עומדת אידיאולוגיה מוצקה, כתובה, מוצהרת, גם של אירן, גם של דמשק, גם של ה"חמאס", גם של ה"חיזבאללה", שיש לה מטרה אחת: להשמיד את מדינת ישראל כמדינה יהודית; פשוט למחוק את מדינת ישראל מעל פני האדמה.

זבולון אורלב: זה דבר שחשבנו שכבר עבר מן העולם, וכל הוויכוחים בינינו לבין אויבינו הפלסטינים הם על היכן יעבור הגבול, במקום כזה או במקום אחר.

זבולון אורלב: אבל מתברר שאנחנו חוזרים 40-50 שנה אחורנית ושוב יוצאים ללחימה על הקיום.

זבולון אורלב: ובמלחמה על קיום לא ניתן להתפשר.

זבולון אורלב: הלחימה על קיום עם ומדינה צריכה להיות כמלחמת קיום, שהכול יוצאים למלחמה - גם חיל היבשה, גם חיל האוויר, גם חיל הים, גם המילואים, וכל הכוחות וכל האמצעים האפשריים.

זבולון אורלב: כך צריך לקבל את הלחימה, ובמלחמת קיום אין פשרות.

זבולון אורלב: לכן אני רואה בדאגה מסוימת את החלטת ראש הממשלה להקפיא את ההפצצות האוויריות ל-48 שעות.

זבולון אורלב: אני מאוד מקווה ומאמין, שלא מדובר כאן באיזה רגע של חולשה או באיזה רגע של רפיון, כי במלחמת קיום אסור שתהיה חולשה ואסור שיהיה רפיון.

זבולון אורלב: אני חושב שכל אחד מבין, שאם מדובר במלחמת קיום, לתוצאות המלחמה יהיו השלכות ארוכות טווח ומשמעותיות, לא רק בצפון.

זבולון אורלב: לתוצאות המלחמה יהיו השלכות מאוד משמעותיות באשר ליכולת הקיום שלנו מול כל העולם הערבי והמוסלמי, והוא גדול ורב.

זבולון אורלב: מהמלחמה הזאת צריך שנצא וידנו על העליונה באופן ברור - שברמה הצבאית, ברמה הלוחמתית, אי-אפשר לנצח את מדינת ישראל.

זבולון אורלב: בכל מאבק אלים, בכל מאבק צבאי, תמיד תמיד ידנו תהיה על העליונה, ובצורה ברורה ונחרצת.

זבולון אורלב: כי אם חס וחלילה נצא מהמלחמה הזאת והדבר הזה לא יהיה ברור, אנחנו מזמינים, לצערי, עוד ועוד מלחמות קיום, שיהיו קשות ואכזריות מן המערכה הזאת, כי אנחנו יודעים היטב מהו הנשק, מהם הכלים, מהם אמצעי הלחימה, מהו ארסנל אמצעי הלחימה שיש לאותן מדינות שרוצות למחוק את מדינת ישראל מעל פני האדמה.

זבולון אורלב: לכן, התוצאות צריכות להיות מאוד מאוד ברורות.

זבולון אורלב: ב-20 השניות שנשארו לי אני רוצה לומר, שמה שקרה כאן היום עם חברי הכנסת הערבים - זה בלתי נסבל לסבול את הסניף, סניף ה"חיזבאללה" בכנסת.

זבולון אורלב: אני גם יושב קרוב אליהם, ולא יכולתי יותר להחשות.

זבולון אורלב: אני אפנה היום ליושב-ראש ועדת החוקה, חוק ומשפט ואדרוש ממנו לזרז מאוד את הליכי הצעת החוק שלי, שאומרת שחבר הכנסת שהוא תומך בטרור או מזדהה עם טרור – לא יכול לכהן כחבר הכנסת.

זבולון אורלב: אינני רוצה לשבת כאן בכנסת ולהרגיש שאני יושב בפרלמנט של ה"חיזבאללה".

זבולון אורלב: ואסיים, אדוני היושב-ראש, בתפילה שאנחנו אומרים מדי שבת: חזק את ידי מגיני ארץ קודשנו, והנחילם, אלוהינו, ישועה, ועטרת ניצחון תעטרם.

זבולון אורלב: ויקוים בחיילי צה"ל הפסוק: כי ה' אלוקיכם ההולך עמכם להילחם לכם עם אויביכם להושיע אתכם ונאמר אמן.

אמנון כהן: אמן.

אמנון כהן: תודה לחבר הכנסת זבולון אורלב.

אמנון כהן: בבקשה, חבר הכנסת אברהם מיכאלי.

אמנון כהן: אחריו – חברת הכנסת נאדיה חילו.

אמנון כהן: בבקשה, אדוני.

אברהם מיכאלי: אדוני היושב-ראש, חברי וחברותי חברי הכנסת, אנחנו בעיצומה של מלחמה, מלחמה שנכפתה עלינו, ואנחנו לא רצינו בה.

אברהם מיכאלי: לכן גם אני, ראשית כול, אצטרף לברכות לחיילי צה"ל – שה' ישמור עליהם מכל צרה וצוקה ומכל נגע ומחלה; כפי שאנחנו מברכים כל שבת.

אברהם מיכאלי: כמו כן, אני מחזק את ידי ממשלת ישראל על ההחלטה האמיצה והנבונה, על כך שהחליטה לצאת למלחמה נגד האויב שהכריז עלינו מלחמה שלא רצינו בה, מלחמה שעל-פי כל קריטריון של צדק ומוסר היא לא צודקת, ומי שגרר אותנו אליה צריך לשלם על כך מחיר כבד, ואני מקווה שאכן הממשלה תעמוד בהחלטה הזאת.

אברהם מיכאלי: אני משתתף בצערן של המשפחות השכולות, הן של חיילי צה"ל והן של האזרחים שנהרגו במלחמה הזאת; איחולים של רפואה שלמה לפצועים, וברכת חיזוק של חזק ואמץ לתושבים שלנו, אשר כבר כמעט 20 יום יושבים במקלטים בתנאים-לא-תנאים, וסובלים את המצב הזה כי הם מאמינים שהדרך שלנו היא הדרך הנכונה וצריכים לנצח בה.

אברהם מיכאלי: אדוני היושב-ראש, לפעמים מנתחים את הטענות של אלה שתוקפים את המוסריות של המלחמה הזאת – ואנחנו רואים שהם לא רבים היום, כי אפילו אלה שפעם תקפו את ממשלת ישראל על החלטות כאלה או אחרות כשיצאו למלחמה, כמו מלחמת לבנון, וכולנו זוכרים את ההפגנות הגדולות שבזמנו ארגנו נגד המהלך, היום הרי אין להם אותו טיעון, שהממשלה לא צודקת במלחמה והממשלה לא צודקת בהחלטה שלה לצאת למלחמה הזאת.

אברהם מיכאלי: הרי אותה טענה שהיתה אז, שאנחנו הכובשים, שממשלת ישראל מחזיקה בשטחים לא לה – הרי הטענה הזאת כבר לא קיימת.

אברהם מיכאלי: הרי המהלך שבוצע – אם הוא צודק או לא צודק, כרגע זה לא הזמן להתווכח – כשלפני שש שנים פינינו את לבנון כמעט מכל מטר, כשממשלת ישראל פינתה את השטח, צה"ל יצא מהשטח, אחרי כל זה, מה היתה העילה ל"חיזבאללה" לבוא ולעשות את האקטים הטרוריסטיים והאגרסיביים האלה שהוא ביצע נגד ממשלת ישראל?

אברהם מיכאלי: ואם הוא עשה זאת, זה מראה ש"חיזבאללה" לא רק שנשאר אותו "חיזבאללה" כפי שהיה לפני שש שנים, אותו שונא יהודים ואותו שונא מדינת ישראל כפי שהיא, אלא הוא זה שבעצם מחרחר מלחמה.

אברהם מיכאלי: אז מה אנחנו צריכים היינו לעשות, שיחטפו לנו חיילים וממשלת ישראל תנהל אתם משא-ומתן על שחרור אסירים?

אברהם מיכאלי: מה מצפים אותם מבקרים, הן בחוץ והן בבית הזה, שהיום קמים וצועקים למה יצאנו נגד ה"חיזבאללה" במלחמה הזאת?

אברהם מיכאלי: ואם יש טענות למה במלחמה שכזאת נופלים קורבנות – מלחמה היא לא טובה לשני הצדדים; מלחמה היא גרועה לשני הצדדים.

אברהם מיכאלי: קורבנות שלנו לא נחשבים?

אברהם מיכאלי: ואם הקדוש-ברוך-הוא לא היה שומר על עם ישראל ולא היו קורים נסי-נסים – יותר מ-2,000 טילים נפלו בגבול הצפון מאז תחילת המלחמה – ואם הקדוש-ברוך-הוא לא היה שומר על עם ישראל, מה היה אומר העולם אם לנו היו חלילה הרבה יותר הרוגים?

אברהם מיכאלי: היו אומרים אז שהמלחמה כן צודקת?

אברהם מיכאלי: לפי מה מודדים את הצדק של המלחמה?

אברהם מיכאלי: כמה קורבנות נפלו לעם ישראל במלחמה הזאת?

אברהם מיכאלי: לצערנו, נפלו לנו מספיק קורבנות.

אברהם מיכאלי: נפלו לנו קורבנות שהם חפים מפשע, כפי שקורה במלחמה, וגם בצד השני נופלים קורבנות חפים מפשע.

אברהם מיכאלי: לכן, כל הטיעון הצבוע הזה של אותם גורמים שמבקרים את הממשלה במהלך הזה ובנחישות הזאת – זה טיעון שאין לו בסיס, זה טיעון שהוא פשוט מאוד צבוע – להצדיק מהלך שהוא לא צודק מבחינת האויב שלנו ומבחינת ה"חיזבאללה" במיוחד.

אברהם מיכאלי: אם מדברים פה על משא-ומתן – לנהל משא-ומתן עם מי?

אברהם מיכאלי: עם אותם טרוריסטים ואותם רוצחים שכל יום מכריזים שהם רוצים להשמיד אותנו?

אברהם מיכאלי: על מה לנהל אתם משא-ומתן?

אברהם מיכאלי: לכן, אנחנו נמצאים בשעה קשה, ועם ישראל ידע לעמוד בשעות קשות שכאלה.

אברהם מיכאלי: ומכיוון שרובו של העם – רובו המוחלט של העם – מחזק את המהלך הזה של הממשלה, את המהלך הזה של צבא-הגנה לישראל, אנחנו מאמינים שהמלחמה הזאת תסתיים במהרה, אבל בתפילה שהיא תסתיים במהרה בניצחון צבא-הגנה לישראל, בניצחון עם ישראל, בצורה כזאת שהאויבים ילמדו שעם עם ישראל לא כדאי יותר להתעסק באקטים טרוריסטיים כאלה או אחרים.

אמנון כהן: תודה רבה, אדוני.

אמנון כהן: חברת הכנסת נאדיה חילו, ואחריה - חבר הכנסת גדעון סער.

אמנון כהן: אחרון הדוברים – חבר הכנסת אלי אפללו.

אמנון כהן: בבקשה, גברתי.

נאדיה חילו: אדוני היושב-ראש, חברי כנסת נכבדים, ימים קשים עוברים עלינו.

נאדיה חילו: אנחנו במלחמה, ובפתח דברי אני רוצה לשלוח תנחומים לכל הנפגעים, ערבים ויהודים.

נאדיה חילו: אני מאחלת החלמה מהירה לפצועים ושיקום מהיר של נזקים – גם בתים – גם זה מאוד חשוב.

נאדיה חילו: בין הפצועים יש גם פצועים נפשית, שייקח הרבה זמן עד שישתקמו ופצעיהם יגלידו, ואלה הם הילדים.

נאדיה חילו: אני גם רוצה להביע צער עמוק על הטרגדיה הנוראה בכפר קאנא, שבה קיפחו חייהם אזרחים תמימים, בהם יותר מ-30 ילדים.

נאדיה חילו: רבותי חברי הכנסת, המלחמה הזאת היא שונה, אבל באתי היום לשוחח לא על המלחמה אלא על החיים – החיים שנמשכים, כן הם נמשכים, בצפון.

נאדיה חילו: מעל במה זאת באתי להציג היום את מצוקתן, מצבן, התמודדותן, סבלן, כאבן, של אלפי משפחות, ובעיקר אלפי ילדים שמשלמים – בלי לדעת ובלי רצון - בתקופה זאת של קיץ, שכל רצונם היה לנפוש, ליהנות, לטייל ולגדול בבטחה.

נאדיה חילו: אדוני היושב-ראש, מאז פרצה המלחמה בחרתי להתמקד בעורף ובשטח.

נאדיה חילו: עורף זה הפעם הוא שונה, הוא גם עורף ערבי.

נאדיה חילו: מדי יום ביומו התרעתי, ואני ממשיכה להתריע היום, על מצוקותיהם של האזרחים הערבים בצפון.

נאדיה חילו: האזרחים הערבים, שמופלים לרעה בכל תחומי החיים, מתברר שגם במלחמה הם מופלים.

נאדיה חילו: אין מערכות מיגון, אין מקלטים, וברוב היישובים גם אין מערכות התרעה.

נאדיה חילו: השטח האזרחי הזה – מדי יום ביומו עמדתי מקרוב על פניה האכזריות של המלחמה.

נאדיה חילו: פנים אלה הן יותר אכזריות כשמדובר בילדים.

נאדיה חילו: עברתי וחשתי את פחדן וחששותיהן של האמהות בכפרים הערביים בשעת אזעקה.

נאדיה חילו: הן עמדו חסרות אונים ולא היו להן פתרונות להגנה על ילדיהן.

נאדיה חילו: גם אתמול, בסיור של הוועדה לזכויות הילד של הכנסת, שמעתי את חרדותיהם של הילדים, שלא תמיד מגובים במערך תמיכה וטיפול.

נאדיה חילו: הסתובבתי בין ההריסות, השתתפתי בהלוויות, גם בנצרת, גם באעבלין, פגשתי פצועים וטיילתי בין הבתים.

נאדיה חילו: ובתוך כל המצב הזה החיים נמשכים, ודאגתם היא גם הדאגה הקיומית.

נאדיה חילו: לא מספיקה החרדה החיצונית, משפחות שלמות חיות היום בחרדה מכך שאינן יכולות להמשיך ולשמש חומת מגן לילדיהן, חומת מגן אזרחית – ריבוי המצוקות הכלכליות, התמוטטות אנשי עסקים, מה יקרה עם שנת הלימודים, כמה זמן המצב הזה יימשך, מי יפצה אותנו ומתי זה ייגמר.

נאדיה חילו: אתמול פנו אלי גם הסטודנטים, וגם הם במצוקה, כי הם לא עברו בחינות, הם לא יודעים מה לעשות.

יעקב אדרי: דינם כדין כל האחרים.

נאדיה חילו: תאפשר לי.

נאדיה חילו: אני חייבת להשמיע פה גם את הקול הזה.

יעקב אדרי: יש דברים שהם נכונים לכל הסטודנטים.

נאדיה חילו: אני יודעת, אדוני השר, שהקול הזה הוא אחר.

נאדיה חילו: עד היום ועד עכשיו שמענו הרבה חברי כנסת עם תוכן מסוים, ואני חושבת שהקול האזרחי הזה והמצוקה, במיוחד של הילדים ובמיוחד של העורף הערבי - הוא לא מוגן.

נאדיה חילו: חייבים לעשות משהו, ואפשר לעשות משהו, ואני חייבת לייצג פה גם את החתך הזה.

יעקב אדרי: זה בסדר גמור, אבל יש דברים שהם נכונים לגבי כולם, ואז הם נכונים גם לגבי הסטודנטים הערבים.

נאדיה חילו: הם יותר קשים.

נאדיה חילו: אני יודעת שהם נכונים, אבל צריך תשובות.

נאדיה חילו: גם במצב חירום מערכות חברתיות ואזרחיות חייבות להתיישר, חייבות להמציא פתרונות יצירתיים, פתרונות לא שגרתיים, להציע אותם.

אמנון כהן: את חייבת לסיים.

נאדיה חילו: תאפשר לי רק עוד שני משפטים, אדוני היושב-ראש.

נאדיה חילו: אני יודעת וכולם יודעים, שבכל מצב של משבר יש גם הזדמנות לצמיחה, וכדאי לנו היום לנצל את ההזדמנות הזאת לעבות את רקמת היחסים בין ערבים ויהודים, ולפעול, ואפשר לפעול, לא מאוחר, כמה שאפשר לתת כלים במצב הזה בכפרים ובעורף הערבי, כדי שהעיבוי הזה ישמש לכולנו אולי מודל עתידי לשוויון ולשילוב, ונצא מהמצב המשברי הזה אולי עם אלמנטים חיוביים רבים יותר.

אמנון כהן: תודה רבה.

אמנון כהן: חבר הכנסת גדעון סער, בבקשה.

אמנון כהן: אחרון הדוברים – חבר הכנסת אלי אפללו.

אמנון כהן: יש לך שלוש דקות.

אמנון כהן: בבקשה, אדוני.

גדעון סער: תודה.

גדעון סער: אדוני היושב-ראש, כנסת נכבדה, אנחנו, חברים שמשרתים את הציבור באופוזיציה, נמצאים בימים האלה, ככל עם ישראל, במצב שבו אין אופוזיציה ואין קואליציה, מאחר שהטילים של ה"חיזבאללה" שמכוונים לערי ישראל וליישובים אינם מבדילים בין עמדות, דעות או השתייכויות פוליטיות.

גדעון סער: בהחלט, לעתים יש לנו ביקורת, אבל אנחנו חושבים שבעת הזאת האחדות הלאומית, שהיא מרכיב כוח ביכולת של ישראל להתמודד במערכה הזאת שנכפתה עליה, חשובה יותר מהביקורת.

גדעון סער: על כן אנחנו נותנים את הגיבוי למהלך המבצעי, על יסוד שיקול לאומי.

גדעון סער: אם הייתי יכול לומר בעניין זה רק דבר אחד - אנחנו כצבא, כמדינה, צריכים לעשות מהלכים בשדה המערכה שיוציאו את האויב משיווי המשקל.

גדעון סער: הוצאת האויב משיווי המשקל, דהיינו, עשיית דברים מפתיעים, בלתי צפויים, בלתי קונבנציונליים.

גדעון סער: אדוני היושב-ראש, אני רוצה לומר כעת כמה מלים.

גדעון סער: כולנו עולים לצפון.

גדעון סער: אני עצמי הייתי בקריית-שמונה בשבוע שעבר, ובמקומות אחרים; גם מחר אהיה בקריית-שמונה.

גדעון סער: שני מעמדים שהייתי עד להם שם נחרתו בזיכרוני ובלבי, והם מסמלים את הכוח של העם הזה.

גדעון סער: האחד, ההלוויה של לירן סעדיה, זיכרונו לברכה, במשך שעה, כאשר העיר מופגזת ב"קטיושות", ואתה גם שומע את הרעמים של הארטילריה שלנו, על צלע ההר השרפות משתוללות והעשן מגיע משם – בתוך המחזה הזה, כאשר הצבא אומר לאנשים, אל תצאו להלוויה, ומאות, מאות, נדמה לי שלא אגזים אם אומר 1,000 איש, אזרחים וחיילים, רובם אזרחים מתושבי קריית-שמונה, מגיעים להלוויה, ועומדים שם ללא מורא, או עם מורא, זה לא חשוב, התגברו על המורא, במשך שעה תמימה, ושמעו את כל ההספדים, כפי שהיה ראוי לאותו חייל אמיץ שמסר את נפשו.

גדעון סער: השני, כאשר אנחנו נוסעים ברחוב הראשי והשומם אנחנו רואים את עובדי חברת החשמל, אשר ממש תחת הפגזה מתקנים את הקווים שנפגעו.

גדעון סער: כאשר אתה רואה את המראות האלה, אתה מבין שיש לנו עם חזק שיכול לעמוד במבחן, ועל מנת לשרת אותו בצורה הטובה ביותר הדרג המדיני צריך לעמוד בנחישות, בהתמדה, על המטרות ועל היעדים, כדי שנשנה מן היסוד את המצב בגבולנו הצפוני.

אמנון כהן: תודה רבה לחבר הכנסת גדעון סער.

אמנון כהן: בבקשה, אחרון הדוברים, חבר הכנסת אלי אפללו.

אמנון כהן: בבקשה, אדוני, יש לך חמש דקות.

אלי אפללו: אדוני היושב-ראש, אדוני השר, חברי הכנסת הנכבדים, ראשית, אני מבקש לשלוח תנחומים למשפחות החיילים שנפלו, למשפחות תושבי הצפון שנהרגו, ורפואה שלמה לכל הפצועים.

אלי אפללו: אני מצטער על ההרג שהיה בכפר קאנא, אבל ההרג הזה - לאיש לא היתה כוונה לכך, זה לא נעשה במכוון, זה לא כמו כל הטרור של ה"חיזבאללה" ובמקומות אחרים, אבל אנחנו יודעים לומר את האמת ולהצטער על כך.

אלי אפללו: בשונה מחלק מחברי הכנסת שלא גינו את הטרור של "חיזבאללה", שהפכו דוברים שלהם, שמעתי בבית הזה היום – אולי הם לא צריכים להיות חברי כנסת – יחצנים של ה"חיזבאללה", מדברים בשפה שלהם לתושבי לבנון.

אלי אפללו: מה ההפקרות הזאת, אדוני היושב-ראש?

אלי אפללו: אני לא מבין.

אלי אפללו: חברי הכנסת בבית הזה, חלקם באמת הם גשר להביא דברים להבנה, או להפוך דברים לשנאה, לשנאת חינם.

אלי אפללו: אני רוצה לחזק את חיילי צה"ל ולציין את תושבי הצפון על גבורתם.

אלי אפללו: הם עומדים לילות וימים בצורה קשה מאוד תחת הפגזה ויודעים לסבול, ואני אומר להם: כל הכבוד.

אלי אפללו: אבל עם כל המלים האלה, אדוני השר, דבר אחד חשוב: מה אנחנו מציעים לאנשי הצפון למחרת בבוקר?

אלי אפללו: המחר בבוקר הזה יהיה בזמן כזה או אחר, אבל הפתרון הכלכלי שאנחנו צריכים לתת, צריך להיות משמעותי לתושבי הצפון, כדי לתקן את הנזק שקרה.

אלי אפללו: חייבים לתקן את הנזק בצורה משמעותית על-ידי פטור זמני ממס ערך מוסף, אדוני היושב-ראש.

אלי אפללו: אם נקבע את זה לתקופה קצובה, נוכל לעודד בחזרה את המסחר, נוכל לעודד בחזרה את גלגל התנופה שאיבדנו והוא התרסק.

אלי אפללו: נוכל לתקן את זה על-ידי בקשה נוספת - הטבות מס כמו שקיבל קו העימות.

אלי אפללו: היום קו העימות התרחב.

אלי אפללו: אני מציע שהוא יתרחב לכל מקום שנפגע, כדי שגם הם יקבלו את ה-13%.

אלי אפללו: לצערי, מגיע להם, אבל לצערי, זה בגלל הנזק שנגרם.

אלי אפללו: מדינת ישראל חייבת למצוא פתרון מהיר לעסקים הקטנים, לא רק לעסקים שמחזיקים עובדים, אלא גם לאלה שלא מחזיקים עובדים, אלא מחזיקים מלאי.

אלי אפללו: מה קורה לחנות נעליים או לחנות בגדים שקנתה מלאי והיתה צריכה למכור אותו עכשיו, זו בדיוק העונה, אבל נשארה תקועה עם כל המלאי הזה?

אלי אפללו: מה הם יכולים לעשות?

אמנון כהן: עוד שבועיים ימכרו את הכול, אל תדאג.

אמנון כהן: בעזרת השם.

אלי אפללו: הלוואי שזה מה שיהיה, אבל שנינו יודעים שזה לא כך.

אלי אפללו: שנינו יודעים שתהיה התרסקות כלכלית.

אלי אפללו: אני מקווה שמדינת ישראל תדע לפתור את הבעיה הזאת.

אלי אפללו: לגבי עונת התיירות – מה יכולים לעשות כאן, הרי עכשיו שיא עונת התיירות.

אלי אפללו: האם יגידו: רגע, נחכה לתיירות בשנה הבאה?

אלי אפללו: עונת התיירות עכשיו בשיאה.

אלי אפללו: אנשים התחייבו, בנו צימרים, יש להם התחייבויות כספיות עצומות.

אלי אפללו: אסור שגם כאן התחשיב של הפיצוי יהיה פר-עובד.

אלי אפללו: אדם שבנה צימרים - הוא ואשתו מתפרנסים מכך.

אלי אפללו: אני מבקש לטפל גם בעניין הזה.

אלי אפללו: אני רוצה שלא נשכח את הדבר העיקרי – הדבר העיקרי הוא שאנחנו ננצח במערכה הזאת ונוכל להחזיר לעצמנו את הנשק הכי חשוב, את נשק ההרתעה.

אלי אפללו: אם לא נצליח לעשות את זה, כל מה שקרה היה לשווא.

אלי אפללו: אני רוצה לחזק את הממשלה, את ראש הממשלה, את שר הביטחון, את השרים, גם את האופוזיציה שידעה לעמוד ביחד בשעה קשה זו.

אלי אפללו: תודה רבה.

אמנון כהן: תודה רבה, אדוני.

אמנון כהן: הסיעות הגישו הצעות סיכום.

אמנון כהן: את הודעת הסיכום של סיעות הקואליציה – קדימה, העבודה, ש"ס, גיל ויהדות התורה - תנמק חברת הכנסת רוחמה אברהם.

אמנון כהן: בבקשה.

רוחמה אברהם-בלילא: אדוני היושב-ראש, אדוני השר, חברי וחברותי חברי הכנסת, הודעת סיכום של הסיעות קדימה, העבודה, ש"ס, גיל ויהדות התורה: כנסת ישראל מגבה את ראש הממשלה, את שר הביטחון ואת ממשלת ישראל בנחישותם למען שמירת חוסנה הלאומי של מדינת ישראל ובמלחמתם נגד ארגוני הטרור והמרצחים המאיימים להשמיד ולפגוע במדינת ישראל.

רוחמה אברהם-בלילא: כנסת ישראל מביעה צער על מותם של אזרחים חפים מפשע, אשר ה"חיזבאללה" משתמש בהם על כורחם כמגן אנושי בפעולותיו הרצחניות.

רוחמה אברהם-בלילא: בעיצומה של הלחימה, כנסת ישראל מחזקת את חיילי צה"ל ומפקדיו, שנלחמים ומחרפים נפשם למען השבת השקט לגבול מדינת ישראל, וגאה בהם.

רוחמה אברהם-בלילא: כנסת ישראל מנחמת את המשפחות השכולות שאיבדו את היקר מכול ושולחת איחולי החלמה מהירה לפצועים.

רוחמה אברהם-בלילא: כנסת ישראל קוראת לממשלה להמשיך ולעשות כל מאמץ כדי להשיב הביתה את הבנים גלעד שליט, אהוד גולדווסר ואלדד רגב.

רוחמה אברהם-בלילא: כנסת ישראל מחזקת את התושבים היושבים כבר 20 יום במקלטים.

רוחמה אברהם-בלילא: עמידת

רוחמה אברהם-בלילא: כם וחוזקכם הם אלה שמראים לכולם שעם ישראל הוא עם חזק, ואף אחד לא יצליח בשום ניסיון לפגוע בנו או להשמיד אותנו.

רוחמה אברהם-בלילא: כנסת ישראל מעריכה את ראשי הרשויות שמתמודדים יום-יום, שעה-שעה עם הבעיות הקשות במצבי לחץ, תוך התקפות על ישראל, בחיזוק התושבים, בחלוקת מזון, בדאגה לקשישים, בפתיחת מקלטים וארגונם ובדאגה לתושבים.

רוחמה אברהם-בלילא: כנסת ישראל קוראת לממשלה להשלים את כל המבצעים כדי להסיר את האיום האסטרטגי על מדינת ישראל.

רוחמה אברהם-בלילא: אדוני היושב-ראש, אסיים באמור בספר שמואל ב', פרק י', פסוק י"ב: חזק ונתחזק בעד עמנו ובעד ערי אלוקינו.

רוחמה אברהם-בלילא: תודה רבה.

אמנון כהן: תודה.

אמנון כהן: אנחנו עוברים להודעת סיכום של סיעות הליכוד, ישראל ביתנו והאיחוד הלאומי - מפד"ל.

אמנון כהן: חברת הכנסת אסתרינה טרטמן, בבקשה.

אסתרינה טרטמן: אדוני היושב-ראש, כנסת נכבדה, הודעת סיכום של הליכוד, ישראל ביתנו והאיחוד הלאומי -מפד"ל: הכנסת מגבה את הממשלה, צה"ל וכוחות הביטחון בפעילותם להשגת יעדי המבצע כפי שנקבעו בהחלטת הקבינט ביום 19 ביולי 2006, ובכלל זה פירוק ה"חיזבאללה" מנשקו ושחרור החיילים שנחטפו משטחה הריבוני של ישראל.

אסתרינה טרטמן: כנסת ישראל קובעת, כי האחריות למלחמה בצפון, להרוגים ולנפגעים בשני הצדדים, ובכלל זה להרוגי הפיגוע הטרגי והמצער אתמול בכפר קאנא, מוטלת על ארגון הטרור "חיזבאללה", ואך ורק עליו.

אסתרינה טרטמן: הכנסת שולחת את תנחומיה למשפחות השכולות של חללי צה"ל והאזרחים שנפלו במערכה, ומאחלת החלמה מהירה לפצועים.

אסתרינה טרטמן: הכנסת מחזקת את תושבי צפון הארץ ודרומה אשר עומדים תחת התקפה רצחנית של ארגוני טרור אשר שמו להם למטרה לרצוח אזרחים חפים מפשע.

אסתרינה טרטמן: הכנסת קוראת לממשלה לפעול לפתרונות מיידים לבעיות ולמצוקות של התושבים בעורף.

אסתרינה טרטמן: הכנסת מציינת את התופעה המרשימה של התנדבות אזרחים וגופים שהתגייסו לסייע לתושבי הצפון.

אסתרינה טרטמן: הכנסת קוראת לקהילה הבין-לאומית לגבות את זכותה של ישראל להגנה עצמית כאשר הותקפה ללא סיבה לאחר שנסוגה לקו הגבול הבין-לאומי המוכר.

אסתרינה טרטמן: תודה רבה.

אמנון כהן: תודה לך.

אמנון כהן: הודעת סיכום של סיעות חד"ש, רע"ם-תע"ל ובל"ד לסיכום הדיון על המצב בצפון ובדרום.

אמנון כהן: חבר הכנסת דב חנין, בבקשה.

דב חנין: אדוני היושב-ראש, רבותי וגבירותי חברי הכנסת, הצעת הסיכום שלנו היא זאת: הכנסת דוחה את הודעת הממשלה.

דב חנין: הכנסת מגנה בחריפות את פעולת צה"ל בכפר קאנא, שבה נהרגו יותר מ-60 אזרחים, נשים וילדים חפים מפשע, וקובעת שיש להקים ועדת חקירה ממלכתית שתחקור את הטבח בחפים מפשע ואת כל - - -

רוחמה אברהם-בלילא: - - -

דב חנין: - - - ואת כל מהלכי המלחמה ואת מידת המעורבות האמריקנית בה.

קריאות: - - -

אסתרינה טרטמן: לא הכנסת, עוכרי ישראל דורשים את זה.

קריאות: - - -

אמנון כהן: תודה.

אמנון כהן: ההערות הושמעו, תודה.

ישראל חסון: בן העם היהודי מדבר - - - לא ייאמן.

דב חנין: חבר הכנסת חסון, תתבייש לך.

דב חנין: תתבייש.

דב חנין: תתבייש.

דב חנין: אני גאה בזה שאני מציע לעם הזה דרך אחרת.

דב חנין: אני גאה בזה שאני מציע לעם דרך של תקווה, עתיד של חיים, עתיד של שלום.

דב חנין: תתבייש לך.

אסתרינה טרטמן: - - -

דב חנין: הכנסת מביעה דאגה עמוקה מהמשך ההרג ברצועת-עזה, שם ממשיכים ליהרג עשרות אזרחים פלסטינים בחסות המלחמה בלבנון.

רוחמה אברהם-בלילא: מה עם האזרחים היהודים?

דב חנין: הכנסת מביעה דאגה עמוקה מהתמשכותה של המלחמה, הפוגעת באזרחים בלבנון, בעזה ובישראל, והגורמת כל יום מוות, סבל ונזק נוראיים ומיותרים.

אסתרינה טרטמן: - - - מלים כאלה.

דב חנין: יש חופש ביטוי בכנסת, עדיין לא בזכותך.

אסתרינה טרטמן: - - -

אמנון כהן: חברת הכנסת טרטמן, בבקשה.

אמנון כהן: תודה.

דב חנין: יש חופש ביטוי, עדיין לא בזכותך.

דב חנין: יש בציבור הישראלי דעות אחרות, ואת לא תשתיקי אותן.

אמנון כהן: תודה.

אמנון כהן: אדוני, תמשיך בבקשה.

יואל חסון: לא צריכים אותך - - - לא צריך אותך.

אמנון כהן: חבר הכנסת חסון.

אמנון כהן: אני קורא אותך לסדר, חבר הכנסת חסון.

יואל חסון: בושה.

זהבה גלאון: חבר הכנסת חסון, הוא יבחוש - - -

אמנון כהן: תודה, חברת הכנסת גלאון.

אמנון כהן: בבקשה, אדוני.

דב חנין: ועל כן, רבותי חברי הכנסת, הכנסת קובעת כי על הממשלה להפסיק לאלתר את המלחמה בלבנון ובעזה ולהיכנס מייד למשא-ומתן מדיני בצפון, במזרח ובדרום, במטרה להגיע להסדר שלום ישראלי-פלסטיני וישראלי-ערבי כולל, שיהפוך את "הקו הירוק" לגבול של שלום אמת.

אמנון כהן: תודה.

דב חנין: ובמלים האלה, שלום אמת, אני מסיים את ההצעה שלנו.

דב חנין: תודה רבה.

אמנון כהן: תודה, תודה, אדוני.

אמנון כהן: הצעת הסיכום של סיעת מרצ-יחד.

אמנון כהן: יקריא את ההצעה חבר הכנסת ביילין.

גדעון סער: לא עושים את זה לפי הסדר?

אמנון כהן: לא, אחרון.

גדעון סער: לא, לפי הגודל שלהם.

אמנון כהן: אבל הן ביחד.

אמנון כהן: כל הערביות ביחד, ולכן הקבוצה יותר גדולה.

אמנון כהן: הן ביחד.

אמנון כהן: הכול מטופל.

אמנון כהן: בבקשה, אדוני.

יוסי ביילין: אדוני היושב-ראש, כנסת נכבדה, להלן הצעת סיעת מרצ-יחד לסיכום הדיון: 1.

יוסי ביילין: הכנסת מביעה צער עמוק על הריגתם של עשרות אזרחים לבנונים חפים מפשע, ילדים ומבוגרים, בכפר קאנא, כתוצאה מפעילות צה"ל.

יוסי ביילין: 2.

יוסי ביילין: הכנסת רואה בחיוב את ההחלטה להפסיק את הפצצות חיל האוויר ל-48 שעות על רקע אירועי כפר קאנא.

יוסי ביילין: 3.

יוסי ביילין: הכנסת מתנגדת לגיוס המילואים הרחב שנועד לקיים את הפעולה הקרקעית בדרום-לבנון.

יוסי ביילין: 4.

יוסי ביילין: הכנסת מזהירה את הממשלה שלא להפוך מלחמה שעילתה מוצדקת למלחמה המתרחקת מעילתה ומתרחקת מיעדיה.

יוסי ביילין: 5.

יוסי ביילין: הכנסת תובעת שלא לשחק לידי ה"חיזבאללה", ולא להפוך את מלחמת בין-המצרים למלחמת התשה ממושכת ויקרה בין הצבא החזק ביותר במזרח התיכון לבין ארגון גרילה המושך את צה"ל לזירה הנוחה לו.

יוסי ביילין: 6.

יוסי ביילין: הכנסת תובעת מהממשלה לעשות מאמץ עליון כדי לקדם הפסקת אש מוסכמת, אשר במסגרתה תוכל ישראל להשיג יעדים שהציבה לעצמה בראשית המערכה: שחרור חיילינו החטופים, פריסת צבא לבנון בדרום לצד כוח רב-לאומי, והרחקת ה"חיזבאללה" מגבול ישראל-לבנון.

אמנון כהן: תודה, אדוני.

אמנון כהן: חברי הכנסת, השרים, אנחנו עוברים לשלב ההצבעות.

אמנון כהן: אני מבקש לשבת, כי מי שלא ישב ולא יצביע, ההצבעה שלו לא תיחשב אחר כך.

אמנון כהן: אנחנו מצביעים.

אמנון כהן: חבר הכנסת ריבלין, אנחנו מצביעים.

אמנון כהן: אנחנו מצביעים על הצעת הסיכום של סיעת מרצ-יחד.

אמנון כהן: מי בעד ההצעה?

אמנון כהן: מי נגד?

אמנון כהן: אפשר להצביע.

אמנון כהן: הצבעה מס' 2 בעד הצעת הסיכום שהביא חבר הכנסת יוסף ביילין – 6 נגד – 44 נמנעים – 3 הצעת הסיכום שהביא חבר הכנסת יוסף ביילין לא נתקבלה.

אמנון כהן: הצעת סיכום של מרצ-יחד לא עברה.

אמנון כהן: הצביעו בעד - 6, נגד – 44, שלושה נמנעו.

אמנון כהן: אנחנו עוברים, חברי הכנסת, להודעת סיכום של סיעות חד"ש, רע"ם-תע"ל ובל"ד.

אמנון כהן: בבקשה, אפשר להצביע.

אמנון כהן: הצבעה מס' 3 בעד הצעת הסיכום שהביא חבר הכנסת דב חנין – 4 נגד – 47 נמנעים – 5 הצעת הסיכום שהביא חבר הכנסת דב חנין לא נתקבלה.

אמנון כהן: בעד ההצעה - 4, נגד ההצעה – 47, חמישה נמנעו.

אמנון כהן: לכן אני קובע שהצעת הסיכום הזאת לא עברה.

אמנון כהן: אנחנו עוברים להצעת הסיכום של סיעות הליכוד, ישראל ביתנו, האיחוד הלאומי והמפד"ל.

אמנון כהן: אפשר להצביע.

אמנון כהן: הצבעה מס' 4 בעד הצעת הסיכום שהביאה חברת הכנסת אסתרינה טרטמן – 42 נגד – 12 נמנעים – 1 הצעת הסיכום שהביאה חברת הכנסת אסתרינה טרטמן נתקבלה.

אמנון כהן: בעד – 42, נגד – 12, נמנע אחד, הצעה זו עברה.

אמנון כהן: אנחנו עוברים להצבעה האחרונה, על הצעת סיעות הקואליציה - קדימה, העבודה, ש"ס, גיל ויהדות התורה.

אמנון כהן: אפשר להצביע על ההצעה.

אמנון כהן: הצבעה מס' 5 בעד הצעת הסיכום שהביאה חברת הכנסת רוחמה אברהם – 48 נגד – 4 נמנעים – 5 הצעת הסיכום שהביאה חברת הכנסת רוחמה אברהם נתקבלה.

אמנון כהן: בעד ההצעה – 48, נגד – 4, חמישה נמנעים.

אמנון כהן: אני קובע שההצעה הזאת עברה.

אמנון כהן: הודעה ליושבת-ראש ועדת הכנסת, בבקשה.

): אדוני היושב-ראש, חברי השרים, חברי חברי הכנסת, ועדת הכנסת מודיעה בזאת על חילופי אישים בוועדת המדע והטכנולוגיה מטעם סיעת הליכוד: במקום חבר הכנסת מיכאל איתן יכהן חבר הכנסת רוברט אילטוב.

): חילופין אלה ייכנסו לתוקף ב-1 באוגוסט 2006.

): הודעה נוספת לוועדת הכנסת: ועדת הכנסת קבעה בישיבתה היום, שוועדת הפנים ואיכות הסביבה תדון בהצעת חוק הכניסה לישראל (תיקון מס' 19), התשס"ו-2006 - מ/254 - לשם הכנתה לקריאה שנייה ושלישית.

): תודה רבה, אדוני היושב-ראש.

אמנון כהן: תודה, גברתי יושבת-ראש ועדת הכנסת.

אמנון כהן: אנחנו עוברים לנושא הבא.

קריאות: - - -

אמנון כהן: טוב, אני ממשיך את הדיון.

קריאות: - - -

אמנון כהן: יש הסכמה או אין הסכמה?

אמנון כהן: כי אני רוצה לעבור הלאה.

אמנון כהן: טוב, אנחנו ממשיכים בסדר-היום בינתיים.

אמנון כהן: ממשיכים בסדר-היום, תגיעו להבנות.

זבולון אורלב: רגע, רגע.

זבולון אורלב: אנחנו מבקשים הפסקה.

אמנון כהן: הפסקה חמש דקות.

אמנון כהן: אני מכריז על הפסקה של חמש דקות.

אמנון כהן: (הישיבה נפסקה בשעה 14:49 ונתחדשה בשעה 14:53.

אמנון כהן: )

אמנון כהן: [הצעת חוק פ/1375/17; נספחות.

אמנון כהן: ]

אמנון כהן: אנחנו מחדשים את דיון המליאה.

אמנון כהן: אנחנו עושים שינוי בסדר-היום על מנת שוועדת הכנסת תוכל לדון בהצעות החוק שקיבלו פטור מחובת הנחה.

אמנון כהן: אנחנו דנים כרגע בהצעת חוק הגנה על העובדים בשעת-חירום (הוראת שעה), התשס"ו-2006.

אמנון כהן: המציעים – חברי הכנסת עמיחי אילון ויורי שטרן וקבוצת חברי הכנסת.

אמנון כהן: ינמקו את ההצעה חבר הכנסת עמיחי אילון, חמש דקות, ולאחר מכן חבר הכנסת יורי שטרן חמש דקות.

אמנון כהן: אחר כך שר התמ"ת ישיב על ההצעה.

אמנון כהן: בבקשה, חבר הכנסת אילון.

דוד אזולאי: הנמקה מהמקום, יש הסכמת ממשלה.

אמנון כהן: אישרתי לו לדבר מכאן.

אמנון כהן: בבקשה, אדוני.

עמיחי אילון: אדוני היושב-ראש, חברי הכנסת, אנחנו נמצאים במלחמה אחרת, והמלחמה הזאת היא אחרת מהרבה מאוד היבטים.

עמיחי אילון: קודם כול, היא אחרת משום שהיא אסימטרית.

עמיחי אילון: היא אסימטרית בארגון, באמל"ח, במטרות, והיא אסימטרית בהגדרת הניצחון.

עמיחי אילון: אנחנו מדברים על ניצחון שיש לו משמעות של הכרעה, והאויב שלנו מדבר על ניצחון במשמעות של אי-כניעה; זה דיון ארוך, שלא ניכנס אליו עכשיו.

עמיחי אילון: המלחמה אחרת גם מבחינת היחס שבין פעילות צבאית ומגבלותיה לבין הפעילות המדינית והדיפלומטית.

עמיחי אילון: הנושא השלישי שבו היא אחרת - בהיבט של היחס שבין המערכת הצבאית לעורף, ועל זה אני רוצה לומר מלים מספר.

עמיחי אילון: ראש הממשלה הופיע פה בשבוע שעבר בנאום מאוד נרגש לאומה, ודיבר על גבורת העורף.

עמיחי אילון: בוועדת החוץ והביטחון, בהמשך הדברים, הוא חזר ואמר: "לא אני" - ראש הממשלה – "אקבע את לוח הזמנים, העורף יקבע את לוח הזמנים למלחמה הזאת".

עמיחי אילון: אני רוצה לשאול מעל במה זו: מי זה העורף, שאני חלק ממנו?

עמיחי אילון: אני נותן רק כדוגמה, כאילוסטרציה, את אזור חיפה והצפון.

עמיחי אילון: אני רוצה לתת כמה נתונים.

עמיחי אילון: בחיפה ובצפון יש 513,000 עובדים בענפים של מסחר ושירותים, תעשייה, חקלאות, חשמל, מים ומגזר ציבורי.

עמיחי אילון: באזור חיפה והצפון יש 40,000 בתי-עסק קטנים בתחום המסחר והשירותים.

עמיחי אילון: 97% מהם הם קטנים ובינוניים, 70% מהם סגורים כבר שבועיים.

עמיחי אילון: 110,000 מועסקים לא עובדים כבר שבועיים.

עמיחי אילון: אני שואל פעם נוספת: מה זה העורף הזה, שעליו אנחנו מדברים?

עמיחי אילון: העורף הזה של היום, זה שנשאר שם – הרי מי שיכול היה לצאת כבר יצא - זה עורף של אוכלוסיות חלשות, סיעודיים, קשישים, נכים ושאינם דוברי עברית, שנשארו בצפון משום שאין להם אפשרות ללכת למקום אחר.

עמיחי אילון: לפי התקשורת - ואין לי נתון אחר - 1,500 איש כבר פוטרו ממקומות עבודתם.

עמיחי אילון: עוצמת העורף תלויה ביכולת שלנו לתת להם הגנה.

עמיחי אילון: בניגוד למערכת הביטחון, שיש לה שר שמטפל כבר עכשיו בצרכים שלה - וכבר עכשיו אנחנו יודעים לומר שתקציב הביטחון של 2006 לא יהיה כפי שתכננו, שתקציב הביטחון של 2007 לא יכלול קיצוץ של 2 מיליארדי שקלים, ובצדק - מי זה העורף הזה, שאין לו שר שמגן עליו?

עמיחי אילון: הכנסת צריכה לתת הגנה לעורף.

עמיחי אילון: העורף הזה צריך להיות מוגן בחקיקה, לא רק בהבטחות של משרדי ממשלה או פקידי ממשלה.

עמיחי אילון: אנחנו, חברי הכנסת, חייבים לעגן בחוק את ההגנה על עובדים במצב מיוחד.

עמיחי אילון: לא מספיק ששר הביטחון יכריז על מצב מיוחד וייתן סמכויות נוספות לעורף, וטוב שהוא עושה כך; אנחנו צריכים לתת להם את מה שהם מצפים מאתנו, לתת להם הגנה בחקיקה, ולהגיע למצב שהם לא יוכלו להיות מפוטרים.

עמיחי אילון: אי-אפשר לומר: אנחנו ננצח, ולא לעשות הכול – ואני אומר הכול - על מנת באמת לחזק את העורף.

עמיחי אילון: לכן, הצעת החוק שהגשנו, יורי שטרן ואני, נותנת הגנה מפני פיטורים, והיא מאפשרת להעלות לדיון בהמשך גם את נושא השכר וגם את נושא השיפוי.

עמיחי אילון: אני שמח שהממשלה, באיחור, מצטרפת להצעת החוק הזאת.

עמיחי אילון: מוטב מאוחר מאשר אף פעם.

עמיחי אילון: בהמשך נצטרך לעגן בחקיקה גם הסכמים נוספים, נצטרך לעגן בחקיקה את כל המציאות שהיא לא תקינה, כפי שהיא באה לידי ביטוי בחקיקה של היום, את מצב העורף במצב חירום, ואני מעריך שנצטרך לעגן בחקיקה גם את כל ההסכמים שאליהם הגיעו האוצר, המעסיקים וההסתדרות.

עמיחי אילון: תודה רבה.

אמנון כהן: תודה.

אמנון כהן: בבקשה, חבר הכנסת יורי שטרן, אחד המציעים.

אמנון כהן: גם לך חמש דקות לנמק את ההצעה.

אמנון כהן: בבקשה, אדוני.

יורי שטרן: כבוד היושב-ראש, חברי הכנסת, יש פה שאלה מרכזית מאוד – מידת המוכנות של המדינה על כל הזרועות שלה למצבים ביטחוניים מסובכים.

יורי שטרן: אנחנו חיים במציאות שבה האירועים, המלחמות, האירועים הביטחוניים ומה שקורה עכשיו בצפון לא צריכים לבוא אלינו בהפתעה אף פעם.

יורי שטרן: זה שאנחנו, בשורה שלמה של נושאים, רואים עד כמה לא היינו מוכנים, החל מהחלטות בלתי מבוססות כלל וכלל על צמצום תקציב הביטחון ועל קיצור תקופת השירות בצה"ל, שלא היו מבוססות על שום הערכה מדינית ביטחונית אמיתית, אלא סתם על האשליות של משרד האוצר, ועד למוכנות של המקלטים – אנחנו רואים שמדינת ישראל, אף שהיא חיה במציאות שהמלחמות והאירועים הביטחוניים יכולים להתרחש בה בכל רגע, איננה מוכנה לפעולה, וכל פעם זה בא בהפתעה.

יורי שטרן: הצעת החוק של חבר הכנסת עמי אילון ושלי – ואני רוצה לברך את חבר הכנסת אילון על כך שיזם את היוזמה החוקתית הזאת – באה לעגן בחקיקה תחום מסוים מתחומי המוכנות של מדינת ישראל למצבים כאלה, וזה תחום של הגנה על העובד כנגד הפיטורים, אבל גם כנגד מצב שאף שהוא לא פוטר הוא יישאר ללא שכר, וגם להגן על המעסיקים שיהיו חייבים לשלם שכר, ואז המדינה צריכה לגבות אותם ולהבטיח להם שיפוי.

יורי שטרן: אנחנו הסכמנו עם הממשלה שהנושאים הנוגעים בשכר ובשיפוי המעסיקים לא יעלו כעת, בהמשך הדיון ובהמשך החקיקה.

יורי שטרן: זה יתפצל מהצעת החוק שלנו.

יורי שטרן: אבל אנחנו חייבים להגיע למצב שההסכם שהושג בימים האחרונים, שהוא הישג גדול אבל לא מושלם – העסקים הקטנים כנראה יצאו מזה כמעט לא מכוסים, וצריכים עוד לעבוד על ההסכם הזה.

יורי שטרן: אבל ההסכם, שהוא כשלעצמו הישג, לא צריך לבוא כאלתור בכל אירוע ובכל מצב ביטחוני או מלחמתי מסובך, אלא צריך להיות מנגנון קבוע, שברגע שמדינת ישראל נכנסת למצב כזה מפעילים את כל המערכות כדי להגיע להסכם.

יורי שטרן: השאלה הבאה היא לא רק מידת המוכנות, אלא מידת האחריות של המדינה כלפי האזרחים שלה.

יורי שטרן: האזרח במדינת ישראל יכול להיות עובד, יכול להיות פנסיונר שנמצא במקלט ויכול להיות איש עסקים או המשקיע.

יורי שטרן: מדינת ישראל צריכה לקחת על עצמה מה שהיא ידעה לעשות פעם, לתת את הביטחון הבסיסי שהמדינה יכולה לתת לאזרחים במצבים הקשים, ולהגיד, וזה החוק: אם יקרה הדבר, דע לך, אני המדינה דואגת לך שאתה לא תפוטר ואתה תקבל משכורת, ואם אתה בעל עסק אתה תקבל שיפוי מהממשלה.

יורי שטרן: אנשים שגם ככה חיים באזורי העימות, חיים בחרדה יומיומית ואפילו שעה-שעה – הם לפחות לא צריכים לדאוג לכך שהממשלה כן תגבה אותם.

יורי שטרן: זה לא צריך לבוא באיחור של שלושה שבועות.

יורי שטרן: הפרטים יכולים לבוא באיחור, כי זה מחייב כל פעם דיון מחדש.

יורי שטרן: אבל עצם ההבטחה הבסיסית צריכה להתקיים, והיא צריכה להיות מעוגנת בחוק.

יורי שטרן: לכן באה החקיקה הזאת, ואני מקווה מאוד שאתה נתקדם לשורה שלמה של עיגונים בחוק וגם בנוהל מפורט של תגובת המנגנונים השונים למצבי חירום למיניהם.

יורי שטרן: תודה רבה.

אמנון כהן: תודה, חבר הכנסת יורי שטרן, אחד המציעים.

אמנון כהן: אנחנו מבקשים מהשר אלי ישי, שהוא גם שר התמ"ת, להשיב על הצעת החוק ולהציג את עמדת הממשלה.

אמנון כהן: בבקשה.

אליהו ישי: אדוני היושב-ראש, חברי חברי הכנסת, בתקופות רגישות וקשות מעין אלו, אני חושב שבכנסת ישראל ראוי שיהיו עירניים למצב ויקדמו חקיקה.

אליהו ישי: אני שמח על הצעת החוק של חבר הכנסת עמי אילון, ובסיכום שלי אתו יש הבנות שהחוק יקודם בתיאום עם הממשלה, דהיינו אתנו, בין הקריאה הראשונה לקריאה השנייה ולקריאה השלישית של הצעת החוק של הממשלה.

אליהו ישי: היה פה דבר חסר תקדים, מניסיוני בעשור האחרון.

אליהו ישי: לצערנו הרב, בעשור האחרון היו לפחות שלושה או ארבעה מקרים שבהם היה מצב חירום באופן כזה או אחר, במלחמת המפרץ ולאחר מכן, ותמיד הממשלה נגררה או לאחר כמה חודשים קידמה חקיקה והובילה חקיקה ואישרה אותה בסופו של דבר רק לאחר מעשה.

אליהו ישי: עם פרוץ הלחימה בצפון העברנו הצעת חוק פרטית שהגשתי לממשלה יומיים, שלושה ימים לאחר תחילת הלחימה, בישיבת הממשלה הראשונה שהיתה ביום ראשון, ואושרה הצעת החוק שהגשתי – אי-פיטורי עובדים.

אליהו ישי: שאלו אותי: מה יהיה עם הפיצוי, וכדומה.

אליהו ישי: אמרתי שאם הולכים צעד אחד קדימה, בוודאי גם הרגל השנייה תצטרף.

אליהו ישי: ברור שאם אנחנו קובעים בחוק לא לפטר עובדים, גם בבג"ץ לא נוכל לומר למעסיקים: אל תפטרו, וכמובן גם תצטרכו לשלם.

אליהו ישי: כי מאיפה הכסף?

אליהו ישי: לאחר הצעת החוק הראשונה הגשתי גם הצעת חוק שנייה, שמדברת על הפיצויים באופן ישיר ועקיף.

אליהו ישי: לשמוע ממני מחמאות לאוצר – בדרך כלל לא קורה כזה דבר, ואני לא חשוד ככזה.

אליהו ישי: קשה לי מאוד להחמיא לאוצר, וכל שכן לפקידי האוצר, אבל אני חושב שפה נעשתה עבודה מדהימה בין האוצר, דהיינו הממשלה, לבין התעשיינים וההסתדרות.

אליהו ישי: אני רוצה לשבח במיוחד את חבר הכנסת יורי שטרן, שבניסיון שלו וביכולות הפרלמנטריות שלו ובזריזות שלו ראה את זה ממש ביום הראשון, גם הגיש את הצעת החוק וגם קידם, כפי שהוא יודע לקדם ולדחוף דברים בכנסת.

אליהו ישי: אני מוכרח לברך את שר האוצר ואת פקידי האוצר על העבודה המצוינת ועל ההישגים, יחד עם התמ"ת, התעשיינים וההסתדרות, ואני חושב שזה הישג חסר תקדים בהשוואה לעבר.

אליהו ישי: לצערי הרב אנחנו למודי מלחמות והתמודדויות קשות, ואני חושב שהאוצר עשה עבודה חשובה.

אליהו ישי: שר האוצר הירשזון, באופן אישי, בשיחה שלי אתו, בו ביום או יום אחרי, אמר: אני מתכוון להיות מוביל ולא להיות מובל, ואני אפעל באופן רגיש בעניין הזה.

אליהו ישי: כך גם ראש הממשלה, בישיבת הממשלה, הורה והנחה את העוסקים בעניין החשוב הזה.

אליהו ישי: אני חושב שזה הזמן לשבח את כולם.

אליהו ישי: אנחנו תומכים בהצעת החוק.

אליהו ישי: חבר הכנסת יורי שטרן, אני מניח שגם אתה מוכן שזה יתואם אתנו לקראת הקריאה הראשונה, הקריאה השנייה והקריאה השלישית.

יורי שטרן: כן.

אמנון כהן: תודה, אדוני השר.

אמנון כהן: האם יש מישהו שמתנגד להצעת החוק?

בנימין נתניהו: לא.

אמנון כהן: אם כך, אנחנו נעבור להצבעה.

אמנון כהן: אנחנו מצביעים על הצעת החוק של חברי הכנסת אילון ושטרן - הצבעה בקריאה טרומית.

אמנון כהן: בבקשה, אפשר להצביע.

אמנון כהן: הצבעה מס' 6 בעד ההצעה להעביר את הצעת החוק לדיון מוקדם בוועדה – 26 נגד – אין נמנעים – אין ההצעה להעביר את הצעת חוק הגנה על עובדים בשעת-חירום (הוראת שעה), התשס"ו-2006, לדיון מוקדם בוועדת העבודה, הרווחה והבריאות נתקבלה.

אמנון כהן: 26 בעד ההצעה, אין מתנגדים ואין נמנעים.

אמנון כהן: אני קובע שהצעת החוק הזאת תעבור להכנה לקריאה ראשונה לוועדת העבודה, הרווחה והבריאות.

אמנון כהן: [רשומות (הצעות חוק, חוב' מ/257).

אמנון כהן: ]

אמנון כהן: אנחנו ממשיכים בסדר-היום.

אמנון כהן: הנושא הבא הוא הצעת חוק הגנה על עובדים בשעת-חירום, התשס"ו-2006.

אמנון כהן: יציג את החוק שר התעשייה, המסחר והתעסוקה, חבר הכנסת אלי ישי.

אמנון כהן: בבקשה.

אליהו ישי: אדוני היושב-ראש, חברי חברי הכנסת, כפי שאמרתי בתשובתי על הצעת החוק של חברי הכנסת עמי אילון ויורי שטרן, אני חוזר ואומר, שממשלת ישראל, בהצעת החוק שהגשתי לממשלה - ממש ביום פרוץ הלחימה, היועצים המשפטיים אצלי במשרד גיבשו הצעת חוק שדומה להצעת החוק שהיתה בשנת 2003, וגם אז היתה שעת-חירום.

אליהו ישי: הצעת החוק המוצעת היא לשנתיים, כפי שהיה בעבר, ואני חוזר ואומר שזו באמת היתה הצעה מצוינת, ובמקביל הציעו הצעות חוק פרטיות.

אליהו ישי: היות שהנושא חשוב והיות שהמצב רגיש, הוא מחייב אותנו כממשלה לא רק לגלות רגישות, אלא לחזק את העורף.

אליהו ישי: המשמעות של חיזוק העורף, אדוני היושב-ראש, היא לא רק מלים ומחמאות לתושבים שנמצאים במקלטים בצפון.

אליהו ישי: חלקם עזבו את היישובים ונטשו לאזורי המרכז והדרום.

אליהו ישי: העוצמה שקיבלנו מהעורף צריכה לבוא לידי ביטוי גם במעשים.

אליהו ישי: לכן, בישיבת הממשלה, שלושה ימים לאחר פרוץ הלחימה הגשתי את הצעת החוק, ושם ראש הממשלה הנחה לפתור את הבעיה, ואני רוצה שוב לשבח את שר האוצר שאמר:

אליהו ישי: אני מתחייב לגמור את זה ולסיים את זה באופן ראוי ובמלוא הרגישות.

אליהו ישי: הרי אי-אפשר לצפות מאזרחי מדינת ישראל, שמגלים עוצמה, והרבה שבחים חלקו לעורף, אבל על זה נאמר: לא המדרש עיקר אלא המעשה.

אליהו ישי: אם לא נעשה צעדים שיסייעו להם, הרי אנחנו מחלישים את עצמנו בכך שאנחנו לא מסייעים לעורף.

אליהו ישי: וכך באופן ישיר ומעשי נגרום לעצמנו נזק אדיר.

אליהו ישי: לכן, אני רוצה לברך מפה את שר האוצר ואת ראש הממשלה ואת פקידי האוצר, את התעשיינים ואת ההסתדרות.

אליהו ישי: גם עופר עיני וגם שרגא ברוש, בדיונים הליליים יחד עם מנכ"ל משרד התמ"ת, גבריאל מימון, ופקידי האוצר הבכירים, אם זה קובי הבר ועוד, וג'קי מצא ורשויות המס - אני חושב שנעשתה פה עבודה מצוינת, דבר שלא היה בעבר והוא ראוי לציון והערכה.

אליהו ישי: יש שלוש מטרות להצעת החוק.

אליהו ישי: הראשונה - הגנה על העובד מפני פיטורין, שלא יפטרו אותו בגלל ההיעדרות שלו ממקום העבודה, בשל המצב הביטחוני כמובן.

אליהו ישי: השנייה - הבטחת רציפות בעבודה וכל הזכויות שתלויות בוותק שלו וכל הזכויות שיש לעובד, שגם אלה לא ייפגעו כתוצאה מהמצב הביטחוני, והכרזה של שר הביטחון על מצב מיוחד, על-פי הטבלה והמפה שהוא הכריז.

אליהו ישי: השלישית - הבטחת זכותו של העובד, ופה מדובר על השכר.

אליהו ישי: בגלל המצב הביטחוני, עניין השכר הוא נושא מאוד מורכב, משום שיש עובדים שנאלצים לא לבוא לעבודה בגלל המצב הביטחוני, בגלל ההוראה של כוחות הביטחון ופיקוד העורף להישאר במקלטים.

אליהו ישי: אבל המפעלים יכולים ורשאים לכאורה שלא לשלם להם בגין אותה היעדרות ממקום העבודה.

אליהו ישי: לכן בא ההסכם, וזה החוק השני שהגשתי.

אליהו ישי: הגשתי שתי הצעות חוק, האחת מדברת על פיטורי עובדים והשנייה מדברת על הפיצוי הישיר והעקיף לעובדים.

אליהו ישי: ברור שהצעת החוק הראשונה קובעת שאין לפטר עובדים.

אליהו ישי: אי-אפשר לא לפטר עובדים כשאותם מעסיקים לא יקבלו את הפיצוי הנדרש, ולכן באה הצעת החוק השנייה, שמדברת על הפיצוי.

אליהו ישי: תשאלו אותי, למה לא לעשות את זה בחוק אחד?

אליהו ישי: כי היה ברור שאם אני מביא את זה בהצעת חוק אחת זה יכול היה להיגמר, אם בכלל, חודשיים, שלושה לאחר הלחימה.

אליהו ישי: הצעתי את הצעת החוק הראשונה על מנת לגרור - אני מוכרח לומר את זה - את כל מקבלי ההחלטות, המתנגדים יותר ופחות, לבוא להחלטה כן לתת את הפיצוי.

אליהו ישי: בחוק הראשון יצרנו פלטפורמה שבעקבותיה אפשר היה להביא למשא-ומתן.

אליהו ישי: הצעת החוק השנייה דיברה באופן מקיף, ויש יתרונות וחסרונות להצעת חוק בהשוואה לדיונים ולהסכמים שנעשים בין ההסתדרות לבין התעשיינים כדוגמה הזאת.

אליהו ישי: הצעת החוק מדברת על ההוראות של הסדר קיבוצי בין הממשלה, לשכת התיאום של הארגונים הכלכליים להסתדרות העובדים החדשה, כמובן, להוציא מקומות שיש הסכמים קיבוציים שונים שלא חלים.

אליהו ישי: מכל מקום, אני רוצה לסיים ולומר, שהסיכום שהיה בין האוצר, הממשלה, לבין התעשיינים וההסתדרות היה אפילו טוב יותר וגם יעיל יותר.

אליהו ישי: לא פעם מחוקקים חוק שלא ניתן ליישם אותו ואחר כך הולכים לבית-המשפט לקבל את הפרשנות של החוק.

אליהו ישי: הסיכום שאליו הגיעה הממשלה יחד עם לשכות התיאום, התעשיינים וההסתדרות הוא סיכום טוב יותר.

אליהו ישי: נכון שהצעות החוק הן אלה שהיוו קטליזטור, אבל גם אם הצעות החוק האלה היו עוברות כפי שהן הוגשו, היה ניתן לעשות פרשנויות נוספות ורבות, ואני לא יודע אם הציבור היה מקבל את הפיצוי הנדרש, כפי שבא לידי ביטוי בהצעת החוק הזאת.

אליהו ישי: אני מבקש את התמיכה, ושוב, משבח את מציעי החוק שגילו עירנות ברגע הנכון על מנת לדאוג לאינטרסים של תושבי הצפון והניזוקים בכלל.

אליהו ישי: אני רוצה לנצל את ההזדמנות, אדוני היושב-ראש, ולומר שאנחנו נמצאים בתקופה מאוד מורכבת.

אליהו ישי: יש צביעות בעולם וצריך להסיר את המסכה מעל פני אותם אנשים שמדברים בגין הפעולות והאירוע שקרה בכפר קאנא.

אליהו ישי: אין צבא מוסרי יותר מצבא-הגנה לישראל.

אליהו ישי: אין בעולם שום צבא יותר מוסרי מחיילי צה"ל.

אליהו ישי: אבל מלחמה היא מלחמה.

אליהו ישי: לחימה היא לחימה, כש"חיזבאללה" פועלים מתוך שטחי לבנון והלבנונים מאפשרים ל"חיזבאללה" לפעול נגד ישראל ומאפשרים להפוך את כל התושבים שם, בפרט בדרום-לבנון, לחומה אנושית.

אליהו ישי: הופכים אותם לבני-ערובה.

אליהו ישי: גם הלבנונים אשמים.

אליהו ישי: הלבנונים לא יכולים לברוח מאחריות.

אליהו ישי: הם נושאים באחריות.

אליהו ישי: אין חסינות ללבנונים, הם אחראים ונושאים בכל האחריות.

אליהו ישי: ה"חיזבאללה" נהנה מהתמונות האלה.

אליהו ישי: הם מביאים למצב כזה, וזה היה חלק מהמטרות שלו.

אליהו ישי: הוא לא הסתיר זאת.

אליהו ישי: הוא פועל בתוך כפרים, בתוך אוכלוסייה אזרחית.

אליהו ישי: הם פועלים בלבוש אזרחי, הרי זה גרילה.

אליהו ישי: מה עשה צבא נאט"ו בבלגרד?

אליהו ישי: - למעלה מ-10,000 הרוגים.

אליהו ישי: לכן, אנחנו בכנסת ישראל צריכים לגבות את עמדת הממשלה.

אליהו ישי: הממשלה צריכה להיות חזקה כשיש לה תמיכה עצומה מעם ישראל, מאזרחי מדינת ישראל.

אליהו ישי: אין שום דרך שתקיא את ה"חיזבאללה" מתוך לבנון אם לא יהיה לחץ אמיתי, צבאי ומדיני.

אליהו ישי: הלבנונים צריכים גם את הלחץ הצבאי.

אליהו ישי: אני לא מכיר דרך אחרת, כי אני חושש שאם זה לא יהיה בדרך הזאת, אנחנו נחזור למצב קשה ואולי גם חמור יותר בעוד שנה-שנתיים.

אליהו ישי: לכן אלה רגעים שאנחנו חייבים לבצע בהם את כל הפעולות וכל מה שנדרש על מנת להחזיר את הביטחון לאזרחי מדינת ישראל ולצפון בפרט.

אליהו ישי: פה זה באמת מתקשר להצעת החוק.

אליהו ישי: ממשלת ישראל עושה ותמשיך לעשות כל מה שיידרש על מנת לחזק את אזרחי מדינת ישראל והתושבים, תושבי הצפון בפרט, בכל מה שקשור לחיזוק ולגיבוי, אם תמיכה ברשויות שעושות עבודה נפלאה, ואני מסייר בשטח, אם התושבים עצמם שמשלמים מחיר לא פשוט, והם חווים באופן ישיר את כל ההתקפות.

אליהו ישי: ה"חיזבאללה" יורה לעבר ישראל במטרה לפגוע באזרחים ולהרוג ולהרוס.

אליהו ישי: צה"ל פוגע בטרוריסטים תוך כדי מלחמה, ויש לזה מחיר.

אליהו ישי: בהחלט, לצה"ל ולממשלת ישראל אין שום כוונה והם מצטערים על כל דבר שקורה בשגגה, אבל ממשלת ישראל תצטרך להמשיך לפעול.

אליהו ישי: לא ניתן חסינות ללבנונים, לא נאפשר ל"חיזבאללה" לפעול מתוך כפרים אזרחיים במחשבה שאולי זה יהיה המגן שלהם.

אליהו ישי: זה כבר לא יהיה.

אליהו ישי: אדוני היושב-ראש, יש ויכוח בעניין הצעת החוק - להעביר לוועדת הכספים או לוועדת העבודה והרווחה.

אליהו ישי: חשבנו שעל מנת לקדם את זה באופן יעיל וזריז ומהיר, צריך להעביר את ההצעה לוועדת הכספים, וכך גם אני חושב.

אליהו ישי: כך דובר גם עם מזכיר הממשלה ועם מזכירות הכנסת.

אליהו ישי: אני שומע מיושב-ראש הקואליציה ובשיחה שהיתה לי עם יושב-ראש ועדת העבודה והרווחה, שהוא באמת רוצה לקדם את זה באופן מהיר, ועלתה הצעה להקים ועדה משותפת של ועדת הכספים וועדת העבודה והרווחה.

אליהו ישי: מכל מקום, אני מציע שהדבר הזה ילובן במסגרת הדיונים בוועדת הכנסת, כי היה סיכום ואני צריך לכבד את הסיכום ולעמוד בו.

אליהו ישי: הסיכום היה להעביר לוועדת הכספים היות - - -

אמנון כהן: אבל הצעת החוק הפרטית הקודמת עברה לוועדת העבודה, הרווחה והבריאות.

אליהו ישי: דקה, אתייחס לזה.

אליהו ישי: מכיוון שחלק גדול ממרכיבי החוק, לרבות מס רכוש והפיצוי הישיר והעקיף, קשור לוועדת הכספים ולמס רכוש, ההצעה והבקשה שלי היתה להעביר את הדיון לוועדת הכספים.

אליהו ישי: מכיוון שיושב-ראש הקואליציה מבקש להעביר את זה לוועדת הכספים, והצעת החוק הפרטית כבר עברה לוועדת העבודה, הרווחה והבריאות, ויושב-ראש ועדת העבודה, הרווחה והבריאות גם קיבל על עצמו לסיים את העבודה באופן מהיר וזריז ולהביא את זה היום להצבעה בקריאה ראשונה, שנייה ושלישית, הפרוצדורה והפרוטוקול אומרים שוועדת הכנסת תכריע בנושא.

אמנון כהן: ואם צריך, היא תקים את הוועדה המשותפת לוועדת העבודה, הרווחה והבריאות ולוועדת הכספים.

אמנון כהן: תודה, אדוני השר.

אמנון כהן: אנחנו עוברים לשלב של הדיון.

אמנון כהן: אנחנו פותחים את הדיון.

אמנון כהן: כבר בראשית הדיון אני מציין שמי שלא יימצא באולם המליאה כשאקרא את שמו, יאבד את תורו, ולא תהיה לו אפשרות לדבר.

אמנון כהן: הוחלט שיהיה נציג אחד לכל סיעה.

אמנון כהן: ראשון הדוברים, חבר הכנסת אריה אלדד, בבקשה.

אמנון כהן: אחריו - חברי הכנסת יואל חסון, מאיר פרוש, יעקב מרגי, יצחק גלנטי, ואחר כך אמשיך.

אריה אלדד: אדוני היושב-ראש, אדוני השר, חברי חברי הכנסת, הצעת החוק הזאת באה להגן על דבר ראוי.

אריה אלדד: ראוי לתמוך בה, ואנו נתמוך בה.

אריה אלדד: אבל ממש אי-אפשר להבין את המצב הזה.

אריה אלדד: כל כך הרבה מלחמות עברו על מדינת ישראל, ועדיין צריך כל פעם לרוץ מחדש ולהמציא את הגלגל?

אריה אלדד: הבעיה טמונה, להבנתי, בגמגום ובהססנות של הממשלה.

אריה אלדד: לו קמה הממשלה ביום הראשון ואמרה: אנחנו במלחמה, מכריזים על מלחמה, ומתוקף הכרזת המלחמה - הכרזה על מצב חירום, על כל נגזרותיו והצווים והתקנות.

אריה אלדד: תראו, חברי חברי הכנסת, איזה אבסורד קיים במדינת ישראל.

אריה אלדד: כל ימות השנה אנחנו חיים מתוקפן של תקנות חירום כאלה ואחרות, אבקת אפייה והחרמת אוניות ונטיעת זיתים וגיוס מילואים.

אריה אלדד: כל החיים אנחנו בשעת-חירום.

יוסי ביילין: מירוץ מכוניות.

אריה אלדד: מירוץ מכוניות.

אריה אלדד: רק במלחמה לא מפעילים את מצב החירום, אין שני לאבסורד הזה.

אריה אלדד: הרי אם היינו מתקנים את הדבר הבסיסי בהכרזה הזאת, לא היינו צריכים לרוץ ולהטליא טלאים ולהמציא את הגלגל מחדש.

אריה אלדד: אבל זאת לא רק פורמליסטיקה ולא רק סמנטיקה.

אריה אלדד: נדמה כאילו הממשלה באמת לא הפנימה את העובדה שאנחנו במלחמה.

אריה אלדד: לו הבנו שזאת מלחמה, יכול להיות שלא היינו נבהלים מעצמנו ומהעולם כולו, שבא ואומר: פגעתם והרגתם 60 אזרחים חפים מפשע.

אריה אלדד: נכון, אבל במלחמה צה"ל פוגע והורג גם את חייליו שלו, תאונות ושגגות.

אריה אלדד: אין צבא בעולם, אין מלחמה בעולם הפטורה מהן.

אריה אלדד: אם היו מבינים שאנחנו במלחמה, לא היו עוצרים.

אריה אלדד: כשמתרחשת תאונה כזאת, לא אומרים "עצור".

אריה אלדד: אם זאת מלחמה, ומלחמה קיומית, לא עוצרים אותה כאשר מתרחשת תאונה.

אריה אלדד: תאונה אינה שקולה מול הסכנה הקיומית שמדינת ישראל עומדת בפניה.

אריה אלדד: לכן, הבעיה בחקיקה הזאת, שאת הטלאי הזה צריך לשים, אבל יש להבין שישראל נלחמת, ונלחמת על קיומה, ראוי כאן ועכשיו, בלי כל קשר להצעת החוק הזאת.

אריה אלדד: תודה רבה.

אמנון כהן: תודה, אדוני.

אמנון כהן: אמרו לי שחבר הכנסת יואל חסון מתחלף עם חבר הכנסת מגלי והבה.

אמנון כהן: הוא לא נמצא.

אמנון כהן: חבר הכנסת מאיר פרוש - לא נמצא.

אמנון כהן: חבר הכנסת יוסי ביילין, בבקשה.

אמנון כהן: אני מזכיר עוד פעם, שמי שאקרא בשמו ולא יימצא באולם, לא ידבר.

אמנון כהן: אחריו - חברי הכנסת דוד אזולאי ודב חנין.

יוסי ביילין: אדוני היושב-ראש, כנסת נכבדה, הצעת החוק שמונחת לפנינו היא הצעה חשובה ביותר.

יוסי ביילין: היא מגינה על העובדים השכירים.

יוסי ביילין: סיעת מרצ, כמובן, תתמוך בה.

יוסי ביילין: היא חלקית, חלקית מאוד, משום שאם אנחנו לא נדאג לפיצוי גם על נזקים עקיפים, ייווצר מצב שבו העובדים אומנם יהיו בטוחים, אבל לא יהיה מי שישלם להם את הכסף.

יוסי ביילין: אנחנו כאן נגרור במין דומינו שלילי כזה את המערכת כולה.

יוסי ביילין: כולנו מסתובבים בצפון.

יוסי ביילין: כולנו שומעים מה שהמעסיקים אומרים לנו.

יוסי ביילין: אנחנו רואים מפעלים שוממים, אנחנו רואים מסעדות, אנחנו רואים בתי-מלון, אנחנו רואים מערכות שהבעלים שלהן ממש חסרי אונים.

יוסי ביילין: לא די בכך שאנחנו מבטיחים את השכירים שלהן.

יוסי ביילין: אנחנו מוכרחים לראות מה עושים לגבי העסקים עצמם.

יוסי ביילין: כאן אני מוכרח לחבור לדברים של קודמי וידידי חבר הכנסת אלדד.

יוסי ביילין: המשמעות של הכרזת המלחמה היא שונה בעיני שנינו מבחינה אידיאולוגית.

יוסי ביילין: אני לא חושב שברגע שנכריז על מלחמה, נוכל לקבל ביתר קלות מעשים כמו אלה שקרו אתמול בכפר קאנא.

יוסי ביילין: אבל לא יכול להיות שיש לישראל חוק, חוק חדש יחסית, שמסדיר את ההכרזה על מלחמה; יש מלחמה, כל השרים שמופיעים לפנינו מדברים על מלחמה, שר הביטחון בעצמו מדבר על "מלחמת בין המצרים", הוא אפילו קורא לה בשם, כולם מסבירים שיש כאן מלחמה בישראל - יש כאן מלחמה, אבל כשזה מגיע להחלטה הפורמלית המתבקשת, עוקפים אותה.

יוסי ביילין: סעיף 40 לחוק-יסוד: הממשלה - לא בכדי נכתב הסעיף הזה, כי עד אז, עד שחוקק החוק ב-1992 ונכנס לתוקף ב-1996, היו מלחמות, והן לא הוכרזו.

יוסי ביילין: בפעם הראשונה הוסדר בחוק, שממשלה, לא ראש ממשלה ושר ביטחון, לא ועדת שרים לביטחון, ממשלה אחראית להחלטה כל כך גורלית למדינה.

יוסי ביילין: הדבר הזה מובא לידיעת הכנסת ולידיעת ועדת החוץ והביטחון.

יוסי ביילין: כלום, כאילו החוק הזה לא קיים, כאילו איזה מבצע אזוטרי באיזה מקום.

יוסי ביילין: שליש מהמדינה תחת טילים, מצב כלכלי כפי שהוא, מגייסים אוגדות על גבי אוגדות, רק המלחמה הזאת עדיין לא הוכרזה.

יוסי ביילין: שואלים מה הנפקות, מה יקרה אם נכריז על מלחמה באופן פורמלי, מלבד זה שיש גם מינהל תקין, ולא ייתכן שהחלטה כזאת מתקבלת כפי שהיתה מתקבלת איזו החלטה על פעולה חד-פעמית בקלקיליה.

יוסי ביילין: ברגע שישראל מכריזה על מלחמה, ההשפעה הכלכלית של זה על מערכות כלכליות פורמליות היא ששום פקיד של מס רכוש לא יכול להתעלם מזה ולא יכול להימנע מאותה נקודה של פיצויים על נזקים עקיפים, כי זאת הנקודה הרלוונטית ביותר.

יוסי ביילין: כתוב בחוק מס רכוש, שבמצב מלחמה פקיד מס רכוש יכול לפצות על נזקים עקיפים, אבל מצב המלחמה לא הוכרז.

יוסי ביילין: זאת אומרת, שזה שיקול דעתו של פקיד מס רכוש, אם יש מלחמה בישראל או לא.

יוסי ביילין: אם תוכרז מלחמה, לא תהיה לו ברירה אלא להבין שיש מלחמה, לרבות הפיצויים הנובעים מהדבר.

יוסי ביילין: לכן אני חושב שהקריאה היא באמת לא קריאה אידיאולוגית, היא קריאה קונסטיטוציונית וכלכלית.

יוסי ביילין: מהימין ומהשמאל אנחנו קוראים לממשלה: לא יכול להיות שלא תממשי את מה שאת מחויבת לו לפי חוק-יסוד: הממשלה, סעיף 40.

אמנון כהן: תודה רבה.

אמנון כהן: חבר הכנסת דוד אזולאי, בבקשה.

אמנון כהן: אחריו - חבר הכנסת דב חנין.

דוד אזולאי: אדוני היושב-ראש, הצעת החוק הזאת ראויה, ומטרתה למנוע את הדאגה ואת הספק שתושבי הצפון שרויים בהם עד היום הזה.

דוד אזולאי: רק מה, חבל מאוד שהממשלה גררה רגליים ולקח לה זמן רב עד שהביאה את החוק לאישור הכנסת.

דוד אזולאי: אני כבר לפני שבועיים התרעתי על כך, כשדיברו על כך שהעורף חזק והעורף איתן, ושהאנשים שוהים במקלטים בצורה ראויה.

דוד אזולאי: אבל זה לא היה מספיק, כי כשמדברים על עורף חזק, פירושו חוסן כלכלי.

דוד אזולאי: כשהאזרח מאוים על-ידי המעביד שלו, כשהאזרח יודע שב-1 בחודש לא תיכנס משכורתו, או הוא מאוים בפיטורים - זה לא עורף חזק.

דוד אזולאי: אני גם רוצה בהזדמנות הזאת לברך את חברי הכנסת עמי אילון ויורי שטרן, שיזמו חוק מצוין.

דוד אזולאי: אני חושב שלולא החוק שלכם היו הדיונים בין ההסתדרות, המעסיקים והממשלה נמשכים עד היום.

דוד אזולאי: אין לי ספק שהחקיקה הפרטית של עמי אילון ויורי שטרן היתה הזרז לכך שהממשלה, המעסיקים וההסתדרות יקבלו החלטות ויחתמו על הסכם - ובזה להסיר את כל הספקות ואת כל השאלות שהיו עד היום לתושבי הצפון.

דוד אזולאי: עם זאת, אני רוצה להסב את תשומת לב חברי הכנסת לשתי קבוצות שעושות היום עבודה נפלאה.

דוד אזולאי: הראשונה היא הרשויות וראשי הרשויות, שעושים עבודת קודש.

דוד אזולאי: מי שמתמצא קצת במצב הכלכלי הקשה של הרשויות המקומיות יודע שאין להן מאין להוציא כל כך הרבה כסף, והן בכל זאת מוציאות.

דוד אזולאי: אני חושב שכדאי שהממשלה תיתן את הדעת כבר היום איך למצוא את הדרך לפצות את הרשויות המקומיות.

אמנון כהן: מכובדי חבר הכנסת דוד אזולאי, דיברו היום בוועדת הכספים על כך שמשרד הפנים כבר נותן 50 מיליון שקל, ועוד 100 מיליון שקל מיועדים בעתיד.

אמנון כהן: אם יצטרכו, הסכום הזה כבר משוריין.

דוד אזולאי: אני רוצה, קודם כול, לברך על כך.

דוד אזולאי: טוב עשתה הממשלה שהעבירה 50 מיליון.

דוד אזולאי: אני רק חושב שזה לא מספיק.

דוד אזולאי: מי שהסתובב בצפון, ואני בטוח שכולם פה הסתובבו, ראה את הצרכים ואת הדרישות של התושבים מהרשות המקומית.

דוד אזולאי: פשוט, הרשות המקומית הפכה להיות הכתובת הראשונה לדרישה של האזרחים.

דוד אזולאי: לא פונים לשום גורם; קודם כול, לרשות המקומית.

דוד אזולאי: אם זה בענייני כלכלה, אם זה בענייני הריסות הבתים, פינוי וכו', בכל נושא הרשויות המקומיות היו הראשונות לקבל את התגובות של אזרחיהן.

דוד אזולאי: לכן אני חושב שטוב עשתה הממשלה שהעבירה 50 מיליון שקל, אבל אני חושב שזה לא מספיק.

דוד אזולאי: הדבר השני, אדוני היושב-ראש, שגם עליו אני חושב שצריך לתת את הדעת, הוא שירותי הכבאות.

דוד אזולאי: שירותי הכבאות עושים עבודה בלתי רגילה.

דוד אזולאי: הם עושים דברים שהם לא חייבים לעשות, ובאמצעים הדלים העומדים לרשותם.

דוד אזולאי: אני יודע על חלק משירותי הכבאות, איגודי הערים לכבאות, שאין להם משכורת.

דוד אזולאי: היום 1 בחודש, הם לא קיבלו משכורת.

דוד אזולאי: רבותי, איך אנחנו יכולים להסתכל בעיניים של אותם כבאים כאשר הם עושים עבודה נפלאה, עבודת קודש, במסירות נפש, וב-1 בחודש הם לא יקבלו משכורות, ואילו עובדי הרשויות המקומיות כן יקבלו את משכורותיהם.

דוד אזולאי: לכן אני מפנה מכאן קריאה לשר הפנים לקחת את הנושא, וכבר היום להעביר תקציבים מיוחדים לכל איגודי הערים לכבאות שעושים עבודה נפלאה, על מנת שגם הכבאים יוכלו להביא את המשכורת הביתה אחרי שלושה שבועות של עבודה קשה ביותר.

דוד אזולאי: תודה רבה, אדוני.

אמנון כהן: תודה.

אמנון כהן: גם הנושא הזה עלה בוועדת הכספים, והבטיח מנכ"ל משרד הפנים להעביר לכבאים את השכר.

אמנון כהן: אנחנו, כמובן, מצטרפים לדברים על הגבורה שלהם.

אמנון כהן: שמענו על הרבה מקרים שהם, תוך סיכון נפשי וגופני קשה מאוד, הצילו אנשים בתקופה שהיו שם טילים.

אמנון כהן: בבקשה, חבר הכנסת דב חנין, ואחריו – חבר הכנסת יורם מרציאנו.

דוד אזולאי: אדוני היושב-ראש, על כך נאמר: ברוך המכוון לדעת גדולים.

אמנון כהן: אתה גדול.

דב חנין: אדוני היושב-ראש, רבותי חברי הכנסת, אדוני השר, אני רוצה להתחיל מדבריו החשובים של חבר הכנסת אזולאי.

דב חנין: אני חושב שהסוגיה הזאת היא אכן סוגיה שצריך לטפל בה מיידית.

דב חנין: לא ייתכן שעובדי כבאות, כמו גם עובדים אחרים – אגב, גם עובדים שעובדים במתנ"סים ועוזרים לאוכלוסייה שנמצאת במצב מאוד קשה – עושים את זה למעשה בהתנדבות, בלי שהם יקבלו את השכר הדל שהם אמורים לקבל.

דב חנין: הצעת החוק הזאת היא הצעת חוק ראויה.

דב חנין: חשוב להגן על העובדים מפני פיטורים במצב שבו אנחנו נמצאים.

דב חנין: אני מצטער שההצעה הזאת באה כל כך מאוחר, אבל אולי טוב מאוחר מאשר אף פעם.

דב חנין: אבל, רבותי חברי הכנסת, אדוני השר, בצפון - אני אומר לכם את זה בצער גדול - יש תמונה לא רק של חורבן פיזי אלא של חורבן חברתי.

דב חנין: אפשר לראות מי משלם היום את מלוא המחיר על המצב.

דב חנין: קודם כול, העניים, הרבה מאוד עולים, המיעוט הערבי, אלה שאין להם כסף, אלה שאין להם יכולת, עובדים שכירים, בעלי עסקים קטנים.

דב חנין: בכל מקום שמסתובבים רואים את המצוקה החברתית.

דב חנין: המלחמה רק מחדדת ומקצינה את המצב החברתי הקשה שאנחנו נמצאים בו.

דב חנין: התשובה שהחוק מציע היא תשובה נקודתית וחלקית.

דב חנין: צריך פה, מעבר לחוק, מדיניות חברתית כוללת וגישה אחרת לשאלות החברתיות, גם כדי להתמודד עם החורבן החברתי שיש היום בצפון.

דב חנין: אני רוצה לנצל את ההזדמנות שאתה נמצא אתנו, אדוני שר הבריאות, ולפנות אליך בעניין שנוגע לצד חברתי אחר של הבעיה, והוא מערכת הבריאות, או יותר נכון מערכת הרפואה.

דב חנין: פניתי אליך לפני כשבוע במכתב, ואחד מעובדיך ענה לי במכתב תשובה, בעניין מאוד חמור, לדעתי, שבו יישובים רבים – אני מדבר על היישובים הקטנים בצפון – בעצם הופסקו בהם השירותים הרפואיים.

דב חנין: לא מגיעים רופאים, לא מגיעות אחיות.

יעקב בן-יזרי: הנושא נמצא עכשיו על שולחני.

דב חנין: אני יודע.

דב חנין: קיבלתי תשובה מד"ר לאור, שהוא מנהל אגף בכיר במשרדך, והוא מסביר לי שהוקמו מוקדים אזוריים.

דב חנין: אני מבין שזה חשוב וראוי שהוקמו מוקדים אזוריים, אבל זה ממש לא מספק.

דב חנין: ביישובים האלה אני מדבר, למשל, הרבה פעמים על אנשים מבוגרים שאין להם אפילו רכב, ושאין להם שום דרך להגיע לרופא.

דב חנין: הדרך היחידה היא להזמין אמבולנס ולהגיע לבית-חולים, וזה לא מתקבל על הדעת.

דב חנין: דווקא במצב הזה צריך היה לתגבר עוד יותר את מערכת הרופאים והאחיות שמטפלים ביישובים הקטנים.

אמנון כהן: אתה צריך לסיים.

דב חנין: נקודה אחרונה: הדאגות החברתיות הן דאגות קשות, ומצטרפות אליהן אצלי גם דאגות סביבתיות.

דב חנין: אני חייב לומר מעל הדוכן הזה, שאני לא הצלחתי להשתכנע שאנחנו ערוכים מספיק להתמודד עם הסכנות הסביבתיות הקשות שהמצב הקיים מייצר.

דב חנין: אני לא מתכוון רק לדברים שכבר קרו, אלא גם לדברים שהלוואי שלא יקרו, אבל במלחמה יכולים בהחלט לקרות.

דב חנין: זו ההזדמנות לבקש ממך, אדוני השר, כיוון שאני תמיד רואה קשר הדוק בין סביבה לבריאות, להוביל יחד עם שרים אחרים בממשלה דיון מאוד רציני בשאלת הסיכונים הסביבתיים לבריאות ולחיים של תושבי אזור הצפון, במיוחד אזור מפרץ חיפה, במצב הקיים היום.

דב חנין: אני מאוד מקווה שבאמת נגיע במהרה להפסקת אש וכל הסכנות האלה לא תהיינה כל כך דחופות, אבל כרגע הן סכנות איומות.

דב חנין: צריך להתייחס אליהן במלוא הרצינות.

דב חנין: תודה.

אמנון כהן: תודה.

אמנון כהן: חבר הכנסת יורם מרציאנו.

אמנון כהן: אחריו – חבר הכנסת גדעון סער.

אמנון כהן: אחרון הדוברים – חבר הכנסת אלכס מילר.

יורם מרציאנו: אדוני היושב-ראש, אדוני השר, חברי חברי הכנסת, בראשית דברי ברצוני לברך את חברי הכנסת יוזמי הצעת החוק להגנה על עובדים בשעת-חירום, חברי חבר הכנסת עמי אילון וחבר הכנסת יורי שטרן.

יורם מרציאנו: אין לי צל צלו של ספק שהממשלה נגררה לחוק הזה, ואלמלא הצעת החוק הפרטית של שני חברי הכנסת, אולי לא היינו מגיעים להצעת החוק הזאת.

יורם מרציאנו: אבל אני גם מברך את הממשלה שהצטרפה והביאה אותו בשם הממשלה.

יורם מרציאנו: יש דבר שמטריד אותי, אדוני היושב-ראש, בשעת החירום הזאת.

יורם מרציאנו: יצא לי בשבוע שעבר להסתובב עם חברתי, חברת הכנסת שלי יחימוביץ, ביישובי הצפון, ועברנו מיישוב ליישוב וראינו את הדאגה הרבה אצל התושבים שנמצאים במקלטים.

יורם מרציאנו: צריך לזכור דבר אחד, שמי שנמצאים במקלטים הם, מצד אחד, הקשישים שנבצר מהם להגיע לאזור המרכז ולבתי-המלון, ומצד שני, כאלה שלא יכלו לעלות לאוטובוסים ולצאת מאזור הצפון.

יורם מרציאנו: מטרידה אותי העובדה שרק כשאנחנו נקלעים למצב חירום כולנו נזעקים.

יורם מרציאנו: אני בא ושואל את עצמי: מדינת ישראל, מדינה גדולה ונאורה, שבנתה את עצמה במשך 58 שנה, למה אנחנו נזעקים רק בעתות משבר ובשעות חירום?

יורם מרציאנו: איפה היינו?

יורם מרציאנו: למה צריך שיקרה משהו במדינת ישראל כדי לבוא לכאן עכשיו ומהר בהצעה טרומית, קריאה ראשונה, קריאה שנייה וקריאה שלישית ולפתור את כל הבעיות?

מגלי והבה: חבר הכנסת מרציאנו - -

יורם מרציאנו: אדוני, אני לא מפריע לך.

יורם מרציאנו: תיקח רשות דיבור.

מגלי והבה: - - מה, נכין את החוק הזה מראש?

מגלי והבה: תסביר את עצמך.

יורם מרציאנו: סלח לי.

יורם מרציאנו: אדוני חבר הכנסת מגלי והבה, צריך להכין הצעות חוק גם לעתות חירום, משום שמדינת ישראל נמצאת במצב חירום משנת 1949.

יורם מרציאנו: אבל אנחנו לא התכוננו למצב הזה, שידענו שהוא עשוי, יכול ועלול לקרות.

יורם מרציאנו: והנה, אנחנו נמצאים במציאות של מלחמה, שנמצאים בה אנשים שאין להם פתרונות.

מגלי והבה: אני אתך ולא נגדך.

יורם מרציאנו: אתה אתי?

יורם מרציאנו: תודה רבה.

יורם מרציאנו: יתירה מזו, אני אומר לך: בשבוע שעבר השתתפתי בישיבה בוועדת הכלכלה של הכנסת, שבה השתתף המפקח על הבנקים.

יורם מרציאנו: פה, במליאה הזאת, ערב הצבעה על חוק מסגרות האשראי בבנקים, כולנו ביחד פה התרענו, אבל כולנו באנו יחד עם הממשלה ברגע האחרון ואמרנו: הממשלה כל כך רוצה את זה.

יורם מרציאנו: אנחנו מסתכלים היום על מסגרות האשראי ומה זה עושה בשעת המשבר, בשעת החירום הזאת, באזורי הצפון.

יורם מרציאנו: איך בזה אחר זה אנחנו נראה בעלי עסקים - היום נתנו המעסיקים וההסתדרות פתרונות בעיקר לעובדים, אבל אני לא בטוח שיש פתרונות למעסיקים, לבעלי העסקים הקטנים שקורסים באזור הצפון.

יורם מרציאנו: לכן, אני בא ואומר ומתריע: אדוני השר, בשבתך כנציג הממשלה, הגיע הזמן שהממשלה תתחיל להבין שלא צריך להתכונן למצב חירום רק כשהוא קורה.

יורם מרציאנו: צריך להסתכל בתוכניות עתידיות ולראות את הנולד, לראות מה הולך לקרות ולא להזדעק בעתות חירום.

אמנון כהן: הסיום הזה טוב.

אמנון כהן: הסיום הזה מצוין.

יורם מרציאנו: בכל אופן, אני מברך, ואצביע בעד זה.

יורם מרציאנו: תודה רבה.

אמנון כהן: תודה רבה לחבר הכנסת יורם מרציאנו.

אמנון כהן: חבר הכנסת גדעון סער - לא נמצא.

אמנון כהן: אחרון הדוברים הוא חבר הכנסת אלכס מילר.

אמנון כהן: בבקשה.

אלכס מילר: אדוני היושב-ראש, כנסת נכבדה, כבר שבועות אנחנו מסתובבים בצפון ורואים את המצב.

אלכס מילר: אני רוצה להגיד כמה דברים פשוטים, שבעצם באים ואומרים, שכשאנחנו אומרים "העורף חזק", אז נכון שהעורף חזק, וגם אנחנו, ממשלת ישראל וחברי הכנסת, צריכים להיות חזקים.

אלכס מילר: אסור לנו להגיע למצב שיש פה איזה מין משחק פינג-פונג עם תושבי הצפון, שעד עכשיו לא יודעים מה מצבם, מה יקרה אתם, גם מבחינה ביטחונית וגם מבחינה כלכלית.

אלכס מילר: רבותי, הגיע הזמן לסוף הדיונים.

אלכס מילר: הגיע הזמן שנקבל החלטות.

אלכס מילר: את ההחלטות האלה היינו צריכים לקבל אחרי ה"קטיושה" הראשונה.

אלכס מילר: חס וחלילה שנגיע עוד פעם למצב הזה שאנחנו באים ומדברים ומדברים אבל החלטות לא מתקבלות.

אלכס מילר: אני לא מדבר רק על התושבים, אלא אני מדבר גם על כל הדברים שקשורים למצב היום: גם נושא הסטודנטים, גם נושא המגויסים למילואים וגם כלל הציבור.

אלכס מילר: רבותי, צריך להתייחס לדברים במקצועיות.

אלכס מילר: שרים, יש לכם משרדים, וכל משרד ומשרד צריך לתת את המענה המקצועי שלו לכל המצב ולמה שיקרה בעתיד.

אלכס מילר: אני מבקש שהיום אנחנו נקבל סוף-סוף את ההחלטה ונקדם את החוק, ולא נחזור לזה עוד פעם, ובעתיד אני מציע למשרדים להתייחס הרבה יותר ברצינות למצב ולעבודתם.

אלכס מילר: תודה רבה.

אמנון כהן: תודה רבה לחבר הכנסת אלכס מילר.

אמנון כהן: אנחנו עוברים להצבעה על הצעת חוק הגנה על עובדים בשעת-חירום, התשס"ו-2006 - הצבעה בקריאה ראשונה.

אמנון כהן: אפשר להצביע.

אמנון כהן: מי בעד?

אמנון כהן: מי נגד?

אמנון כהן: מי נמנע?

אמנון כהן: הצבעה מס' 7 בעד ההצעה להעביר את הצעת החוק לוועדה - 20 נגד - אין נמנעים - אין ההצעה להעביר את הצעת חוק הגנה על עובדים בשעת-חירום, התשס"ו-2006, לוועדה שתקבע ועדת הכנסת נתקבלה.

אמנון כהן: בעד ההצעה - 20, נגד - אפס, נמנעים - אפס.

אמנון כהן: על-פי בקשת השר, הנושא עובר לוועדת הכנסת להכרעה לאיזו ועדה להעבירו להכנה לקריאה שנייה ולקריאה שלישית.

אמנון כהן: אנחנו ממשיכים בסדר-היום.

אמנון כהן: על-פי בקשת למעלה מ-50 חברי כנסת לקיים דיון בהצעות לסדר-היום - הנושא הראשון הוא: המצב הביטחוני והיערכות משרדי הממשלה; של האיחוד הלאומי - מפד"ל, ישראל ביתנו ויהדות התורה.

אמנון כהן: ינמק את ההצעה חבר הכנסת אריה אלדד.

אמנון כהן: בבקשה.

אריה אלדד: אדוני היושב-ראש, אדוני השר, חברי חברי הכנסת, אפתח בתנחומים למשפחות החללים הגיבורים, חיילי צה"ל שנפלו והאזרחים שנרצחו בעורף בידי הערבים.

אריה אלדד: השם ייקום דמם של הנופלים והנרצחים.

אריה אלדד: השם ייקום דמם, כי לפחות עד לרגע זה צה"ל לא עשה את זה.

אריה אלדד: ראוי לומר בהקשר זה, שהעובדה שחסן נסראללה עוד חי היא תעודת עניות לצה"ל ואות קלון על מצחה של מדינת ישראל.

אריה אלדד: אפשר להסיר את אות הקלון הזה ולא להרפות לרגע מהמאמצים לחסל אותו.

אריה אלדד: לפני שלושה שבועות מנו קברניטי המדינה וצה"ל את יעדי המלחמה: למגר את ה"חיזבאללה", להחזיר את החטופים, לאכוף את החלטת האו"ם 1559 ולהביא לפריסת צבא לבנון בדרום המדינה.

אריה אלדד: אבל לא היה תרגום אופרטיבי ראוי ליעדים הללו.

אריה אלדד: מי שחשב שבעזרת ארטילריה וחיל אוויר לבד אפשר למגר ארגון טרור, טעה והטעה.

אריה אלדד: הפעולה הקרקעית היתה בהיקף של פעולות התגמול משנות ה-50, ולא בהיקף הראוי למלחמה בגיס קדומני של אירן.

אריה אלדד: גם לא ניתן מענה טקטי על אלפי הרקטות שנורו על ישראל.

אריה אלדד: היום, אם שואלים אדם ברחוב מה יעדי המלחמה של ישראל, נתקשה לקבל תשובה.

אריה אלדד: הגמגום של הממשלה, הזיגזג, ההימנעות מהצעדים האסטרטגיים הדרושים גרמו לכך שהיום רוב אזרחי ישראל כבר אינם יודעים באמת מה רוצה ישראל להשיג במלחמה הזאת.

אמנון כהן: אני מבקש לפזר את ההמולה שם.

אמנון כהן: אדוני השר, יושב-ראש הקואליציה, כן, גם שם.

אמנון כהן: יושבי-ראש ועדות חשובים.

אמנון כהן: אדוני, בבקשה.

אריה אלדד: אם מטרות המלחמה אינן ברורות, אין גם סיכוי להשיג אותן ולנצח במלחמה הזאת.

אריה אלדד: אם לא ננצח במלחמה הזאת, מה נאמר למשפחות השכולות?

אריה אלדד: שהקורבן הנורא הזה היה לשווא?

אריה אלדד: הרי כל מנהיגינו חזרו ואמרו: אין ברירה, מוכרחים לנצח.

אריה אלדד: כל תוצאה זולת ניצחון היא תבוסה, ניצחון לטרור, וחמור מניצחון לטרור - ניצחון לאירן בקרב הראשון שלה נגד ישראל.

אריה אלדד: הרי אירן מתכוננת למלחמת השמדה על ישראל, והיום היא באה לבדוק במלחמה הזאת, שהחלה בה בעזרת ה"חמאס" וה"חיזבאללה", אם בעזרת שני הגייסות הקדומניים האלה היא יכולה להעסיק את ישראל כך שלא תהיה לישראל אופציה צבאית אם תרצה ליטול אותה כדי לפגוע באופן בלתי הפיך במאמצים של אירן לייצור נשק להשמדה המונית.

אריה אלדד: אירן בודקת אותנו, בוחנת אותנו, ועד כה נכשלנו בבחינה.

אריה אלדד: לא הצלחנו עד עכשיו לא למגר את ה"חיזבאללה", לא למנוע את ירי הרקטות, לא לנצח את אירן.

אריה אלדד: המשמעות של הפסקת אש ברגע הזה היא נוראה, המשמעות של הפסקת אש היא כניעה ל"חיזבאללה", היא כניעה לאירן, היא הודאה בכך שאין לנו אופציה צבאית אם אירן בוחרת להכריז עלינו מלחמה.

אריה אלדד: לפני שלושה שבועות אמרו לנו, למגר, לכתוש, להשמיד, והיום - כי נהרגו 60 אזרחים חפים מפשע בלבנון, היום מוכנים להיכנע?

אריה אלדד: כך נקבע גורל מדינה, כניעה לטרור ואיום קיומי על ישראל?

אריה אלדד: רק מי שלא מבין שזאת מלחמה, יכול להסכים להפסקת אש בתנאים הללו.

אריה אלדד: רק מי ששוכח שבמלחמה צה"ל פוגע בשגגה גם בחייליו שלו - אז מה הפלא שנפגעים גם אזרחי אויב?

אריה אלדד: רק מי ששוכח את העובדה שבמלחמה נופלים גם חללים חפים מפשע, יכול בגלל תאונה מבצעית כזאת לקבל הפסקת אש שמשמעותה בתנאים הנוכחיים כניעה לטרור.

אריה אלדד: מישהו העלה בדעתו להפסיק את המלחמה בגרמניה כי נהרגו נשים וילדים גרמנים?

אריה אלדד: וההמצאה הזאת שנולדה ביום-יומיים האחרונים, רצועת ביטחון של 2 ק"מ - מה זה, בדיחה עצובה?

אריה אלדד: אין אזרח במדינת ישראל שלא יודע שאת כל הרקטות שפוגעות בחיפה ובעפולה יורים מצפון לרצועה הזאת.

אריה אלדד: אז מה נשיג ברצועה הזאת, מין תחושה שהממשלה ירתה חץ ואחר כך רצה לסרטט את עיגול המטרה סביבו, כדי שאם בכך תסתיים המלחמה יוכלו לבוא ולומר לנו, נכון, בדיוק לזה התכוונו, זאת היתה מטרת המלחמה.

אריה אלדד: או שמא מטרת המלחמה היתה לסגת מהר-דב, מכתף הר-שיאון, ממה שהערבים קוראים חוות-שבעא?

אריה אלדד: ולמה שלא נאמץ את הכינוי מג'דל לאשקלון, כי גם את זה הם רוצים?

אריה אלדד: בסוף יסתבר שמטרת המלחמה בעצם היתה למצוא איזה תעלול להחזיר ללבנון את חוות-שבעא.

אריה אלדד: מדברים כאן הרבה על אופוזיציה ממלכתית.

אריה אלדד: אופוזיציה ממלכתית תהיה, ותהיה תמיכה בממשלה, כל עוד הממשלה נלחמת ומבינה שזאת מלחמה.

אריה אלדד: אם הממשלה תעצור את המלחמה ותקבל הפסקת אש במצב הנוכחי, לא תהיה תמיכה של האופוזיציה במהלך ממשלתי כזה, כי זאת כניעה, כניעה לטרור, כניעה ל"חמאס", כניעה ל"חיזבאללה", כניעה לנסראללה, כניעה לאירן.

אריה אלדד: אנחנו לא נקבל כניעה כזאת.

אריה אלדד: כל קברניטינו אמרו וחזרו ואמרו, כל תוצאה שתהיה פחות מניצחון היא תבוסה.

אריה אלדד: לכן התביעה הלגיטימית של עם ישראל מהממשלה ומצה"ל: לנצח במלחמה הזאת.

אריה אלדד: אנחנו תובעים ניצחון.

אריה אלדד: ואם לא ננצח, אולמרט ופרץ וחלוץ, אתם תהיו אחראים לכישלון.

אריה אלדד: אתם הגדרתם שכל מה שאיננו ניצחון הוא תבוסה, ולפיכך, אתם תישאו באחריות.

אריה אלדד: אתם תהיו אשמים, מידכם נבקשנה.

אמנון כהן: תודה לאדוני המציע.

אמנון כהן: רק שנבהיר, השר המתאם ישיב במשולב על כל ההצעות לסדר-היום.

אמנון כהן: הנושא השני הוא: הרחבת אזור קו העימות ואזור הספר - העבודה-מימד ומרצ-יחד.

אמנון כהן: תנמק את ההצעה חברת הכנסת שלי יחימוביץ.

אמנון כהן: אם היא לא נמצאת, אנחנו עוברים הלאה.

אמנון כהן: סעיף 4 הוא: מצב העורף במלחמה - של מרצ-יחד והעבודה-מימד.

אמנון כהן: ינמק את ההצעה חבר הכנסת חיים אורון.

אמנון כהן: הוא לא נמצא.

אמנון כהן: אדוני השר, תשיב, כאילו הם דיברו.

אמנון כהן: בבקשה, אדוני השר.

יעקב אדרי: אדוני היושב-ראש, ראשית, בשם ממשלת ישראל ובשמי אני מבקש לשלוח את תנחומי ותנחומי הממשלה למשפחות ההרוגים מקרב האזרחים וכמובן מקרב לוחמי צה"ל, לאחל החלמה מהירה לכל הפצועים, החיילים, האזרחים, וכמובן לחבק את המשפחות השכולות שאיבדו את יקיריהן, לחבק את משפחות החיילים החטופים, רב"ט גלעד שליט, רס"ל אהוד גולדווסר וסמ"ר אלדד רגב.

יעקב אדרי: מדינת ישראל נמצאת בלחימה זה כ-20 ימים.

יעקב אדרי: אנחנו מנהלים מלחמה על הבית נגד ארגוני טרור הפועלים מלבנון ומרצועת-עזה.

יעקב אדרי: אנחנו לוחמים ב"חיזבאללה" ובארגוני הטרור הפלסטיניים, ששמו להם למטרה לפגוע בחיילים ובאזרחי מדינת ישראל.

יעקב אדרי: זוהי מלחמה שנכפתה עלינו, ואין לנו ברירה אלא לפעול נגד המבקשים לפגוע בנו.

יעקב אדרי: אנו מצויים בעיצומה של המלחמה, תוך הפגנת הקרבה ולחימה יוצאות דופן של חיילינו, ואנו ערוכים להשגת יעדי המלחמה על-פי המטרות שהוכתבו על-ידי הממשלה.

יעקב אדרי: אומנם יש קשיים בדרך, יש בעיות, אבל צה"ל יעשה כמיטב יכולתו על מנת לממש ולהשיג את יעדי המלחמה כפי שהיו בהחלטת הממשלה הראשונה והשנייה, נדמה לי גם השלישית.

יעקב אדרי: האירועים שפקדו אותנו מעמידים במבחן שאלות יסוד מרכזיות של אומה, מדינה וביטחון.

יעקב אדרי: אני חייב לומר, שמשרדי הממשלה באשר הם עושים כמיטב יכולתם, אם כי, כמו כל דבר בהתחלה, לוקח זמן עד שמתארגנים, עד שהמכונה מתחילה לנוע.

יעקב אדרי: לצערי הרב, גם היו דברים שלא היו צריכים להיות, אבל בסך הכול, יש התארגנות יוצאת מן הכלל, הן של משרדי הממשלה והן של הרשויות המקומיות.

יעקב אדרי: כאן צריך לומר יישר כוח גדול מאוד לראשי הרשויות, לנבחרי הרשויות, לארגוני המתנדבים באשר הם, שעושים עבודה נפלאה.

יעקב אדרי: בשבוע שעבר ביקרתי בשלושה מקומות ביום אחד, וביום אחר בשלושה מקומות נוספים, ראיתי עבודה נפלאה שעושים כולם, באמת.

יעקב אדרי: אם יש חיילים ללא מדים, זה גם האזרחים, שהם למעשה העורף וגם החזית; הם החזית שהם גם בעורף, וזה לא קל להמשיך לחיות במצב שהם נמצאים בו, חלקם קשישים, חלקם עולים, מיעוטים, לכולם כמובן קשה.

יעקב אדרי: רק אתמול ראינו ושמענו, עיר כמו קריית-שמונה, כמה "קטיושות" היא חטפה ביום אחד מארגוני הטרור.

יעקב אדרי: ולא שמעתי היום את חברי הכנסת, שלא נמצאים כאן עכשיו, אומרים כמה מלים בעניין הזה.

יעקב אדרי: כרגיל, הם רואים רק פן אחד של הבעיה, רואים רק פן אחד של המצוקה, רואים רק הפצצות בכיוון אחד, וחבל שזה כך.

יעקב אדרי: אני מקווה שהמצב ישתפר.

יעקב אדרי: אני בטוח שכל חברי הכנסת סיירו - סיירו גם שרי הממשלה; ביום הראשון הייתי עם שר הבריאות, ביקרנו בבית-החולים בנהרייה.

יעקב אדרי: אדוני שר הבריאות, ביקרנו ביחד בבית-חולים בנהרייה, בינתיים גם בית-החולים הופצץ.

יעקב אדרי: אגב, את זה לא הדגשנו במיוחד, לא הראינו, היינו צריכים להראות איך ארגוני הטרור פוגעים בבתי-חולים.

יעקב אדרי: בית-החולים בצפת נפגע - - -

מנחם בן-ששון: גם בחיפה.

יעקב אדרי: כמעט בחיפה.

מנחם בן-ששון: מה כמעט?

מנחם בן-ששון: בית-החולים נפגע.

יעקב אדרי: אני הייתי בבית-החולים שלוש פעמים, לשמחתנו - לא.

אריה אלדד: גם בית-החולים "מזרע".

יעקב אדרי: כן.

יעקב אדרי: ובצפת.

יעקב אדרי: בית-החולים "זיו" בצפת, וגם בנהרייה.

יעקב אדרי: גם בית-החולים "מזרע", כפי שאומר חבר הכנסת אלדד, ומשרד הבריאות נאלץ לפנות את כל יושביו לבתי-החולים "שער מנשה" ו"אברבנאל".

יעקב אדרי: אני חושב שהיו צריכים להדגיש שהם פוגעים ללא הבחנה באזרחים, בילדים, נשים וטף, יהודים, ערבים, בתי-חולים, הכול מכול כול, והם עוד רוצים להטיף לנו מוסר.

יעקב אדרי: אני חושב שלנו, כצבא, כעם, כמדינה, יש ערכי מוסר, וטוב שיש לנו כאלה.

יעקב אדרי: אנחנו יודעים לשמור מכל משמר על לחימה תוך כדי שמירה על נורמות מוסריות, כפי שהורגלנו.

יעקב אדרי: אני רוצה לברך ולחזק את ידי האזרחים.

יעקב אדרי: לבי אתם ואני בטוח שלב כולנו עם האנשים שיושבים ימים, שעות על גבי שעות, במקלטים, בחדרים ממוגנים.

יעקב אדרי: לפעמים גם אין מקלטים והם יושבים בחדרי מדרגות, במחסנים, ובלבד לתפוס מחסה.

יעקב אדרי: להם מגיע יישר כוח מכל חברי הכנסת, כי הם חיילים ללא מדים, הם נמצאים בחזית, ומגיעה להם כל העזרה.

יעקב אדרי: אני שמח שהכנסת והממשלה הגישו את הצעת החוק כדי לסייע לפחות בדברים הראשונים ולתת מענה לאוכלוסייה האזרחית, כדי שלפחות מהפן הכלכלי יהיה להם שקט.

יעקב אדרי: זה לא מספיק, אבל אני מאמין שהכנסת והממשלה ייתנו את דעתן בהמשך, כדי לתקן עוד כמה תיקונים שיצטרכו להיות בהמשך.

יעקב אדרי: אנחנו חייבים להיות חזקים ומאוחדים.

יעקב אדרי: צריך לברך כמעט את כל חברי הכנסת - מה לעשות, לא כולם – שנותנים גיבוי מלא הן לאזרחים, הן לחיילים והן לממשלה.

יעקב אדרי: זו דוגמה של עם, שכאשר הוא נאבק על קיומו, כאשר הוא נאבק על הבית, הוא יודע גם להתאחד.

יעקב אדרי: תודה.

אמנון כהן: תודה, אדוני השר.

אמנון כהן: אנחנו נאלצים לחזור קצת לאחור, כי במקביל ועדות הכנסת עובדות ויש גם הצבעות.

אמנון כהן: לכן חברי הכנסת המציעים נאלצו להיות גם בוועדות - ועדת הכספים, ועדת הכנסת, ועדת העבודה והרווחה.

אמנון כהן: השר השיב על כל ההצעות לסדר-היום ביחד, אבל אני מבקש שהשר יישאר אתנו, כדי שאם חברי הכנסת יעלו נושאים שיצטרכו להשיב עליהם, השר יהיה מוכן לעשות את זה.

אמנון כהן: אנחנו עוברים לסעיף השלישי בהצעות לסדר-היום: הרחבת אזור קו העימות ואזור הספר - של העבודה-מימד ומרצ-יחד.

אמנון כהן: תנמק את ההצעה חברת הכנסת שלי יחימוביץ, בבקשה.

אמנון כהן: מגיעות לך עשר דקות, אבל תקצרי.

שלי יחימוביץ': גברתי היושבת-ראש, חברי חברי הכנסת, היוזמה המקורית לדיון הזה היתה של חברי חבר הכנסת יורם מרציאנו ושלי.

שלי יחימוביץ': כוונתה היתה לכנס כינוס מיוחד של מליאת הכנסת בזמן הפגרה כדי לדון בהרחבת קו העימות ולהחיל את ההגדרה "יישוב ספר" על כל היישובים שנפגעו מה"קטיושות", ולא על האזור הצר שמדרום לגבולנו עם לבנון, כפי שהיה עד כה.

שלי יחימוביץ': מטרת החלת הגדרת "אזור הספר" לא היתה טכנית כלל ועיקר, היא נועדה להקל במידה משמעותית את סבלם של תושבי הצפון, הן עצמאים, הן שכירים, ולתת פתרון מבני רחב וכולל למצוקות הכלכליות הקשות והעמוקות שנגלעו עקב הפעולה הצבאית של צה"ל בלבנון וכמובן התקפת ה"חיזבאללה" על ישראל.

שלי יחימוביץ': אלא שבינתיים, לשמחתי הגדולה - וכשקורה דבר טוב צריך לברך עליו, גם אם אינו מושלם - נחתם הסכם טוב, חכם, אחראי, עם יריעה רחבה, עם שמיכה שמכסה קצוות רבים מאוד, שחברו לו ההסתדרות, האוצר והמעסיקים, בגילוי קצת נדיר ושונה ממה שמתרחש אצלנו, לא בשיטת החאפ-לאפ, לא כבדרך אגב, אלא מרצון של שלושת הצדדים שהגיעו להסדר משביע רצון.

שלי יחימוביץ': לכן תחושת הדחיפות נמוגה, אבל לא עבור כולם.

שלי יחימוביץ': יש עוד קבוצות רבות שעדיין יוצאות ניזוקות ולא מפוצות, ובשמן אנחנו נוסיף להילחם.

שלי יחימוביץ': אני רוצה לדבר על ניו-אורלינס, חברי חברי הכנסת, ועל תחושת היוהרה המסוימת שאפפה אותנו אחרי אסון הטבע הזה שפקד את ארצות-הברית.

שלי יחימוביץ': היתה לנו תחושת התנשאות מסוימת כלפי ארצות-הברית הגדולה והחזקה שכשלה בטיפול בנפגעי אסון הטבע הזה.

שלי יחימוביץ': אמרנו שאצלנו זה לא היה קורה.

שלי יחימוביץ': אצלנו החלשים לא היו ניגפים מאחור והחזקים נמלטים במטוסים ובמכוניותיהם לבתי-המלון במדינות בטוחות יותר בארצות-הברית.

שלי יחימוביץ': הסתכלנו על ארצות-הברית הגדולה והחזקה בלגלוג מסוים ודיברנו על הסולידריות והלכידות שבתוכנו, שלא היו מאפשרות מצב כזה.

שלי יחימוביץ': היום אזור הצפון הוא במידה רבה מאוד ומצערת וכואבת ניו-אורלינס של ישראל.

שלי יחימוביץ': נכון שאצלנו הכול בקטן, אבל התופעה היא חד-משמעית, אי-אפשר להתעלם ממנה.

שלי יחימוביץ': החלשים, הזקנים, העניים, הנכים, חסרי הישע, הם ניגפים מאחור, ומי שידו משגת לוקח את מכוניתו ונוסע למרכז הארץ.

שלי יחימוביץ': מי שידו משגת גם יכול ללון במלון מפואר, ומי שלא – אולי גר אצל קרובי משפחה.

שלי יחימוביץ': אבל אין ספק שמאחור נשארו החלשים וחסרי האונים ביותר, כמובן יחד עם הנהגה קהילתית ועם כמה פטריוטים אמיתיים שנשארו ממניעים אידיאולוגיים, ואותם צריך כמובן לציין.

שלי יחימוביץ': אני רוצה לנצל את ההזדמנות הזאת שבה נחסך ממני הדיון הארוך על "אזור ספר" ולדבר על משהו שלכאורה יש סביבו קונסנזוס, ואילו בי הוא מעורר בעתה.

שלי יחימוביץ': אני מדברת על סוגיית התרומות וארגוני החסד והצדקה.

שלי יחימוביץ': אני לא מדברת על גילויי נדיבות אותנטיים של בין אדם לחברו, על משפחות שפתחו את בתיהן לתושבי הצפון, על אנשים שבאופן ספונטני מילאו את הרכב שלהם במצרכים ונסעו צפונה.

שלי יחימוביץ': לא, לא על העזרה הזאת שבין אדם לחברו אני מדברת.

שלי יחימוביץ': אני מדברת על הפיכת הצפון לבית-תמחוי אחד גדול.

שלי יחימוביץ': זה מה שמתרחש שם – בית-תמחוי אחד גדול.

שלי יחימוביץ': כל מיני ארגוני חסד וכל מיני מיליארדרים וכל מיני עסקים הפכו בעצם להיות תחליף למדינה.

שלי יחימוביץ': אני שואלת את עצמי, למה ארגוני חסד ואנשי עסקים צריכים להיות אחראים לסיפוק צרכים בסיסיים של אזרחי מדינת ישראל - מזון, בריאות, חינוך?

שלי יחימוביץ': זאת לא עבודה של נדבנים מזדמנים.

שלי יחימוביץ': נדבה יש בה בעייתיות מסוימת - יום אחד היא אופנתית, יום אחד היא לא אופנתית.

שלי יחימוביץ': יום אחד כל תשומת הלב לעניין אחד ולמחרת לאחר.

שלי יחימוביץ': אוכל?

שלי יחימוביץ': אוכל זו עבודה של ארגוני צדקה וחסד והמדינה צריכה לסגת לאחור ולהתנער מכל אחריות לסיפוק צרכים בסיסיים של אזרחיה?

שלי יחימוביץ': לאן הידרדרנו?

שלי יחימוביץ': איפה אותה לכידות?

שלי יחימוביץ': איפה אותה סולידריות?

שלי יחימוביץ': איפה האחריות של המדינה לצרכים הבסיסיים של אזרחיה?

שלי יחימוביץ': והציניות – אומרים לי, תשבחי את מי שתורמים.

שלי יחימוביץ': תבקרי את המדינה, אבל תשבחי את מי שתורמים.

שלי יחימוביץ': ובכן, אני לא רוצה לשבח את כל מי שתורמים.

שלי יחימוביץ': אני לא רוצה לשבח את נוחי דנקנר.

שלי יחימוביץ': הייתי בישיבה של ועדת הכספים ברשות מסוימת שלא אנקוב בשמה.

שלי יחימוביץ': אמר לנו ראש הרשות בגאווה, שהתקשר אליו נוחי דנקנר והוא תורם לו 18,000 מנות אוכל, ואף שיבח את נוחי דנקנר על פועלו.

שלי יחימוביץ': קודם כול, מה זה 18,000 מנות אוכל כפול 70 שקל למיליארדר כמו נוחי דנקר?

שלי יחימוביץ': זה כסף קטן.

שלי יחימוביץ': למה הוא צריך לקבל את השבחים האלה תמורת הכסף הקטן הזה?

שלי יחימוביץ': שישלם אותו לא בנדבות, אלא במיסוי נאות לאנשים שמשתכרים כל כך הרבה ויש להם הון כל כך גדול.

שלי יחימוביץ': אבל, מעבר לזה, תראו את הציניות.

שלי יחימוביץ': עשיתי חישוב מהיר מאוד אחרי שראיתי את שלל הפרסומות שמהללות ומשבחות את "שופרסל" על המנות שהיא מחלקת למסכנים בצפון, ועל-פי החישוב שעשיתי, בעזרת אנשי מקצוע – ויש לי חברים רבים אנשי מקצוע מתחום התקשורת או מתחום הפרסום – על כל שקל שנוחי דנקנר תרם לצפון, הוא הוציא לפחות 8-10 שקלים על פרסום השקל שהוא תרם לצפון.

שלי יחימוביץ': אז אני שואלת אתכם: אין גבול לציניות?

שלי יחימוביץ': אין גבול לטרמפ שאפשר לתפוס על המצב הביטחוני, וגם לקבל שבחים על הנדבנות הגדולה הזאת?

שלי יחימוביץ': אפי רוזנהויז, ועמוס שפירא, ובנק הפועלים – כולם מופיעים בטלוויזיה בדקות שידור, שהן פרסומת פרופר, ומספרים על נדבנותם הגדולה.

שלי יחימוביץ': אנחנו לא צריכים נדבנים כדי לספק צרכים בסיסיים של אזרחי מדינת ישראל.

שלי יחימוביץ': שמעתי כל הזמן שזאת שעתם היפה של הנדבנים.

שלי יחימוביץ': זאת אולי שעתם היפה, אבל זאת שעתנו המשפילה מאוד, כחברה ישראלית.

שלי יחימוביץ': וגאידמק עם כפר הנופש שלו.

שלי יחימוביץ': גאידמק צריך להכין מחנה פליטים לתושבי הצפון, שאגב, אין בו זכר למעורבות ממשלתית?

שלי יחימוביץ': יש אוכל, יש שתייה, יש מקלחות; אין עובד רווחה אחד לאוכלוסייה שהיא אוכלוסיית רווחה ברובה הגדול.

שלי יחימוביץ': הפקרה מוחלטת של הממשלה את אזרחיה.

שלי יחימוביץ': אני לא אנצל את הזמן הזה שבשבילו קיבלתי חתימות מרבים וטובים בבית הזה, לרבות חברי גדעון סער, שבוודאי לא יהיה שלם עם מה שאני אומר כאן בקצרה, אבל בכל זאת - מלה על המצב הביטחוני והמדיני.

שלי יחימוביץ': מלחמה לא יכולה להיות עניין מוסרי.

שלי יחימוביץ': בבסיס שלה, בעצם הביצוע שלה, היא לא מוסרית, כי תמיד נפגעים בה חפים מפשע.

שלי יחימוביץ': המניעים למלחמה הזאת יכולים להיות מוצדקים, והיו מלחמות מוצדקות בהיסטוריה, ונדמה לי שהמלחמה הזאת היא לגיטימית.

שלי יחימוביץ': אנחנו נלחמים מול אויב שיש לו אמצעי לוחמה נגדנו, והוא מפעיל אותם נגד חפים מפשע באופן מאוד מסיבי, אבל לכולנו ברור שמהלך כוחני הוא לא תחליף לתהליך מדיני, ונדמה לי שהגיע הזמן לתהליך כזה, והוקז מספיק דם – אם יש דבר כזה שקוראים לו מספיק דם.

שלי יחימוביץ': מה שקרה בכפר קאנא הוא זוועה אמיתית והוא מעורר חלחלה, אבל אני מוכרחה להודות שכאזרחית מדינת ישראל, כישראלית, וגם כפטריוטית במובן מסוים, ההזדהות שלי היא תמיד – מה לעשות, ויסלחו לי חברי חברי הכנסת הערבים שלא נמצאים כאן – ההזדהות שלי היא תמיד עם המשפחה שלי, עם החברים שלי שעושים מילואים, עם הילדים של החברים שלי, עם החטופים; ובשבילם, בשבילם, אסור לנו להמשיך ולבוסס בביצה הלבנונית.

שלי יחימוביץ': עוד מלה אחת לסיום.

שלי יחימוביץ': אני מאוד חרדה מפני דבר שתמיד חרדתי ממנו, והוא מחיקת סדר-היום הכלכלי והחברתי לטובת סדר-היום הביטחוני.

שלי יחימוביץ': בחצי הדקה שנשארה לי אני מבקשת להפציר ולהזהיר את הממשלה וגם את חברי שלי בממשלה לא להשתמש במצב הביטחוני כתירוץ למניעת דיון כלכלי-חברתי ודיון בסיבות שבגללן בכלל נשלחנו לשבת בבית הזה.

שלי יחימוביץ': אני רוצה להציע בחטף מאיפה לקחת את הכסף בלי לקצץ בשום תקציב חברתי, ואף להוסיף.

שלי יחימוביץ': 3.5 - - -

גדעון סער: קראתי שמתכוונים - - - מהסיוע המשפטי.

שלי יחימוביץ': יפה, כן...

יעקב אדרי: להוסיף למע"מ חזרה.

שלי יחימוביץ': אני מבקשת לנכות לי מזמן הדיבור את ההערה המוצדקת מאוד של חברי, חבר הכנסת גדעון סער, שמדבר על קיצוץ בסניגוריה הציבורית והחמרת הקריטריונים לקבל סיוע משפטי מן המדינה, מה ששוב הופך אנשים לבלתי שווים בפני מערכת המשפט.

שלי יחימוביץ': 3.5 מיליארדי שקלים – זה הזמן, אדוני שר האוצר, לחזור בך מההחלטה להוריד את המע"מ, להעלות אותו בחזרה.

שלי יחימוביץ': הנה 3.5 מיליארדי שקלים.

שלי יחימוביץ': עוד 3.5 מיליארדי שקלים - שמענו היום מג'קי מצא - יש בקרן פיצויים ומס רכוש.

שלי יחימוביץ': 7 מיליארדי שקלים יש לנו כאן ועכשיו, בלי לקצץ בתקציבים ועם להוסיף לתקציבים חברתיים כפי שהתחייבנו.

שלי יחימוביץ': אסור לנו לשכוח את המחויבות הזאת ואסור לנו להיכנע לריטואל החוזר הזה, שהוא הטרגדיה של החברה הישראלית – עיסוק בעניינים ביטחוניים ומדיניים, ובגללם הזנחה מוחלטת של החיים שלנו כאן בעצם.

קולט אביטל: תודה רבה.

קולט אביטל: הצעה לסדר-היום על המצב בעורף - חבר הכנסת חיים אורון, בבקשה.

חיים אורון: גברתי היושבת-ראש, חברי הכנסת, טבעם של דיונים מהסוג הזה שאין תמיד קשר הכרחי בין הכותרת לבין התכנים, ואני הייתי דווקא רוצה להקדיש את עיקר דברי למצב בחזית ולא בעורף.

חיים אורון: אני מודה, אולי בהבדל מחלק מהחברים שגם נוכחים עכשיו כאן ומחברי הכנסת, אני עובר בתקופה הזאת ימים מאוד לא קלים ולבטים מאוד קשים - דווקא כמי שאמר מהיום הראשון של המלחמה-המבצע הזה, שהמלחמה מוצדקת והיה מקום לתגובה צבאית ישראלית על ההתגרות הנקודתית של ה"חיזבאללה" ועל ההתגרות המתמשכת שהלכה והצטברה לאורך השנים; דווקא כמי שחשב שממקום שאנחנו בו מפנים, נסוגים עד לגבול בין-לאומי מוכר, אין שום הצדקה לשום גורם לתקוף אותנו, לירות עלינו טילים, לחטוף חיילים, וכו' וכו'.

חיים אורון: גם כאשר אתה חושב שהמלחמה צודקת, אתה יודע שבמלחמה צודקת יש תקלות.

חיים אורון: אני מתקשה להתחבר – איך אומרים בלשון המודרנית – לכמה מחברי שהם בעד מלחמה צודקת, בתנאי שהיא תהיה מאוד מאוד נקייה, לא יהיו בה פאשלות ואפילו לא דברים נורא נורא קשים, כפי שקרה אתמול בכפר קאנא.

חיים אורון: וכאשר תמכתי במלחמה – ואני יכול להעיד על עצמי שבאחת השיחות הפנימיות שלנו אמרתי: יש סכנה שנחזור, איך הגורל מתעתע בכולנו, יחזור מקרה כפר קאנא - כשאמרתי: יחזור מקרה כפר קאנא, לא ידעתי שיחזור מקרה כפר קאנא ממש באותו מקום.

חיים אורון: ובכל זאת אמרתי: אני בעד זכותה של ישראל לפעולה צבאית.

חיים אורון: אבל אני מודה – הצירוף מחד גיסא של פעולה צבאית שהמטרות שלה, אדוני השר, נעשות יותר ויותר מטושטשות ופחות ופחות ברורות, ועצים גבוהים שטיפסו עליהם ועכשיו מחפשים איך לרדת מהם; ומה שעוד יותר חמור בעיני, ואני אומר את זה בדחילו ורחימו: כשאני קורא היום אצל נחום ברנע שעמיר פרץ, שר הביטחון, מספר בגאווה איך שחרר את הצבא ממגבלות לגבי פגיעה באוכלוסייה אזרחית שחיה לצדו של ה"חיזבאללה", יש לי בעיה קשה מאוד.

חיים אורון: אני יודע שנהרגים אזרחים בשוגג; אני יודע – גם מידע אישי – שנעשות פעולות רבות מאוד שלא לפגוע באזרחים.

חיים אורון: האמירה הזאת שמנסרת בחללו של הציבור – ואם היא נכונה או לא נכונה זה כבר לא משנה – כאילו הזזנו קווים אדומים, כאילו הנורמה השתנתה, נשלם עליה מחירים קשים מאוד, קודם כול בפנים.

חיים אורון: אני עוזב עכשיו את המחירים שאנחנו משלמים עליה בחוץ.

חיים אורון: אני חוזר ואומר בפעם הרביעית: דווקא כמי שחשב שיש הצדקה לפעולה הזאת, השאלות הללו מבחינתי הן גורליות.

חיים אורון: לא חשבתי ואני גם לא חושב היום שאפשר בכוח לפתור את בעיית ה"חיזבאללה" בלבנון.

חיים אורון: אני חושב שיש הצדקה מלאה לסלק את ה"חיזבאללה" מעל הגדרות של יראון וסאסא ואביבים ודוב"ב וברעם - המצב הזה לא יכול להימשך.

חיים אורון: אני לא בטוח היום שבכך מתמצות מטרות המלחמה, ואני לא בטוח היום שמי שמגדיר אותן כבר יודע להגדיר אותן.

חיים אורון: ההסדר יהיה רק הסדר מדיני, אין פתרון צבאי, ולכן האמירה שאנחנו נרסק את ה"חיזבאללה" היא כנראה לא אפשרית, וכנראה היומרה הזאת היא מיותרת, ואולי אנחנו עושים מהלכים שזאת תכליתם, אבל היא בלתי אפשרית.

חיים אורון: ואולי אנחנו כן צריכים – ופה גרירת הרגליים: תנו לנו עוד עשרה ימים ותנו לנו עוד שבועיים.

חיים אורון: אגב, שמעתי כבר לפני עשרה ימים שרצו עשרה ימים – כאילו שיש עוד משהו שאם נעשה אותו, ה"חיזבאללה" יבין שהוא נוצח.

חיים אורון: פה יהיו שני נרטיבים, אדוני השר.

חיים אורון: ה"חיזבאללה" תמיד יגיד שהוא ניצח, והניצחון שלנו יהיה אם נצליח להגיע להסדר מדיני שהקווים שלו די ברורים ולכאורה הם מוסכמים, בגרסה הצרפתית, בגרסה של הקוורטט, אפילו בגרסה האמריקנית.

חיים אורון: יש בה ארבעת האלמנטים שאני תומך בהם.

חיים אורון: ומשום-מה יש לי תחושה מאוד קשה שממשלת ישראל גוררת רגליים.

חיים אורון: ואני לא מעלה על הדעת - אבל אתה יודע שכל דבר שלא מעלים על הדעת מתקיים - שאנחנו אולי פה ממלאים אינטרס של מישהו אחר, שבשום פנים ואופן - איך אמרנו כל השנים?

חיים אורון: אנחנו לא רוצים שאף חייל זר יילחם בשבילנו, אבל אנחנו לא רוצים גם להילחם למען אף שלטון זר אחר, ואפילו ידידה כמו ארצות-הברית מבחינתי היא שלטון זר, ואם יש פה אינטרס אמריקני, שהוא אולי גדול יותר ורחב יותר, שיש לי ספקות גדולים לגביו, על התמשכותה של הפעולה הזאת, הוא לא אינטרס שלנו.

חיים אורון: לנו יש אינטרס להגיע לא להפסקת אש חד-צדדית, אני יודע שיש – בכלל, כל המושג של שמאל, כל אחד הוא שמאל.

חיים אורון: דרך אגב, מי שהוא שמאל, הוא שמאל, מה שמימינו הוא ימין, ויש לו לפעמים גם בעיות עם מי שמשמאלו.

חיים אורון: אני לא יודע מה זה המושג שמאל בהקשר זה – כשמסבירים שיש הפסקת אש חד-צדדית, אני לא יודע מה זה הפסקת אש חד-צדדית; צריכה להיות הפסקת אש הדדית, שבה יש האלמנטים שעליהם מדברים, וזה אינטרס ישראלי.

חיים אורון: אני לא מצליח לזהות היום, אדוני השר, איזה הישג נוסף שיבשיל במהלך הימים הקרובים ובגללו צריך לסכן דברים שאנחנו מסכנים יום-יום – מסכנים את חיילינו, מסכנים ב"קטיושות", 100-150 בכל יום.

חיים אורון: איך אומרים: נסים.

חיים אורון: אני לא בדיוק מאמין בנסים, אז אני אגיד סטטיסטיקה.

חיים אורון: זה נס קטן סטטיסטיקה.

חיים אורון: זה נגמר בכך שמספר הנפגעים יותר קטן ממה שיכול היה להיות.

חיים אורון: אני רוצה להגיד דבר נוסף בשתי הדקות שנשארו לי.

חיים אורון: לבנון איננה רצועת-עזה.

חיים אורון: כללים ואמירות שאנחנו פועלים בהם בלבנון, אוי לנו אם נפעל על-פיהם ברצועת-עזה ובגדה המערבית.

חיים אורון: המשבר הבשיל באותה תקופה לא במקרה.

חיים אורון: אותו גורם שפוצץ אותו ברצועת-עזה, הוא אותו גורם שפוצץ אותו בלבנון.

חיים אורון: מי ששלח את החוליה לחטוף חייל ישראלי דרך המנהרה ליד כרם-שלום התכוון באותה ירייה לפגוע בשלוש מטרות באופן סימולטני, ואני לא יודע לזהות עכשיו איזו מהמטרות היתה חשובה בעיניו יותר.

חיים אורון: קודם כול, לפגוע בישראלים, לפגוע באסמאעיל הנייה ולפגוע במרואן ברגותי.

חיים אורון: זו היתה התכלית.

חיים אורון: אם במשחק הזה אנחנו משרתים את המטרות האלה, אנחנו פועלים נגדנו.

חיים אורון: ובזה אני לא עושה דין אחד, חס וחלילה, לא לישראל, ובטח לא ל"חמאס", וגם לא לאסיר מרואן ברגותי.

חיים אורון: אבל, צריך לראות את התמונה הזאת שהיא יותר רחבה, אדוני השר, משום שהחזית שאנחנו נתונים בה היום בלבנון, באופן אמיתי - נעזוב עכשיו הכרזות של כל מיני אנשים - שותפים לה גם מובארק וגם המלך עבדאללה בירדן, גם המלך עבדאללה בסעודיה, גם פואד סניורה בלבנון וממשלתו וגם אבו-מאזן וכל מה שהוא מייצג ברשות הפלסטינית.

חיים אורון: זו קואליציה ענקית, אין לנו יותר טובה ממנה.

חיים אורון: מה שיותר חמור, אין לנו אחרת.

חיים אורון: מישהו יכול לומר: אני יודע לזהות כוחות אחרים, ואני אתחבר אליהם.

חיים אורון: אל מי בדיוק רוצים להתחבר?

חיים אורון: אני לא בטוח שהשיקול הזה פועל בממשלה הנוכחית, בהבנה שזה הציר האמיתי.

חיים אורון: זה לא ויכוח תיאורטי, הוא כבר על השולחן, והוא יהיה על השולחן, כך אני מקווה, בשבוע הבא או בעוד שבועיים.

חיים אורון: זו תהיה ההכרעה האמיתית – לאן הולכים.

חיים אורון: כי אם רק נימצא בהפסקת אש בלבנון ויהיה שקט, לא ל-40 שנה, הלוואי ל-40 חודשים, בלי שנתמודד עם השאלות העיקריות שעומדות על הפרק - ואדוני השר, אין לאן לברוח.

חיים אורון: אני רואה בתקשורת אנשים, גם מתוך המפלגות שנמצאות בממשלה היום, מוכרחים לדבר גם עם הסורים.

חיים אורון: כל אחד יודע על מה מדברים עם הסורים, בשביל לדבר עם הסורים צריך לדבר על רמת-הגולן, וצריך לדבר עם הסורים.

חיים אורון: שרון ברח מזה, אהוד אולמרט בורח מזה, אין לאן לברוח.

חיים אורון: מי שרוצה להתמודד בשאלת לבנון לא יוכל לברוח מהשאלה הסורית, ומי שרוצה להתמודד עם הרשות, אני מקווה שהבין שהמהלך החד-צדדי – ואני תמכתי מאוד בנסיגה החד-צדדית מלבנון, וגם הצבעתי על כך בתור שר, ואני לא מצטער על כך, לא על שש השנים שעברו וגם לא על האפשרות שלא נימצא בלבנון.

חיים אורון: אבל מי שלא מבין את הלקחים הללו ואומר, אין אפשרות לחזור על התרגיל הזה או על המהלך הזה בגדה המערבית - ולכן השאלה של פרטנר פלסטיני היא לא התייפייפות אינטלקטואלית.

יעקב אדרי: עם מי?

יעקב אדרי: עם מי?

חיים אורון: עם אבו-מאזן והרשות הפלסטינית.

חיים אורון: האמן לי, אם אתם רוצים ברצינות, יש עם מי.

חיים אורון: אני לא יכול להשתחרר מההרגשה, ואפילו מידיעה חלקית - יש אנשים רבים בחלק הזה של האולם, אני לא מדבר על החלק השני, ואני מצטט, שפוחדים ממלכודת הדבש של המשא-ומתן, כי הם יודעים שאם ניכנס למשא-ומתן הם יגיעו - - -

גדעון סער: את מי אתה מצטט?

גדעון סער: ציטטת ולא אמרת את מי.

חיים אורון: המון פעמים הייתי שואל אותך מעל הדוכן שאלה, ואמרת: חכה, תראה בסוף – חכה, תראה בסוף.

גדעון סער: בסוף נתתי לך תשובה.

קולט אביטל: חבר הכנסת אורון, נא לסיים.

חיים אורון: מלכודת הדבש של המשא-ומתן והאשליה שבאופן חד-צדדי נגיע להישגים גדולים.

חיים אורון: משא-ומתן הוא מלכודת דבש.

חיים אורון: אנחנו צריכים לומר באומץ - זה נורא קשה - גם עם סוריה וגם עם הפלסטינים, כן, אנחנו רוצים להיכנס למשא-מתן, והמחיר קשה מאוד, גם לטעמי.

משה שרוני: איזה אומץ?

משה שרוני: לאבו-מאזן לא היה אומץ עם ה"חמאס".

קולט אביטל: חבר הכנסת שרוני.

חיים אורון: כל האלטרנטיבות גרועות יותר.

קולט אביטל: תודה.

קולט אביטל: אדוני השר, האם אתה רוצה להשיב?

קולט אביטל: חבר הכנסת שרוני, אני מבקשת ממך, אם אפשר לשמור על השקט.

קולט אביטל: אני מודה לך.

קולט אביטל: תודה רבה.

יעקב אדרי: חברי הכנסת, שמענו בקשב רב את דבריו של חבר הכנסת חיים אורון, שנאמרו בהרבה טעם, בהרבה היגיון, אבל מה לעשות, אנחנו באזור שלא מתנהג לפי כללי ההיגיון.

יעקב אדרי: אני לא חושב שיש מדינה בעולם, ואתה ודאי תסכים אתי, שהיתה מסכימה להפרת ריבונות כל כך גסה, כפי שנעשה בפתיחת המערכה הזאת שנכפתה עלינו.

יעקב אדרי: אגב, יכול להיות שהיינו צריכים לעשות את זה מזמן, עוד כשהבעיה היתה קטנה מאוד, לפני כמה שנים.

יעקב אדרי: אולי נגזר שזה יהיה היום, ויש כאלה שאומרים: טוב שזה קרה.

יעקב אדרי: זה קשה, המקרה הקשה של שמונה חיילים הרוגים ושני חיילים חטופים, זה מקרה קשה מאוד, אבל יש כאלה שאומרים: התעוררנו, ראינו, תראו איזה היקף של אש ואיזה מאגר עצום של נשק מכל הסוגים של ארגון טרור בתוך מדינה ריבונית.

יעקב אדרי: אני לא יודע מה היה קורה אם זה היה נמשך עוד ארבע שנים, עוד חמש שנים.

יעקב אדרי: ביום אחד היינו מתעוררים ומוצאים את עצמנו במצב הרבה יותר קשה, על זה אין שום ויכוח.

יעקב אדרי: היינו חייבים להגיב במקרה הזה, ואני חושב שגם חבר הכנסת אורון אמר בהגינות רבה: תמכתי במבצע, תמכתי ביעדים שלו, ואני חושב שהיעדים לא השתנו.

יעקב אדרי: אמרנו ביום הראשון שהממשלה החליטה להרחיק את ה"חיזבאללה" קילומטר, שני קילומטר, שלושה קילומטר, תלוי בטופוגרפיה בכל מיני מקומות, על מנת שהם לא ישבו על הגדר.

יעקב אדרי: אני חושב שהיתה הסכמה מלאה.

עמיחי אילון: לא, רגע, רגע.

גדעון סער: אלה לא היו היעדים.

עמיחי אילון: היעדים היו אחרים לגמרי.

עמיחי אילון: לפרק את ה"חיזבאללה" מנשקו.

גדעון סער: אני מצטט: להסיר את איום הטילים.

יעקב אדרי: אני רק התחלתי.

יעקב אדרי: דקה, רבותי.

חיים אורון: - - -

קולט אביטל: חבר הכנסת אורון, הוא הקשיב לך.

קולט אביטל: חבר הכנסת סער, בבקשה ממך.

יעקב אדרי: גדעון, הדבר הנוסף שאמרנו: שהריבונות הלבנונית תחזור ותהיה בכל שטחה של לבנון.

יעקב אדרי: אם זה יהיה בעזרת כוח רב-לאומי או כל כוח – העיקר לא כוח יוניפי"ל שיושב שם.

יעקב אדרי: אני לא יודע בשביל מה הוא יושב, אבל הוא יושב, כי החליטו לפני כמה שנים שהוא ישב, וכל שישה חודשים האריכו את המנדט שלו.

יעקב אדרי: ואמרנו, שאם יהיה כוח רב-לאומי יחד עם הצבא הלבנוני, זה בהחלט דבר שמקובל על כולנו; שהמדינה, מדינת לבנון, תשלוט על כל המדינה שלה.

יעקב אדרי: אבל שם זה הפוך.

יעקב אדרי: יש ארגון טרור שהוא בעל הבית.

יעקב אדרי: גם ראשי המדינה של לבנון – אני חושב שזה לא סוד, מה שאני אומר – אמרו בשקט: תגמרו את העניין, תגמרו את ה"חיזבאללה".

יעקב אדרי: הם כולם רוצים את זה.

יעקב אדרי: אם זה ג'ומבלאט, שאומר את זה באומץ לב, ועוד מנהיגים נוצרים שאומרים את זה יותר בשקט; כל אחד בדרך שלו.

יעקב אדרי: כמובן, מדינות ערב, וגם את זה אנחנו יודעים.

יעקב אדרי: הם אמרו את זה בקול רם.

יעקב אדרי: מצרים, ירדן, סעודיה, אמרו את זה בקול רם, כי הם מבינים שמהקיצוניות האסלאמית הזאת עלול לצמוח אסון גדול מאוד.

יעקב אדרי: אני חושב שבעניין הזה – יש, כמובן, ויכוחים באיזו דרך צבאית לעשות את זה, וקטונתי; אני לא איש צבא.

יעקב אדרי: אבל ברור דבר אחד: שניסו לעשות את זה בכוח אווירי, על מנת שלא יהיו פגיעות, על מנת שלא ייכנסו עם כוחות קרקע גדולים.

יעקב אדרי: יש כאלה שמטילים ספק בעניין הזה.

יעקב אדרי: הכוח האווירי – יש לנו כוח אווירי מעולה, אבל גם כוח עצום כמו שיש לחיל האוויר, יש לו מגבלות משלו.

יעקב אדרי: וכיום אנחנו נמצאים במצב שצריכים להמשיך את הפעולה קרקעית, בזהירות מרבית, לפחות במרחב שקבענו לעצמנו, להרחיק בו את ה"חיזבאללה" מהגדר, על מנת שהם לא יהיו לא לידנו, לא ליד היישובים שלנו, לא ליד הצבא שלנו, וכמובן, גם ברגעים אלו הצבא עושה כמיטב יכולתו על מנת להשלים את המלאכה, וזה לא פשוט.

יעקב אדרי: אני חושב שמה שקרה אתמול זה דבר מאוד לא פשוט לכולנו, אבל מובן שהצביעות חוגגת בכל העולם וגם בתוכנו.

יעקב אדרי: אני מסכים אתך, חבר הכנסת חיים אורון, אבל אין לי ספק – ויש לי גם התשובה – אנחנו לא שליחים של אף מדינה פה, לא באופן ישיר ולא באופן עקיף.

יעקב אדרי: האינטרס הוא אינטרס לאומי של מדינת ישראל.

יעקב אדרי: ככה היה בעבר, כך צריך להיות היום וכך יהיה גם בעתיד.

יעקב אדרי: ככה אני מקווה, ככה אני מאמין, ככה צריך להיות.

יעקב אדרי: אנחנו לא צריכים להיות שליחים של אף אחד.

יעקב אדרי: אנחנו צריכים להגשים את המטרות שלנו.

יעקב אדרי: כמובן, יש לנו ידידים.

יעקב אדרי: יש לנו ידידה גדולה מאוד כמו ארצות-הברית, וצריך לשמוע אותה, וצריך להתחשב בכל מיני עניינים, כי בכל זאת זו מדינה שנותנת לנו גיבוי מלא.

יעקב אדרי: יכול להיות, חבר הכנסת אורון – אולי אני אנסה לקלוע לדעתך.

יעקב אדרי: יש עניין משותף שהוא ברקע - - -

חיים אורון: למה - - - פה?

חיים אורון: ממה הקואליציה פוחדת?

חיים אורון: - - - פתקים.

קולט אביטל: סודות צבאיים.

יעקב אדרי: הרי, חבר הכנסת אורון, אתה מנוסה בדברים האלה, אתה מתאר לך מה כתוב בפתקים, כן?

מנחם בן-ששון: השר המקשר עולה כבר פעם שנייה - - - והתשובות שלו מאוד מקוריות.

יעקב אדרי: טוב, אני באמת אעשה את זה בקצרה.

יעקב אדרי: אני גם רוצה לענות לחברת הכנסת שלי יחימוביץ שלא נמצאת כאן.

יעקב אדרי: חבר הכנסת אורון, יכול להיות שיש גם מטרות משותפות אסטרטגיות, כמו הנושא של האיום האירני, שהוא לא פשוט והוא עוד יגיע לפתחנו, ואני מתאר לעצמי שגם בכנסת כולנו נדבר ויהיה לנו מה להגיד בנושא הזה.

יעקב אדרי: נושא מאוד מאוד לא פשוט, מורכב, והוא נמצא בפתחנו.

יעקב אדרי: אשר לנושא הכלכלי, חברת הכנסת שלי יחימוביץ העלתה את הנושא של הצפון ושל האנשים שבאים.

יעקב אדרי: נכון, לכאורה היינו רוצים כולנו שהמדינה, היא הראשונה שתטפל בכל הצרכים הכלכליים של האנשים, אבל מה לעשות שמדינה לוקח לה זמן להתארגן, ואני מברך את כל חברי הכנסת, את עמי, את שלי, את יורם ואת הממשלה, כמובן, ואת הארגונים הכלכליים, שנרתמו על מנת להעביר את החוק, שאני מקווה שייתן פתרון, ולו פתרון בסיסי של הבעיה.

יעקב אדרי: אבל, כמובן, צריך להודות לאלה שנרתמו.

יעקב אדרי: מה לעשות?

יעקב אדרי: גם ארגוני צדקה, אני חושב, מכל הסוגים.

יעקב אדרי: תנועות הנוער, התנועות למיניהן – זה מה שיפה בעם ישראל.

יעקב אדרי: אני לא הייתי ממהר לגנות אותם, אני חושב שהם עושים עבודה חשובה עד שהממשלה נכנסת לעניין.

יעקב אדרי: לקח זמן עד שהרשויות התארגנו, וטוב שיש גם ארגוני מתנדבים.

יעקב אדרי: דבר נוסף שאני בהחלט מסכים אתו, ואת זה אמרתי אתמול לנגיד - אתמול היתה לי פגישה עם נגיד בנק ישראל.

יעקב אדרי: אמרתי לו, במלים מאוד פשוטות: תשמע, אנחנו יודעים כבר ושומעים שהמלחמה הזאת עלתה הרבה כסף, אבל שיהיה ברור שב-2007 לא נוכל להגיד שבגלל המלחמה יהיו קיצוצים בתקציבים החברתיים.

יעקב אדרי: זה לא ילך, אמרתי לו.

יעקב אדרי: זה לא ילך.

יעקב אדרי: אמרתי לו: יותר טוב שאתה ושר האוצר, והממשלה שאני נמנה עם חבריה, נביא הצעה הגיונית.

יעקב אדרי: אמרתי לו שהפורום החברתי בהחלט יבין שיש מצוקות ויש בעיות, אבל לא נוכל להתעלם מהנושאים החברתיים ולא נוכל להגיד: את זה כבר נעשה בשנה הבאה.

יעקב אדרי: תודה.

קולט אביטל: תודה.

קולט אביטל: מה אתה מציע?

קולט אביטל: להסיר מסדר-היום.

יעקב אדרי: אם אתם מסתפקים בדברים שלי, בבקשה.

יעקב אדרי: אם לא - - -

חיים אורון: דיון במליאה.

יעקב אדרי: דיון במליאה.

יעקב אדרי: עוד דיון, בשבוע הבא.

קולט אביטל: דיון במליאה.

קולט אביטל: אוקיי.

קולט אביטל: נא להצביע, דיון במליאה.

קולט אביטל: מי בעד דיון במליאה בנושא בשבוע הבא?

קולט אביטל: נא להצביע, יש הצבעה אלקטרונית.

יעקב אדרי: תוסיפי בבקשה את ההצבעה שלי, כי אני - - - הצבעה מס' 8 בעד ההצעה לכלול את הנושאים בסדר-היום – 9 נגד - 1 נמנעים – אין ההצעה לכלול את הנושאים בסדר-היום של הכנסת נתקבלה.

קולט אביטל: עשרה בעד, עם קולו של השר, מתנגד אחד, אין נמנעים.

קולט אביטל: אני קובעת שהנושא יידון שוב במליאה.

קולט אביטל: הודעה ליושבת-ראש ועדת הכנסת, בבקשה.

משה שרוני: טוחנים מים כל הזמן, אלה רק טוחנים מים.

חיים אורון: נגמר הקמח, טוחנים מים.

משה שרוני: - - -

קולט אביטל: אני מציעה שנסיים את דקת הבידור ונשמע את חברת הכנסת אברהם.

): גברתי היושבת-ראש, אדוני השר, חברי חברי הכנסת, ועדת הכנסת החליטה בישיבתה היום להקים ועדה משותפת לוועדת הכספים ולוועדת העבודה, הרווחה והבריאות לשם דיון בהצעות החוק הבאות: א.

): הצעת חוק הגנה על עובדים בשעת-חירום, התשס"ו-2006 - מ/257; ב.

): הצעת חוק הגנה על עובדים בשעת-חירום (הוראת שעה), התשס"ו-2006 - פ/1375/17, של חברי הכנסת עמי אילון ויורי שטרן וחברי כנסת נוספים.

): הוועדה תהיה בת עשרה חברים.

): להלן הרכב הוועדה - מטעם ועדת הכספים: חבר הכנסת יעקב ליצמן יכהן כיושב-ראש, חבר הכנסת מגלי והבה, חבר הכנסת אמנון כהן, חבר הכנסת ישראל כץ וחברת הכנסת סופה לנדבר.

): מטעם ועדת העבודה, הרווחה והבריאות: חברת הכנסת נאדיה חילו, חברת הכנסת מרינה סולודקין, חבר הכנסת חיים אמסלם, חבר הכנסת גלעד ארדן וחבר הכנסת אריה אלדד.

): רק לצורך ההבהרה, גברתי היושבת-ראש, לגבי הצעת החוק הממשלתית נדרשת הודעה לכנסת ואת זה הודעתי, אבל לגבי הצעת החוק הפרטית נדרש אישור הכנסת, ואני מודה לכם על אישורכם.

): אז אני צריכה הצבעה.

קולט אביטל: תודה רבה.

קולט אביטל: אני מבקשת שנעבור להצבעה על הודעת יושבת-ראש ועדת הכנסת על הקמת הוועדה המשותפת.

קולט אביטל: נא להצביע.

קולט אביטל: נצביע הצבעה אלקטרונית.

קולט אביטל: הצבעה מס' 9 בעד הצעת ועדת הכנסת – 13 נגד – אין נמנעים – אין הצעת ועדת הכנסת בדבר הקמת ועדה משותפת לוועדת הכספים ולוועדת העבודה, הרווחה והבריאות לדיון בהצעת חוק הגנה על עובדים בשעת-חירום, התשס"ו-2006, ובהצעת חוק הגנה על עובדים בשעת-חירום (הוראת שעה), התשס"ו-2006, נתקבלה.

קולט אביטל: ובכן, 13 בעד, אין מתנגדים, אין נמנעים.

קולט אביטל: אני קובעת שהנושא אושר על-ידי מליאת הכנסת.

קולט אביטל: חברי חברי הכנסת, אנחנו אמורים לדון עכשיו בשתי הצעות החוק: הצעת חוק הגנה על עובדים בשעת-חירום, התשס"ו-2006, הצעה ממשלתית, והצעה פרטית של חברי הכנסת עמי אילון ויורי שטרן.

קולט אביטל: אנחנו נתכנס – אני מכריזה עכשיו על הפסקה של חצי שעה, כדי לאפשר לוועדות להכין את הצעות החוק.

קולט אביטל: אני מבקשת שנשוב הנה בעוד חצי שעה בדיוק.

קולט אביטל: השעה היא כרגע 16:40, נתכנס שוב בשעה 17:10.

קולט אביטל: תודה.

קולט אביטל: (הישיבה נפסקה בשעה 16:40 ונתחדשה בשעה 17:15.

קולט אביטל: )

קולט אביטל: חברי הכנסת, אני מודיעה על חידוש הישיבה.

קולט אביטל: בשל העובדה שהחוק איננו מוכן לקריאה ראשונה, שנייה ושלישית, אני מודיעה על הפסקה לחצי שעה נוספת.

קולט אביטל: נודיע בצלצול על כינוס הישיבה מחדש.

קולט אביטל: (הישיבה נפסקה בשעה 17:16 ונתחדשה בשעה 23:04.)

קולט אביטל: חברי חברי הכנסת, אני מתכבדת לחדש את ישיבת הכנסת, אחרי הפסקה קלה של שבע שעות.

קולט אביטל: הודעה למזכיר הכנסת.

אריה האן: ברשות יושבת-ראש הישיבה, הנני מתכבד להודיעכם, כי הונחה על שולחן הכנסת, לקריאה שנייה ולקריאה שלישית, הצעת חוק הגנה על עובדים בשעת-חירום, התשס"ו-2006.

אריה האן: תודה רבה.

קולט אביטל: תודה רבה.

קולט אביטל: [מס' מ/257, פ/1375/17; "דברי הכנסת", חוברת זו, עמ' 2830; נספחות.

קולט אביטל: ]

קולט אביטל: אני מזמינה את יושב-ראש ועדת הכספים, חבר הכנסת יעקב ליצמן, להציג את חוק הגנה על עובדים בשעת-חירום, התשס"ו-2006.

קולט אביטל: בבקשה.

יעקב ליצמן: גברתי היושבת-ראש, חברי הכנסת, הצעת חוק הגנה על עובדים בשעת-חירום, התשס"ו-2006.

יעקב ליצמן: המצב הביטחוני שהחל לפני 20 יום, והכרזת שר הביטחון על מצב מיוחד בעורף לפי סעיף 9ג לחוק ההתגוננות האזרחית, התשי"א-1951, הביאו קבוצה גדולה של חברי הכנסת, ובראשם חבר הכנסת עמי אילון וחבר הכנסת יורי שטרן, להגיש ב-17 ביולי 2006 הצעת חוק שנועדה להגן על העובדים מפני פיטורים, לשמור על רציפות הזכויות בעבודה ולהבטיח את תשלום השכר לעובדים.

יעקב ליצמן: הצעת חוק זו עברה בקריאה טרומית.

יעקב ליצמן: ברוח דומה הממשלה הגישה הצעת חוק ממשלתית ב-24 ביולי 2006, והיא עברה בקריאה ראשונה.

יעקב ליצמן: בדיון בכנסת הוחלט לאחד את שתי הצעות החוק, הפרטית והממשלתית, ולהביא אותן לקריאה שנייה ולקריאה שלישית מייד.

יעקב ליצמן: בעת הדיון היום הודיעה הממשלה, כי ייתוסף פרק שנועד להבטיח תשלום שכר לעובדים ב"אזור הגבלה", ברוח הצעת החוק הפרטית של חברי הכנסת.

יעקב ליצמן: אעמוד עתה על כמה תיקונים עיקריים בהצעת החוק המובאת לקריאה שנייה ולקריאה שלישית.

יעקב ליצמן: הצעת החוק תהיה ללא מגבלת זמן, אך כמובן היא תקפה רק אם הממשלה תכריז על מצב מיוחד בעורף, לפי סעיף 9ג לחוק ההתגוננות האזרחית, ועל אזורי הגבלה.

יעקב ליצמן: בסעיף 2 הוספנו בסעיף קטן (א): "לרבות בשל מוגבלותו".

יעקב ליצמן: בסעיף זה הוספנו גם סעיף קטן (ג), שלפיו איסור הפיטורים יימשך עד 15 באוגוסט 2006, אך אזור המוגדר כ"מצב מיוחד בעורף" יהיה לפי מה שיוכרז החל ב-1 באוגוסט 2006.

יעקב ליצמן: לגבי סעיף 10, העוסק בתקנות שיתקין שר התעשייה, המסחר והתעסוקה, הודיע נציג המשרד כי השר מבטיח כי יתייעץ עם ההסתדרות וארגוני המעסיקים.

יעקב ליצמן: בסעיף 16 ניתנה אפשרות לשר התעשייה, המסחר והתעסוקה להאריך את התקופה הקובעת בתקופה נוספת שלא תעלה על 30 יום, ובלבד שנקבע אזור הגבלה.

יעקב ליצמן: החוק אף קובע כי על המעביד לשלם את שכרו של העובד במועד, וכי יופחתו ימי החופשה ממכסת ימי החופשה שלה זכאי העובד, בהתאם להסדר הקיבוצי שעליו חתמו המדינה, הארגונים הכלכליים והסתדרות העובדים הכללית.

יעקב ליצמן: כאן המקום להזכיר, שהוסכם כי בתשלום השכר לעובדים יתחלקו בנטל הממשלה, המעבידים, שחלקם יהיה 27.5%, והעובדים – 20% על-ידי הפחתת ימי חופשה.

יעקב ליצמן: במקביל אישרה הוועדה, לאחר דיונים ממושכים, את תקנות מס רכוש וקרן פיצויים, שנועדו להבטיח את תשלום הפיצויים בגין נזק ישיר ונזק עקיף, לרבות פיצוי בגין שכר.

יעקב ליצמן: בימים קשים אלה, אני קורא לחברי הבית לאשר מייד בקריאה שנייה ובקריאה שלישית הצעת חוק זו, שהוגשה ללא הסתייגויות, המבטאת את לכידות העם ואת העזרה ההדדית בין כל תושבי המדינה.

יעקב ליצמן: אני חייב להגיד תודה מיוחדת לעורכת-הדין ג'ודי וסרמן ולכל הצוות; קשה לי בשעה מאוחרת זו להזכיר את כולם.

יעקב ליצמן: וכמובן תודה למגישי החוק ולממשלה.

יעקב ליצמן: אני מתנצל על השעה המאוחרת.

קולט אביטל: תודה רבה.

קולט אביטל: כיוון שאין הסתייגויות, אנחנו עוברים להצבעה בקריאה שנייה על הצעת חוק הגנה על עובדים בשעת-חירום, התשס"ו-2006.

קולט אביטל: נא להצביע - הצבעה אלקטרונית.

קולט אביטל: הצבעה מס' 10 בעד סעיפים 1-22 – 12 נגד – אין נמנעים - אין סעיפים 1-22 נתקבלו.

קולט אביטל: 12 בעד, אין מתנגדים ואין נמנעים.

קולט אביטל: הצעת החוק עברה בקריאה שנייה.

קולט אביטל: חבר הכנסת עמי אילון, בבקשה.

עמיחי אילון: גברתי היושבת-ראש, חברי הכנסת, מאחר שזה החוק הראשון שאני שותף לו והוא עובר בקריאה שלישית – החוק שצירף אותי אליו חבר הכנסת ריבלין עבר קריאה טרומית בלבד – אני יכול לומר שאני נרגש, ומאחר שאני מבין שזה משהו מאוד חריג להעביר הצעת חוק בשלוש קריאות ביום אחד - - -

רוחמה אברהם-בלילא: בתקופת הפגרה, במצב חירום.

עמיחי אילון: אז זה באמת חריג שבחריגים.

עמיחי אילון: אני לא אעשה את זה ארוך.

שלי יחימוביץ': ואחרי שלושה חודשים בלבד כחבר הכנסת.

יעקב ליצמן: נדמה לי שהחוק היחיד שבו עשו את זה הוא חוק הגולן.

ראובן ריבלין: זה היה בשבוע, לא ביום אחד.

עמיחי אילון: אני מבטיח לא לעשות את זה בפעמים הבאות.

עמיחי אילון: אני בכל זאת רוצה לומר כמה תודות.

עמיחי אילון: קודם כול לחבר הכנסת ליצמן, יושב-ראש ועדת הכספים.

עמיחי אילון: אני הרי רציתי להיות חבר בוועדה הזאת.

עמיחי אילון: אחרי שראיתי מה שקורה שם בוועדה, אני חושב פעם שנייה.

עמיחי אילון: לחבר הכנסת אביגדור יצחקי, שבשבועיים האחרונים הנחה אותי והיה גשר אמיתי בין משרד האוצר לבין הכנסת.

עמיחי אילון: לחברת הכנסת רוחמה אברהם, שלולא הצורה שבה היא העבירה את כל המהלך המאוד-חריג הזה בוועדת הכנסת והצליחה לגשר בין הרבה מאוד מחלקי הבית, החוק הזה לא היה עובר.

עמיחי אילון: בעיקר לחבר הכנסת יורי שטרן, שלא נמצא פה.

עמיחי אילון: הוא מאוד רצה להיות, אבל אני מבין שכולנו יודעים למה הוא לא נמצא פה, ואני מאחל לו רפואה שלמה.

עמיחי אילון: אשתי התקשרה אלי לפני חצי שעה ושאלה למה היא מקבלת רק 80% שכר בחודש הבא.

עמיחי אילון: לא ממש ידעתי להסביר לה.

אביגדור יצחקי: ממש לא.

רוחמה אברהם-בלילא: היא מקבלת 100%.

עמיחי אילון: על כל פנים, אמרתי לה שלא מגיע לה יותר מזה.

עמיחי אילון: הדבר האחרון – אזרחי מדינת ישראל, שאני חושב שהמינימום שמגיע להם, במיוחד אלה שבצפון, זה שאנחנו נהיה פה בשעה 23:15.

עמיחי אילון: לא שצריכים לספר להם על זה, אבל באמת מגיע להם יישר כוח.

עמיחי אילון: תודה רבה.

קולט אביטל: תודה רבה.

קולט אביטל: תודה רבה על כל המאמצים.

קולט אביטל: אנחנו עוברים להצבעה בקריאה שלישית.

קולט אביטל: נא להצביע.

קולט אביטל: הצבעה מס' 11 בעד החוק – 12 נגד – אין נמנעים – אין חוק הגנה על עובדים בשעת-חירום, התשס"ו-2006, נתקבל.

קולט אביטל: בעד – 12, אין מתנגדים ואין נמנעים.

קולט אביטל: בשעה טובה אני קובעת שהחוק עבר בקריאה שלישית.

קולט אביטל: תם סדר-היום.

קולט אביטל: להתראות בעוד שבוע.

קולט אביטל: תודה רבה.